
1 Xena

			Il-kamra tal-gallarija. Fuq ix-xellug, il-poġġaman tal-kawba tat-taraġ tiela’ minn isfel. Fuq il-lemin, indana tagħti għal ġewwa li minnha jintlemaħ bieb jagħti għal sala oħra kbira. Fil-faċċata, gallarija kbira b’bieb fin-nofs u tnejn iżgħar fil-ġnub. 

			Għalkemm fuq barra jidher li l-gallarija hija lesta mill-aluminju, il-bibien ta’ ġewwa għadhom ma twaħħlux. Minflok, hemm xi folji tat-triplaj u xi biċċtejn injam li jservu biex jgħattu l-fetħa tal-bieb kbir tan-nofs, waqt li l-fetħa tal-bibien tal-ġnub hija mgħottija temporanjament b’żewġ bibien tal-injam oħxon – bibien li għalkemm pjuttost imqabra, jidhru li darba kellhom ċertu preġju u probabbli nqalgħu minn xi bini jew dar antika. 

			Il-bieb tal-lemin huwa mgħotti b’xi żewġ fallakki kbar tal-armar miksijin żebgħa u siment, waqt li l-bieb tax-xellug huwa mikxuf u fuqu wieħed jista’ jara għadd ta’ graffiti mċappsin biż-żebgħa; l-aktar li jispikkaw huma żewġ ittri kbar miżbugħin bil-blu: PN. 

			Minn barra jistema’ l-istorbju ta’ xi ħadd qed jaħdem fil-qrib u ħsejjes oħra ta’ makkinarju li jieqfu u jkomplu kull tant ħin. 

			Dieħel minn tieqa mbexxqa tal-gallarija hemm “extension wire” li huwa mqabbad ma’ plakka tal-elettriku mal-ħajt tal-lemin. Ħdejn il-plakka, tabella mdaqqsa bil-kliem “King Real Estate Development Unlimited” – kliem però li huwa nofsu moħbi taħt strixxa bil-kitba “SOLD BY” fuqha. 

			Għalkemm il-post jidher li għadu mhux lest għal kollox, hemm diġà xi biċċtejn għamara stil orjentali, fosthom sufan tal-qasab bi drapp iffjurit tal-ħarir u xi tapit taħtu. Il-kamra tidher li qed tintuża bħala studjow tal-pittura. 

			F’nofsha, fuq kavallett żgħir tal-metall tispikka pittura kważi lesta – xogħol ta’ dilettant, xi vażun bil-fjuri jew xi natura morta – kif ukoll xi spotlight, banketta, tavolina b’xi vażetti bil-pitrolju u t-terpentina, stoċċijiet taż-żebgħa, eċċ. 

			Fir-rokna tal-lemin hemm paraventu u moħbi warajh jista’ jintlemaħ kavallett ieħor akbar tal-injam, qadim u goff, bi ħdejh bank mgħobbi b’aktar żebgħa, xi kaxxa żgħira tal-għodda, u għadd ġmielu ta’ pitturi mdaqqsin kollha wiċċhom mal-ħajt, hekk li wieħed jista’ jara biss it-tili minn wara stirati fuq tilari tal-injam. 

			Mitluqa fuq il-paraventu jidhru li hemm xi lbies ta’ taħt ta’ mara, xi negliġé kollha bizzilla, tights, eċċ. Fuq is-sufan hemm mixħut kowt pulit u xi valiġġa jew tnejn, donnhom ta’ xi ħadd li għadu kemm ġie minn xi safra. Waħda mill-valiġġi hija miftuħa u ħdejha jidhru xi flixkun xorb, pakkett kbir tas-sigaretti u xi pakkett ieħor jew tnejn f’borża Duty Free. 

			ALDO, dahru lejn il-platea, jinsab bilqiegħda f’nofs il-kamra jħares lejn il-bibien fuq il-ġnub tal-gallarija. Huwa raġel matur, riesaq lejn l-erbgħin, jekk ma qabiżhomx diġà, b’ċerta arja ta’ sofistikaġni affettata. 

			Jisgħol, xi kultant joħroġ sprej żgħir mill-but, jagħmlu ma’ ħalqu, jagħfas l-isprej u jieħu nifs qawwi ’l ġewwa. Iżomm in-nifs waqt li jħares lejn il-bieb tax-xellug, dak bil-PN fuqu, imbagħad lura lejn il-bieb tal-lemin. 

			Sa fl-aħħar jerħi n-nifs u jqum. Jersaq u josserva mill-qrib il-bieb tax-xellug waqt li kultant jagħti ħarsa lejn il-bieb l-ieħor. Jerġa’ jersaq lura u jdur iħares lejn il-pittura fuq il-kavallett żgħir. 

			Jersaq qrib u jxammem it-tila. Dlonk iqaħqaħ u jinġibed lura. Iqaħqaħ aktar u jerġa’ joħroġ l-isprej mill-but. L-istess rutina – jisprejja – iżomm in-nifs – jerħi n-nifs. 

			Jerġa’ l-istorbju minn barra. ALDO jdur u jisprejja wkoll xi ftit madwaru, donnu jrid itaffi wkoll l-istorbju. 

			KAREN (minn wara l-paraventu): Baqgħet ma marritlekx dik it-tqaħqiħa, Aldo! Minkejja r-rebbiegħa friska ta’ Berlin tal-Lvant! 

			ALDO (jersaq lejn il-paraventu): Daż-żejt għandek tgħid! Mhux l-arja ta’ Berlin. Daż-żejt u terpentina! (jisgħol) 

			KAREN (tixref għal ftit, xi kwadru jew tnejn f’idejha): Eqq – Eqq – no peaking! Issa tarah tibżax! 

			KAREN terġa’ tistaħba wara l-paraventu, tkompli tqalleb il-pitturi li hemm mal-ħajt, donnha ma tistax tiddeċiedi liema se tagħżel minnhom. 

			Hija tfajla ta’ xi tletin, irqajqa, liebsa jeans u pullover goff u kbir, xagħarha lixx u twil. Mhix ta’ xi sbuħija straordinarja, b’temperament nervuż u indeċiż, kapaċi tleħħ minn estrem għal ieħor fil-burdati tagħha. 

			ALDO, it-tqaħqiħa m’hemmx li tmurlu, ma jistax jitkellem. Sa fl-aħħar idur u jmur lejn il-gallarija. Ħarstu terġa’ tinġibed miż-żewġ bibien laterali, imma l-aktar mill-kitba fuq il-bieb tax-xellug. Jerġa’ jieqaf josservah għal xi ħin, idawwar ħarstu għal darba tnejn minn bieb għal ieħor. 

			Ikun se jerġa’ jisprejja, meta jieqaf donnha feġġitlu x dea. Iħares b’aktar attenzjoni lejn il-bieb tal-lemin. Jersaq lejh b’ċerta determinazzjoni.

			KAREN tixref minn wara l-paraventu, attenta tosservah. ALDO joħroġ idu biex jaqbad waħda mill-fallakki biex iwarrabha ħa jara x’hemm taħtha meta terġa’ taqbdu s-sogħla u jixraq. 

			ALDO (dur lura jfittex l-isprej): Allura – immissjajtni xejn?

			KAREN pronta terġa’ tinħeba wara l-paraventu. 

			ALDO (jintebaħ - jisgħol): Dan se nifga hawn ġew – dir-riħa ta’ żebgħa. Iftaħ xi mkien tal-anqas, Karen! (iħaffef lejn il-gallarija u jiftaħ purtella – jieħu nifs qawwi u jerġa’ jdur lura ’l ġewwa) Veru ma nafx x’fettillek tajtha għaż-żejt! 

			KAREN: L-acrylics ma stajtx naqbad art bihom. Kelli nsakkar għax ma ssaportejtux aktar dak l-istorbju. (tixref b’żewġ tili f’idejha, tipprova tagħżel bejniethom) Qed jinvijaw il-faċċċata, rajthom? 

			ALDO: Iva, rajthom! U about time ukoll! ...Iż-żejt għamlu żmienu, Karen – ħażin għall-ambjent u fuq kollox ħażin għas-saħħa! Kont għidtlek... 

			KAREN (tħalli ż-żewġ tili jistrieħu mal-paraventu u tersaq lejn il-gallarija donnha trid tmur terġa’ tagħlaqha): Issa se jerġgħu jimlew kullimkien trab, issa tara. 

			ALDO: U ħalliha! Allura propju llum imma? Wara erba’ sigħat fuq l-ajruplan dan l-istorbju kien jonqosni. U dan l-għeluq! 

			KAREN: Naf, Aldo. I’m sorry. Imma taf li ilhom sena jwegħduni li jiġu! Ma ssugrajtx ngħidlu jħalliha għal darb’oħra! X’dehrlek – għoġbok kif tiela’? 

			ALDO (ifarfar it-tabella ta’ King Real Estate mit-trab): Stajt ħallejtha mdendla barra ftit ieħor, tagħmel ftit riklam għall-kumpanija tal-anqas. Nefqa bħal dik. 

			KAREN: Jien m’inixlekx riklam biżżejjed? Dak il-bir fil-patio lestewh ukoll, rajtu? Propju replika eżatta bħal ta’ Palazzo Verdagna. Eżatt bħad-disinn li konna għamilna! 

			ALDO (iħares lejn il-gallarija): Niftakar. Imma din, dan x’ġara hawn – dan l-aluminju – x’pastażata għamlu! 

			KAREN: Xiex? Naf, m’għidtlekx, imma kelli nagħmel xi ħaġa – ridt naħdem hawn ġew u ma stajtx inħalli aktar dik il-fetħa kollha. Taf x’sirda taqa’ filgħaxija! 

			ALDO: Veru qed tishar mela, għandek bżonn dad-dawl kollu! Imma proprju tal-aluminju allura, f’ġieh kemm hemm! 

			KAREN: Xi stajt nagħmel? Tal-injam qalli kien se jdawwimni mill-anqas sitt xhur biex ilestieha. Dik lestiha f’ġimgħa! 

			ALDO: Veru miraklu! Xejn ma jwaqqfu l-progress minn daqshekk! 

			KAREN: U iva, dejjem nista’ nerġa’ nagħmilha tal-injam meta jkolli ftit żmien. 

			ALDO: ...U ftit flus! 

			KAREN, ma tridx tisma’ bi flus, tgħolli spallejha. 

			ALDO: Sar tassew importanti ż-żmien għalik milli qed nara. X’għamilt f’dawn ix-xahrejn? (ħerqan li jkun jaf, imma ma jridx juri kemm) Immissjajtni xejn? 

			KAREN: Le. Ħdimt. Ħdimt ħafna... Irrid ngħid, immissjajtek, mela ma mmissjajtekx, isma’ l-ieħor! 

			Ittih bewsa ħafifa imma titbiegħed minnu malajr u ma ttihx ċans iżommha. Tersaq deċiża lejn il-paraventu u tagħżel waħda mill-pitturi. 

			Bla ma tħalli ’l ALDO jaraha għalissa, twarrab il-paraventu biex tikxef il-kavallett l-kbir moħbi warajh. 

			KAREN: U ara!... Da dà! X’jidhirlek minn dan? 

			ALDO (jersaq lejn il-kavallett): Impressjonanti. Tabilħaqq impressjonanti! Huwa int donnok veru qed teħodha bis-serjetà! Dan fejn sibtu? 

			 KAREN (ħarsa bis-serqa lejn il-kwadru f’idejha, reġa’ d-dubju jekk għandhiex turih): Xtrajtu. Irkant. Kien ta’ Caruana Dingli! Russell qalli li awtentiku – żgur li awtentiku! 

			ALDO: Ukoll! Qallek liema Caruana Dingli imma? Sa fejn naf jien ġa biegħ żewġ kavalletti... awtentiċi ta’ Caruana Dingli! U din - diż-żebgħa wkoll?... (imiss b’sebgħu xi żebgħa mċappsa mal-kavallett) ...Din awtentika ta’ Caruana Dingli wkoll tgħid? Ikolli ngħid li le però... (jerfa’ tarf il-ġlekk li misslu mal-kavallett) Hemm int! Ara x’għamiltli kif ċappastha! 

			KAREN (dlonk titlaq il-kwadru mal-paraventu): Ooops! Il-lummy kif tebbajtha! I’m sorry, missni wissejtek. 

			Taqbad minn fuq il-bank paletta kbira mimlija żebgħa li fiha hemm imdeffsin xi żewġ pniezel u biċċa ċarruta mċappsa żebgħa – tgħaddi l-biċċa lil ALDO biex jimsaħ idejh.

			KAREN: Għedtlek; għadni kemm lestejt kwadru. Ma lħaqtx naddaft il-pniezel, I’m sorry. 

			ALDO (lanqas biss irid imiss iċ-ċarruta b’idu; joħroġ tissue mill-but): Ix-xejn xejn. U xi kemm ħadtu? 

			KAREN: Xiex? 

			ALDO: Xiex, dan, l-awtentiku ta’ Caruana Dingli! 

			KAREN: Ma kienx irħis... Trid taraha? 

			ALDO: Xiex? 

			KAREN: ...Il-pittura; l-aħħar waħda li lestejt? 

			ALDO: Iva, ġib. Ilek mindu dħalna tparla, trid u ma tridx turihieli! (ipoġġi fuq il-banketta) U dik in-negligé hemm baqgħet, bqajt ma ppruvajthiex! 

			KAREN: Sekonda waħda! 

			KAREN bidlet fehmitha, tieħu l-kwadru li kienet għażlet u terġa’ tmur tqalleb u tfittex ieħor fost it-tili stivati wara l-paraventu. 

			KAREN: Eqq! Tħarisx! No peaking! 

			ALDO: (jgħaddas rasu) Oh ġieżuġież!...

			ALDO jilmaħ flixkun xorb u magg taħt il-banketta. 

			ALDO: Ma naqqastx mix-xorb milli qed nara. Tibżax – ġibtlek xi tnejn vodka wkoll - mhux sigaretti biss. 

			KAREN: Ilu ġimgħa hemm dak mingħajr ma ma missejtu ma’ xufftejja. U m’għadnix inpejjep lanqas. 

			ALDO: Ukoll! Ix-xejn xejn. 

			ALDO jferra’ ftit xorb fil-magg, ilaħalħu u jarmi x-xorb ġo vażett ħdejn il-kuluri. 

			KAREN (toħroġ bi kwadru – l-istess wieħed li daħlet bih): Mhux hemm, Aldo! Kelli ż-żejt imħallat u lest! 

			ALDO: Eh, iż-żejt! Naf, xammejtu. L-intiena tiegħu trid tifgaha b’xi ħaġa! U int intant għaż-żejt kellek taqa’! Kont għidtlek tant li jekk trid nurik kif tuża l-acrylics! Dawk aktar iġeniċi u fuq kollox ma jniġġsux l-arja. 

			KAREN: Naf – I’m sorry. Ħa niftaħ il-bieb l-ieħor ara... (tmur tiftaħ il-bieb li jagħti għal-lemin) 

			ALDO (iferra’ fil-magg u jixrob): Ma tridx tgħidli li int ilek ġimgħa sawm, bla ma tixrob qatra? 

			KAREN: Hekk hu imma! Vissi d’arte! Vissi d’amore!... (sa fl-aħħar deċiża, tiġbor it-tila u tpoġġiha fuq il-kavallett - fanfara) Tat-tarat-tatà! X’jidhirlek! 

			ALDO: Ah, il-famuż kapolavur!

			ALDO jibqa’ wieqaf iħares għal ftit bla ma jitkellem – jixrob. 

			Pawsa twila. 

			KAREN: X’jidhirlek, eh? 

			Pawsa. 

			KAREN: Eh? 

			ALDO (għadu ċċassat): Interessanti... 

			KAREN: Interessanti!

			ALDO: U dan (iqaħqaħ) — dan minn meta tajtha għan-nudi? 

			KAREN: Ara – ersaq, ħares! (iddawwar id-dawl tal-lampa biex jara aħjar) 

			ALDO: U... nud ta’ raġel? 

			KAREN: X’taħseb? 

			ALDO: Le, veru. Tajjeb. (jipprova juri aktar entużjażmu) Tajjeb ħafna anzi! Prosit. 

			KAREN: Temmen imma li sitt xhur ilu la kont naf x’inhu żejt u wisq anqas terpentina! U din, hawn, dil-biċċa bil-palette knife għamiltha, indunajt? 

			ALDO (iħares): Fejn?... Ah, iva. Veru effettiva. Effettiva ħafna. Speċjalment meta tiftakar, kif għidt int, li sa sena ilu bilkemm kont taf x’inhuma pastels... 

			KAREN: U x’pastels, pastels! Dawk, dawk bla ħajja, għal xi ħadd bla demm tajbin! Il-kulur qawwi, viskuż u jleqq, dak li veru jqanqlek... Kulur li fih qabda! 

			ALDO joħroġ nuċċali mill-but. KAREN tosservah hekk kif donnu bla ma jrid jibda jifli l-pittura b’aktar reqqa. Jgħaddi subgħajh ma’ wiċċ it-tila. 

			KAREN: Veru? Hux donnu jistiednek toħroġ idek biex tmissu, donnok trid tiżgura ruħek li mhuwiex ħaj? 

			ALDO jkompli jħares b’attenzjoni akbar aktar ma jmur. Idawwar id-dawl tal-lampa minn rokna għal oħra, kultant jerġa’ jmiss wiċċ it-tila bi truf subgħajh, kultant jgħolli n-nuċċali u jħares minn taħtu. 

			ALDO: Le, tajjeb, eh. Dit-texture allura, din però donnha għandha xi gauze wire taħt. 

			KAREN: Kif indunajt?... (malajr) Mhix imma! 

			ALDO: Xiex? 

			KAREN: Mhix gauze wire! Mhux propja. Xi ħaġ’oħra. Aqta’! 

			ALDO: X’naqta’? 

			KAREN: X’waħħalt hemm! Aqta’! 

			ALDO (bla ma jgħolli rasu mill-kwadru): Jiġifieri... waħħalt xi ħaġa però?

			KAREN: Mela! Imma ma taqtax xiex? 

			ALDO: Fejn naf. Fl-oriġinal żgur ma kenitx hekk. 

			KAREN: X’oriġinal? 

			ALDO: Minn fejn ikkupjajtha... 

			KAREN: Xi kkupjajt? 

			ALDO: Din. L-istampa... 

			KAREN: Xi stampa? 

			ALDO (sa fl-aħħar jgħolli rasu mill-kwadru u jneħħi n-nuċċali. Jixtieq jemmen dan li qed jipprova jgħid): Dan il-kwadru. Tgħidlix... Stenn – ikolli ngħid xi espressjonista Ġermaniż... U dak in-nude dak għandu wkoll xi ftit minn Blake, għalkemm ifakkarni f’xi illustrazzjoni ta’ Kahlil Gibran... 

			KAREN waqfet soptu – ma titkellimx. 

			Pawsa twila hekk li ALDO jkollu jdur iħares lejha. 

			KAREN (bajda karti): X’illustrazzjoni! X’int tgħid? 

			ALDO: X’ġara?... 

			KAREN: Ġara?... Int x’ġara! X’int tgħid? Xi stampa kkupjajt? X’espressjonista Ġermaniż? (furjuża) X’int tgħid! 

			ALDO: Jien naf. Forsi mhux Ġermaniż, fejn naf x’inhu... Awstrijak?...

			KAREN: . X’int tgħid? 

			ALDO :... Schiele forsi! Int taf!

			KAREN: ...X’naf? Qed tgħid li jien ikkupjajtha din? Dak li qed tgħid? 

			ALDO: X’jiġifieri? Trid tgħid li dan mhux kopja?... (idur iħares lejn il-kwadru.) Li dan oriġinal? 

			KAREN tiftaħ ħalqha imma tieqaf. Ma tistax tiddeċiedi jekk hux qed jagħmel hekk apposta jew le. 

			Pawsa. 

			ALDO jħares fiss lejha għal ftit, imbagħad jerġa’ jilbes in-nuċċali. Jersaq lejn il-kwadru, jgħolli jdejh biex donnu jipprova jerġa’ jmiss fejn miss qabel. Jieqaf, donnu jeħtieġlu sforz biex jikkonċentra kif jixraq - u biex jiffaċċja r-realtà. Jimxi lura u kważi jitfikxel fil-banketta fejn hemm bilwieqfa KAREN. 

			Bla ma jdur lejha jpoġġi fuq il-banketta, ħarstu dejjem fuq il-kwadru. Jgħaddi bosta sekondi jħares fiss lejh. 

			ALDO (bla ma jħares lejha): U... x’suppost hu eżatt allura dan – raġel jew għasfur?... 

			KAREN: Anġlu. 

			ALDO: Ah. Anġlu. U x-xibka allura?... 

			KAREN: Maqbud fiha – xibka tal-insib abbandunata. 

			ALDO: U nqabad fiha intortament... 

			KAREN: U tħalla hemm, imut bil-mod il-mod, bil-ġuħ, bil-kesħa, fil-għera ta’ staġun mhux tiegħu... 

			ALDO: I see. U ħloqtlu wkoll l-ambjent psikoloġiku... Il-klima patoloġika. Naturalment. Prosit. U... xi kemm domt fuqu? 

			KAREN: Fuqu?... (pawsa) ...Tliet sessjonijiet. Għall-ewwel, l-ewwel tnejn bilkemm lestejt xejn. L-aħħar waħda mbagħad malli qbadt il-pniezel, il-paletta f’idejja, ma stajtx nieqaf... 

			ALDO (aktar aħrax issa): Kemm imma? Tmienja, sitt sigħat, kemm? 

			KAREN: Xi tliet sigħat. Forsi ftit aktar. Ma żammejtx ħin... 

			ALDO: Tliet sigħat. (iħokk moħħu – aktarx jitkellem waħdu) Tal-għaġeb. Tliet sigħat... forsi ftit aktar 

			KAREN: Ma temminnix?. 

			ALDO: Le! Le, nemmnek! Nemmnek. 

			KAREN: U lilek... jogħġbok? 

			ALDO: Jogħġobni? Lili?... 

			KAREN: Mela lil min? 

			ALDO: Jogħġobni, iva... Imma – aktar importanti – lilek jogħġbok? 

			KAREN: Jogħġobni?... 

			ALDO: Hekk hu. Lilek. Jogħġbok? 

			KAREN: Hemm bżonn tistaqsini! 

			ALDO: Basta għoġbok. Basta għoġob lilek. 

			KAREN: ...Għidtlek! Għalija kapolavur!... 

			ALDO: L-aqwa li għoġob lilek. 

			KAREN: ...Kapolavur (tieqaf) Iva jogħġobni! L-aqwa xogħol tas-seklu għoxrin għalija! Aqwa minn l-aqwa Picasso! Jistgħu jaħarquha l-Guernica issa għalija! X’ċuċ hu, Gauguin! Kokoschka! X’għal għajn jew widnejn Van Gogh! Van Klee, Van Poxt!... (tbaxxi leħinha) Schiele! B’liema jedd tistaqsini jogħġobnix?... Hemm bzonn tistaqsini? (bi sfida) Jogħġobni iva! (tersaq lejn il-kwadru u bil-ħrara kollha tagħtih bewsa) Jogħġobni. Jogħġobni! Jogħġobni 

			ALDO (bil-mod il-mod ġej f’tiegħu): Iva, qed nara. U ma nlumekx. (iqum, jipprova jassumi ton biered, biered) U... min kien il-mudell, allura? 

			KAREN: Il-mudell? 

			ALDO: Għandi nifhem li xi ħadd ippużalek... Oriġinal bħal dan! 

			KAREN: Tista’ tiddubita? 

			ALDO: Le. Anżi! Mingħajr mudell żgur ma kontx tkun kapaċi tagħmel xogħol hekk... hekk... 

			KAREN: Xogħol hekk kif? 

			ALDO: Hekk... oriġinali. – Min kien? 

			KAREN: Jimporta min kien? L-aqwa minn hemm fuq it-tila. Mhux min kien! 

			ALDO: Tabilħaqq. Min kien imma? Wiċċu ħallejthulu barra. 

			KAREN (tbissima enigmatika): Le – wiċċu hemm qiegħed kieku! 

			ALDO: Trid tagħmilha tal-gustuża?... 

			KAREN: I’m sorry... Ċajta privata. 

			ALDO: Min kien? 

			KAREN: Ma nistax ngħidlek. 

			ALDO: Ma tistax? Ma tistax għaliex? 

			KAREN: Sigriet professjonali! 

			ALDO: Tassew? 

			KAREN: Tassew. Taf int wara kollox kemm hu diffiċli ssib mudelli tajbin biex jippużawlek nudi... 

			ALDO: Ahh! Sibt wieħed mela u trid iżżommu għalik. Prosit. Diġà se tibda tikkompeti miegħi. 

			KAREN (issa sinċiera): Nikkompeti! Miegħek! Naf li jiena tajba – imma mhux daqshekk. Minkejja kollox, żgur mhux daqshekk... 

			ALDO, donnu jrid jaqtagħha hawn, idur mill-kwadru. Jersaq lejn is-sufan – jitfa’ xi affarijiet lura fil-valiġġa miftuħa. 

			KAREN tosserva. Tagħraf is-sinjali. 

			ALDO (iħossha tħares lejh – bla ma jdur): Dak int biss tista’ tgħidu issa... 

			KAREN: Xiex?... 

			ALDO: ...Kemm int tajba jew le. 

			KAREN: Veru? Taħseb imma li tajba daqshekk? 

			ALDO: Daqshekk? X’inhuwa “daqshekk”? Liema kejl qed tirreferi għalih? Taħseb li hawn xi kejl li jista’ xi ħadd iqabbel ruħu miegħu biex tassew ikun jaf hux tajjeb “daqshekk!”... jew le! 

			KAREN: Għalija iva. Ara kieku lili xi ħadd jgħidli li jiena tajba daqsek pereżempju... 

			ALDO: Daqsi! Qed tipprova tonfoħni issa? 

			KAREN: ...Kieku – anzi – anki anqas minnek, imma qrib tiegħek, kif kont tpinġi int, għalija kieku biżżejjed. 

			ALDO: I see. Tal-anqas għidt “kont”. 

			KAREN: Meta kont tpinġi biż-żejt irrid ngħid. Mhux għax l-acrylics tiegħek mhumiex tajbin... 

			ALDO: Grazzi. 

			KAREN (tibdel it-ton – l-entużjażmu diġà għeb): Miniex nipprova nonfħok, le. Taf daqsi l-kapaċità tiegħek int, Aldo. M’għandekx bżonn lili biex nonfħok. Anzi. Taf li mhux soltu tiegħi... 

			ALDO (jagħlaq il-valiġġa): Appuntu. 

			KAREN: Appuntu – għalhekk – jekk nitolbok tgħidli jekk xogħli... mhux jiena – jekk dax-xogħol hux tajjeb jew le – nistaqsi lilek għax inti awtorità. Għax int artist veru... 

			ALDO: Artist veru! (bla sarkażmu) Mhux aktar minnek imma. 

			KAREN: Aktar minni żgur... 

			ALDO: M’intix tismagħni, Karen... Mhux aktar minnek, le. 

			KAREN: Qed tgħid bis-serjetà? 

			ALDO: Bis-serjetà... U bl-awtorità kollha! (kważi b’rabja aktar ma jmur) U emminni u ismagħha tajjeb, għax ma nerġax nirrepetiha; f’dan l-ambjent – f’dil-belt ċkejkna ċkejkna tagħna, Karen – fil-għoli tal-arja rarifatta fejn jimirħu l-magħżulin tal-Mużi – il-mimmi t’għajnejn l-allat għajjura tal-arti – m’intix se ssib ieħor li jgħidlek sinċerament kliem bħal dan. Iva. Bis-serjetà. Ix-xogħol tiegħek – tal-anqas dan ix-xogħol – huwa xogħol... (ifittex il-kliem, ixengel rasu, ma jafx jgħid – jew ma jridx – dak li jħoss) Tal-għaġeb... x’inhi l-espressjoni?... Tal-ġenn! Nixtiequ kien tiegħi! Qed tismagħni? F’dawn l-aħħar għaxar snin ma rajtx xogħol bħal dak – la ta’ ħadd – u wisq anqas tiegħi. U la taż-żejt ta’ qabel – u wisq anqas l-acrylics ta’ wara. Mhux li kien kien tiegħi. (pawsa) Smajtha? Awtorevoli biżżejjed hekk? 

			KAREN: Ieqaf... M’għandekx għalfejn tagħmel hekk! 

			ALDO: Le? (kiebi – f’daqqa waħda għajjien) Qed ngħid bis-serjetà, Karen. Bis-serjetà kollha. 

			KAREN: Ieqaf. Se ġġegħilni nibki. Ili ġimgħat sħaħ ma nibki... Ma rridx nerġa’ nibda. 

			ALDO: Karen... Karen, Karen... 

			Jersaq lejha. Hi tersaq lejh – imbagħad tintelaq f’idejh u tbusu. Bewsa mqanqla, hekk li għal bosta sekondi ma tħallihx jinħall minn magħha.

			ALDO jipprova jaħkimha b’aktar qawwa u jiġbidha lejn is-sufan. Jaqgħu t-tnejn fuqu imma KAREN dlonk diġà qed tissielet biex taħrab minn miegħu. Tqum bilwieqfa. 

			KAREN: Le. Mhux issa, Aldo! Se nċempel lil Russell. 

			ALDO: Xi ċċempel! 

			KAREN: Lil Jackie! Nieħu l-parir tiegħu! 

			ALDO: X’parir? 

			KAREN: Hu jaf ikun aktar spassjonat, kritiku... 

			ALDO: Russell! 

			KAREN: ...Ħadd aktar minnu ma jaf ikun aħdar daqsu meta jrid u jgħidlek veru dak li jħoss! 

			ALDO: Fuqiex! Fuq il-kwadru? Mela qed tiġġennen! 

			KAREN: Dak il-business tiegħu!... 

			ALDO: Business imma! Mhux arti!... 

			KAREN: Għandu gallerija, le! Għal waħda tnejn! Jekk ma jafx hu x’jiswa dan, min tridu jaf? 

			ALDO: Mela veru qed tiġġennen! Mela taħseb li għax għandu gallerija dak jaf xi ħaġa fuq l-arti?... 

			KAREN: X’jiġifieri ma jafx! Xi ħaġa jaf! 

			ALDO: Imma kemm se jbigħha u kemm se jisloħ commission! Dak li jaf! Ngħidlek jien kemm se jgħidlek. Mitejn lira – tliet mija tops! (jimita) “Mitejn – tliet mija tops! Tliet mija tops!” U dak kieku niġi miegħek jien u ngħidlu li dan xogħol tajjeb – eċċellenti! Kieku qas biss iħares lejh! 

			KAREN: X’jiġifieri ma jħarisx lejh! Għadek kemm għidtli... 

			ALDO: Ismagħni, Karen. Int xi trid taf? Kemm tista’ tagħmel flus bil-kwadru?... 

			KAREN: U xi flus flus! X’jimpurtani mill-flus! 

			ALDO (ironiku): Right! Mela tgħidlu xejn lil Russell!

			KAREN: Kulma rrid l-opinjoni tiegħu... 

			ALDO: Flus hi l-opinjoni tiegħu. Dak biss li jista’ jgħidlek, isma’ minni.

			KAREN: Imma jekk ma jafx hu jikkritika xogħol bis-serjetà, min tridu jaf?

			ALDO: Ah, kritika! Kritika ħag’oħra. Għax m’għidtlix mill-ewwel? Kritiċi nsiblek kemm trid! U ngħidlek jien lil min tgħid, jekk veru trid kritika tajba. Nieħdok għand Walter D’Anastasi; ħalli f’idejja. 

			KAREN: Walter... 

			ALDO: L-aħħar wirja li għamilt għamilli biċċa xogħol kapolavur ta’ kritika. Veru li issa ilu ftit imma meta trid immorru. Anzi, ngħidlu jiġi hawn, l-istudjow tiegħek. Hekk xieraq. U jien stess neħodlok ir-ritratti. Naturalment, l-ewwel irid ikollok xi ftit aktar xogħlijiet lesti jekk veru tridu jtik studju serju. 

			KAREN: Minn daqshekk, xogħlijiet għandi kieku. 

			ALDO: X’xogħlijiet? 

			KAREN: Li lestejt. (tersaq malajr lejn it-tili mal-ħajt). Kont urejtek xi wħud minnhom qabel. 

			ALDO: Qabel? Qabel dan jiġifieri?

			KAREN: Qabel dan. Ta’ qabel sefirt. 

			ALDO: Dawk kienu oriġinali wkoll?

			KAREN: Xi wħud! Aldo! Tgħidlix li... Ma tridx tgħidli li ma kontx indunajt?

			ALDO: (ixengel rasu – imma ma jgħid xejn). 

			KAREN: Biex qed niskanta? Hekk jew hekk, int mhux biex tara x-xogħol tiegħi kont tiġi hawn dawk l-aħħar ġimgħat. 

			ALDO: Come on. Mhux fair tgħid hekk, Karen. 

			KAREN: Le? Għalija kont tiġi int, le – mhux għat-tpinġija tiegħi, mhux hekk? Għaliex mhux fair? Jien kont nurihomlok u int dejjem tgħidli kemm kienu tajbin u kemm qed nagħmel progress... U wara kollox, f’siegħa sagħtejn wieħed ma jistax jippretendi aktar minn hekk, mhux hekk? 

			ALDO: I’m sorry, OK? 

			KAREN: OK, għaliex le? Jien għidtlek xi ħaġa? Naturalment int assumejt li jien ma stajt nagħmel xejn oriġinali, xejn minn rajja... (tqalleb it-tili, imma issa bla ħajra ) Ma nafx eżatt liema kont diġà rajt qabel... 

			ALDO (jisprejja): Ma jimpurtax. Ejja. Ħa naraw x’għandek... 

			KAREN (tieqaf , għadha daharha lejh – tiddritta b’xi żewġ kwadri li għażlet marsusin ma’ sidirha): Trid tara x’għandi?... 

			ALDO: Ġib... 

			KAREN (iddur f’daqqa): Le. 

			ALDO: Le?... Le xiex? 

			KAREN: Ma rridx nurihomlok. 

			ALDO: U għaliex? 

			KAREN: Missek rajthom meta kellek iċ-ċans! 

			ALDO: Ejja, Karen. Għidtlek jiddispjaċini... 

			KAREN: Naf. Mhux għalhekk imma. Mhux biss. Ngħidlek is-sew ma nafx iniex lesta nħalli min jarahom għalissa. 

			ALDO: U għaliex le? 

			KAREN: Ma nafx. Nibża’... Le, ma nibżax... Ma nafx! Int stess għidt wara kollox: x’jimporta x’jgħid ħaddieħor? L-aqwa li għalija huma sbieħ! Imma mhux hekk, Aldo? X’taħseb int? Tieħu gost – veru kont tkun trid int min jaralek ix-xogħol tiegħek?... 

			ALDO: (skantat - m’hemmx dubju!) 

			KAREN: ...Mhux aħjar iżżommhom għalik? Jibqgħu tiegħek? Bla ma tħalli lil ħadd iċappashomlok bit-tifħir... 

			ALDO: Jew jobżoqlok fuqhom, tgħid int... 

			KAREN: Rajtx! Le! Żgur li le! Ħadd mhu se jarahom! 

			ALDO: U isa – kont qed niċċajta, Karen! Ħadd mhu se jmaqdarhomlok, niżgurak.

			KAREN: Le! 

			ALDO: Kont qed niċċajta! 

			KAREN: Le. Ma kontx qed tiċċajta. Il-fatt hu, Aldo, int ma tafx tiċċajta. Kont qrajtha l-kritika fuq ix-xogħlijiet tiegħek: “L-artist – ir-rappreżentant ewlieni ta’ ġenerazzjoni li ma tgħallmetx tiċċajta! Il-ġenerazzjoni miċħuda!” 

			ALDO: Cliché, Karen! Cliché. Il-kritiċi wkoll jgħidu l-banalitajiet kultant. Teħodhomx b’vanġelu. 

			KAREN: Minn daqshekk, tista’ sserraħ moħħok. 

			ALDO: Imma xorta m’intix beħsiebek turini xejn aktar, hux hekk? 

			KAREN: Le. Mhux għalissa... 

			ALDO: Meta mela? 

			KAREN: Irrid naħsibha ftit hekk jew hekk. Nagħżel l-aħjar fosthom... 

			ALDO: L-aħjar? (ħjiel ta’ sarkażmu) Hemm daqshekk tajbin allura, eh? 

			KAREN: Jien m’għidtx li huma tajbin. 

			ALDO: Le? U xi kemm għandek mela? 

			KAREN: Pitturi? B’ta’ qabel? 

			ALDO: B’kollox – b’ta’ qabel, ta’ wara – kemm? 

			KAREN (tinsisti): B’ta’ qabel bdejt... (tieqaf). Li kont urejtek qabel, għandi xi għaxra. Kont rajthom le?... 

			ALDO: U ta’ wara – wara li bdejt b’dan, kemm? 

			KAREN: ...Tort tiegħek jekk ma rajthomx. 

			ALDO: Kemm, Karen? 

			KAREN: Fejn naf kemm! Xi ħamsa, sitta oħra! 

			ALDO: U kollha bħal ...dak. Kollha tajbin – tajbin daqs dak? 

			KAREN (mossa bi spallejha, bejn trid tgħid iva, bejn ma tafx): Għaliex le? 

			ALDO: U kollha ta’ dak... L-istess mudell?

			KAREN: Iva. Kollha. U kollha nudi. U kollha ta’ dak, iva. Sett sħiħ! Kollha l-istess suġġett! Serje sħiħa! U kollha jibdew bil-mod, trid iżżiegħel bihom, tmellishom bil-mod il-mod, toħroġhom minn qoxorthom, tipprova darba, darbtejn! Sakemm sa fl-aħħar straġi sħiħa fuq tila għal sagħtejn, tliet sigħat! Sakemm sa fl-aħħar teħles! U lesta: kapolavur ieħor! Guernica oħra mċarrta! Mona Lisa bi tbissima misterjuża, tbissima stupida, enigma ma tfisser xejn! Ħlief dak li jfelles moħħ ossessiv ta’ raġel – raġel għajjur! – iħares lejha! Imma jien ma nurihielhomx. Lil ħadd! Lanqas lilek! Dik tiegħi! U tiegħi biss! 

			ALDO (sarkastiku): Vissi d’arte, vissi d’amore!... 

			Pawsa, tebqa t’għajn. 

			KAREN: Mur, Aldo. 

			ALDO (pawsa – ma jiċċaqlaqx – imbagħad): Allura m’intix se tgħidli min ippużalek? 

			KAREN tqum u tmur tferra’ grokk. Tixrob. 

			KAREN (bla ma tħares lejh): Mur. 

			ALDO: Ma mmisjajtnix, hux hekk? U diġà qed tkeċċini. (iqum u jmur lejn il-valiġġi – idur) Bqajna fejn konna milli jidher. Agħar minn kif konna... Stajt ma tellajthom xejn hawn fuq dawn il-valiġġi... Stajt m’għamilt l-ebda vjaġġ! Stajt iffrankajthieli dik in-nefqa tal-anqas! (KAREN ma tweġibx) Stajt tal-anqas iffrankajtli dak it-taraġ u għidtli qabel ma dħalt! 

			KAREN: Ma kontx naf qabel ma dħalt. 

			Pawsa 

			ALDO: Le. Kont taf. (pawsa) Ma jimpurtax. Arani sejjer. 

			Jaqbad valiġġa u jwassalha sa ras it-taraġ. Imma jieqaf u jidher jitlajja, indeċiż, ma jridhiex tispiċċa hekk. 

			ALDO: Immur, Karen. Però xorta waħda nkellmu lil Walter jekk trid. 

			KAREN: Tkellmu xejn. Tagħmillix pjaċiri. 

			ALDO: Jien ngħidlu. Meta tridni ngħidlu li jista’ jiġi? 

			KAREN: Qatt! 

			ALDO (jersaq eqreb): Ċaw, Karen. Ċempilli. 

			KAREN: Ara ma tgħidlu xejn. 

			ALDO: Għada nerġgħu nitkellmu... 

			KAREN: Ma nitkellmu xejn! U ma rridekx tkellmu, qed tismagħni? 

			ALDO: OK. Inċempillek mela... 

			KAREN: Mhux OK, Aldo! (taħtfu mill-pavru – f’idha għandha l-palette knife) Ma rridekx tkellmu! Ma rridekx tgħidlu kelma li hi kelma, qed tismagħni! 

			ALDO: OK! OK! 

			KAREN: Qed taraha din? Jekk tkellmu, jekk tgħidlu kelma li hi kelma... (iddur lejn il-pittura – tgħolli s-sikkina għal darba tnejn, donnha se ċċarrat it-tila) Kelma waħda... u ma nħallix biċċa li hi biċċa minnha! Qed tismagħni?... Wegħedni! Wegħedni li ma tkellmux. 

			ALDO: Għidtlek, OK! Inwegħdek! Tajjeb? Inwegħdek! 

			Jara li KAREN għadha bis-sikkina mgħollija, għadha mhix konvinta – jagħmel tabirruħu li se jdur, imbagħad idur lura f’daqqa u jaħtafha minn wara – jissielet magħha biex jeħdilha s-sikkina minn idha. 

			ALDO: Min kien – għid! Għidli. Min? 

			KAREN: Ħallini! 

			ALDO: MIN? 

			Jissieltu għal sekonda, tnejn, imbagħad KAREN twerżaq waħda. Is-sikkina taqa’ fl-art. ALDO jitlaq lil KAREN – iżomm idu l-leminija u jara li hemm id-demm nieżel minnha. 

			ALDO: Jesus Christ! 

			KAREN: Aldo! 

			ALDO: Jesus!... Aħjar tara ssibx xi ftit antiseptic... Jesus! 

			KAREN: I’m sorry! Ħa nara... 

			ALDO: Ħalli! Xi trid tara?... Ara ssibx ftit flavin, xi garża, jew faxxa xi ħaġa!...

			KAREN: OK. Ejja – poġġi... (tressqu lejn is-sufan) Trid twaqqaf id-demm, ipprova agħfas il-polz – żommu magħfus... 

			Hekk kif ALDO jpoġġi fuq is-sufan, KAREN twarrab it-tapit b’saqajha biex ma jqattarx demm fuqu. 

			ALDO: Għalfejn qed twarrbu? Tibża’ li se ntebbagħhulek? 

			KAREN: Le. Hekk... 

			ALDO: ...Moħħok fit-tapit! 

			KAREN: ...I’m sorry! 

			ALDO: ...Mur ġib xi elastoplast jew xi ħaġa! 

			KAREN: OK. Stenn ftit! (tkun se toħroġ mill-bieb tal-lemin imma terġa’ ddur) Forsi aħjar tmur fil-kamra tal-banju mill-ewwel... 

			ALDO (idewwi idu bit-tissues li ħareġ mill-but): Għalfejn? 

			KAREN: ...Hemm il-medicine chest hemm ġew. U tkun tista’ żżommha taħt l-ilma! Ejja!... 

			ALDO (iqum): Din kien jonqosni! 

			KAREN: I’m sorry!... 

			ALDO jgħaddi minn ħdejn KAREN li tipprova tersaq lejh, ma tafx x’tagħmel biex tgħinu, iżda hu ma jagħtix kasha u jibqa’ għaddej. 

			ALDO: Ħallini! Aktar jien! Aktar jien ukoll!... 

			KAREN (timxi warajh): I’m sorry, Aldo! Ma ridtx inweġġgħek, emminni!... 

			Jinstema’ bieb jinfetaħ u jinstabat fil-kurutur. 

			KAREN terġa’ tidħol lura wara ftit sekondi. 

			Fis-sikta l-istorbju minn barra issa jinstema’ aktar. 

			KAREN (weħedha): I’m sorry... 

			Tersaq lejn il-kavallett, titbaxxa u tiġbor is-sikkina. Tara xi taqtir tad-demm fl-art. Tieħu l-biċċa ċarruta mitluqa fuq il-kavallett u timsħu biha. Tersaq lejn is-sufan, timsaħ xi tbajja oħra ħdejh. 

			KAREN (issejjaħ): Kollox sew, Aldo? Sibthom? 

			Leħen ALDO, ma jinftiehemx x’inhu jgħid, jinstema’ jirrispondi minn ġewwa. 

			KAREN: Aldo! Kollox sew?... 

			Pawsa. 

			KAREN terġa’ titbaxxa tixxotta xi tebgħa oħra mill-art. 

			Tiżbarazza madwarha. Taqbad in-negligé minn fuq il-paraventu u donnha bla ħsieb, tagħmilha ma’ sidirha, tara tiġihiex. 

			KAREN: Wishful thinking, Aldo! Ħasra li f’hekk biss tara kbir... 

			ALDO (minn ġewwa): X’int tgħid? Għidilhom jieqfu ’l dawk hemm barra trid! 

			KAREN tersaq lejn il-bagalji f’ras it-taraġ. Donnha aktar tiskonċerta ruħha meta tarahom. 

			KAREN: Għidtlek għandek bżonn xi ħaġa?... Jekk trid... jekk trid indaħħallek il-valiġġi ġewwa jien, OK Aldo?... (leħinha jitbaxxa – rassenjat?) Jekk trid tibqa’ hawn... ibqa’. (Tibda tressaq it-tapit lura f’postu, donnha mingħajr ma taħseb f’dak li qed tagħmel.) Jekk għadek trid... 

			ALDO jitfaċċa fil-bieb jinfaxxa idu. 

			ALDO: Grazzi! M’għandi bżonn xejn! – Jekk irrid xiex?... 

			KAREN: Jekk trid ... jekk trid inwasslek sal-klinik. (ħatja – titlaq in-negligé fuq il-valiġġa) Għandek injection tat-tetnu?... 

			ALDO: Tetnu!... Jien ma sejjer ebda klinika, ibqa’ ċerta!.. 

			KAREN (tersaq): Reġa’ ħiereġ id-demm. 

			ALDO: X’ix-xjafek!... Ma jrid jieqaf b’xejn! Kollu ħtija tiegħek! Int u r-ras miġnuna li għandek! (idur u jmur lura fil-kamra tal-banju.) 

			KAREN (warajh – tisplodi): Jien? Int Int għandek tgħid! Int u l-għira bażwija kollha tiegħek! Kollu tort tiegħek! Int... Int għandek tgħid! Int u l-għira bażwija kollha tiegħek! Kollu tort tiegħek! 

			Pawsa. 

			Ebda tweġiba.

			Skiet - għajr għall-istorbju tal-ħaddiema barra. 

			KAREN: Tort tiegħek! Qed tismagħni! 

			Tridu jismagħha – iddur irrabjata lejn il-gallarija – tixref ’il barra. 

			KAREN: Intom għadkom hawn! Ilkom nofs ta’ nhar u m’għamiltux ħames minuti xogħol! Morru! Daqshekk xogħol! Ħuduha off!

			L-istorbju jkompli.

			KAREN: Qed tismagħni? – Għidtlek ieqaf! Ieqfu!... (tinduna li mhumiex jisimgħuha – jew mhumiex jagħtu kasha - iddur f’daqqa.) Eh, iva? Eh, iva, ja bagħal... Issa naraw mela. 

			Taqbad il-fil tal-wajer li hemm dieħel mill-gallarija u ssegwih sa fejn huwa pplakkjat fil-ħajt. Tiġbed il-plakka bil-herra. 

			Skiet perfett. 

			Imbagħad, bil-mod tistemgħa baxx fl-isfond l-mużika ta’ opra. Arja minn Turandot. “ Nessun dorma”.

			KAREN: Aħdmu issa – aħdem kemm trid... 

			Titlaq il-plakka fl-art u tmur lejn il-kavallett. 

			Tieħu l-flixkun u l-magg u tferragħ fih. Tixrob waqt li ddawwar ħarsitha lejn it-tila. Tosservaha għal bosta sekondi. 

			ALDO (minn ġewwa): Karen!... 

			KAREN ma tiċċaqlaqx. 

			KAREN (weħedha): I’m sorry... 

			ALDO: Karen! 

			KAREN (taħt l-ilsien): Ġejja! (imma għadha meżmerizzata tħares lejn il-kwadru). Ġejja...

			Titbaxxa u tiġbor il-paletta. Imbagħad tieħu s-sikkina f’idejha. Tibqa’ wieqfa hemm quddiem il-kavallett, paletta f’id waħda, is-sikkina marsusa fl-id l-oħra.

			 Jidħol ALDO, idu infaxxata sew issa. 

			ALDO: Mela ma tismax? Waqfu dawk? Ara tistax tagħmel għoqda hawn... 

			KAREN iddur lejh, titlaq il-paletta bla għaġla ħdejn il-kavallett, imbagħad bil-mod tiftaħ l-id l-oħra u tħalli s-sikkina taqagħlha minn idha. Tieqaf tħares donnha mistagħġba lejn il-pala ta’ idha minn fejn jibda jidher ħiereġ id-demm. 

			Tersaq lejh, trid tgħinu jorbot il-faxxa, imma donnha msaħħra mid-demm iqattar minn idha... 

			ALDO: Ġieżuġież! Karen! X’għamilt?... 

			KAREN: I’m sorry, Aldo... 

			Jitbaxxa bil-mod id-dawl. 

			KAREN: I’m sorry. 

			2 Xena

			Aktar tard. 

			IL-ĦADDIEM jitla’ minn isfel. Huwa mimli trab, liebes flok ta’ taħt u xorz imqattgħin. Imur dritt lejn il-gallarija jfittex il-wajer dieħel minn barra, isegwih lura sal-ħajt fejn hemm il-plakka u jerġa’ jipplakkjah. Imur lejn il-gallarija, jara l-magg bix-xorb u l-flixkun ħdejh u jieħu l-flixkun miegħu. 

			IL-ĦADDIEM (lil xi ħadd barra): Orrajt! Tijjha! 

			Ftit sekondi wara jerġa’ jibda l-ħoss tal-magna. 

			IL-ĦADDIEM: OK! Ħalli! 

			Il-ħsejjes jieqfu. 

			IL-ĦADDIEM idur, jieħu belgħa mill-flixkun u jmur ipoġġi fuq is-sufan. Ineħħi l-maktur mimli trab li għandu marbut ma’ rasu.

			Jitla’ Ż-ŻGĦIR. Bilkemm għandu sbatax-il sena, irqajjaq u pjuttost magħlub, b’xagħru maqtugħ stil skinhead u b’misluta waħda f’widnejh. 

			Jidħol bil-mod, iħares madwaru b’interess u kurżità lubiena. 

			IL-ĦADDIEM inewwillu l-flixkun iżda IŻ-ŻGĦIR ma jiħdux. 

			IŻ-ŻGĦIR: Aħna se nibdew jew? 

			IL-ĦADDIEM: X’għaġla għandek? La jiġu nibdew. Taħdem u ma taħdimx, xorta mhumiex se jibqgħu jafuhulek. 

			IŻ-ŻGĦIR: Kemm se jdumu? 

			IL-ĦADDIEM: Fejn naf. Waslu biex ikolli ngħid. Sakemm ma sabux in-nies il-poliklinik. 

			IŻ-ŻGĦIR: Jien għandi l-ġuħ. Għadni ma ħadt xejn minn dalgħodu. 

			IL-ĦADDIEM: Issa mmorru dalwaqt. 

			Imur iħares lejn il-kwadru fuq il-kavallett il-kbir. 

			Ebda reazzjoni. 

			IŻ-ŻGĦIR jieqaf iħares lejn in-natura morta fuq il-kavallett iż-żgħir.

			IŻ-ŻGĦIR: Għandi l-ġuħ imma. 

			IL-ĦADDIEM: Iva mur mela! U ġib żewġ ħobżiet lili wkoll. 

			IŻ-ŻGĦIR: Kemm se ndumu? 

			IL-ĦADDIEM: Ħa ddum tiksirli għajni? Għidtlek: issa jiġu daqt. Mur. 

			IŻ-ŻGĦIR idaħħal idu fil-but jara x’għandu flus. 

			IŻ-ŻGĦIR: Mhux se jkolli biżżejjed. 

			IL-ĦADDIEM: X’għamilt biha l-ħames liri li tatek ommok ilbieraħ? 

			IŻ-ŻGĦIR (paniku ta’ mument): Qed ngħidlek dan mhux biżżejjed! 

			IL-ĦADDIEM: Issa ntik. Issa ntik jien. (jixrob) Int mur ara x’hemm fil-friġġ l-ewwel. 

			IŻ-ŻGĦIR: Fil-friġġ? Xi friġġ? 

			IL-ĦADDIEM (juri d-daħla fuq il-lemin): Hemġew. 

			IŻ-ŻGĦIR: Eh, jekk m’għandix!... 

			IL-ĦADDIEM: Baħnan. U mbagħad jgħidu skont iz-zokk il-fergħa! 

			IŻ-ŻGĦIR idur iħares lejn il-kwadru li kien qed iħares lejh IL-ĦADDIEM. 

			IŻ-ŻGĦIR: Dan xi pittur allura? 

			IL-ĦADDIEM: Le! Bajjad! 

			IŻ-ŻGĦIR: Irrid ngħid pittur tajjeb? Famuż jew? 

			IL-ĦADDIEM (jgħolli spallejh): Li qed tara. 

			IŻ-ŻGĦIR: Ma nafx... (jersaq iħares lejn il-kwadri l-oħra wara l-paraventu – se jibda jqalleb fosthom) Irġiel biss donnu jħobb dan, dak żgur! 

			IL-ĦADDIEM: Iva mur ġibli ħobża! Ħalli kollox! Mela m’għadekx bil-ġuħ int, jew? 

			IŻ-ŻGĦIR: Għidtlek, ma ħadt xejn minn dalgħodu! 

			IL-ĦADDIEM: Mela toqgħodx tbagħbas! Għalhekk ma nkunx irridek miegħi int lilek għidilha ’l ommok! M’int tajjeb għal xejn! Tik tgerger u ttikx tiekol! 

			IŻ-ŻGĦIR (nervuż – joħroġ sigarett – ikebbes u jmur ipoġġi fil-gallarija): Meta trid tibda għidli. Qed tarani ngerger lili?... OK, ma ngergirx. Taħseb se ninkwieta? Taħseb li m’iniex kapaċi nkun kalm u skansafaċendi bħalek?... (ipejjep – nifs twil – imbagħad inewwillu s-sigarett – ġest awtomatiku) 

			IL-ĦADDIEM: Mur ħudu! 

			IŻ-ŻGĦIR: Mur ħudu int. (ipejjep) 

			Pawsa qasira. 

			IŻ-ŻGĦIR: Għandhom flus dawn ikolli ngħid. 

			IL-ĦADDIEM: Ġenn żgur għandhom. 

			IŻ-ŻGĦIR: Dar bħal di’. Taf x’naf, kieku kelli dar jien, kieku kelli nibni dar għalija... 

			IL-ĦADDIEM: Għala, fejn noqogħdu aħna maqjel jew? 

			IŻ-ŻGĦIR: ...Kieku kelli nibni dar għalija, xi ħaġa bħal din kont nibni... 

			IL-ĦADDIEM: Ċiss, mur obsor. 

			IŻ-ŻGĦIR: Għaliex le? 

			IL-ĦADDIEM: U x’jogħġbok fiha ngħidu aħna? 

			IŻ-ŻGĦIR: X’jogħġobni?... Kollox. 

			IL-ĦADDIEM: Kollox! Risposta ta’ ġenju! 

			IŻ-ŻGĦIR: Kollox; id-daqs tal-kmamar... il-kobor... Il-veduta hemm barra... 

			IL-ĦADDIEM: Eh – u x’int tara hemm isfel? Xi topless fis-swimming pool! 

			IŻ-ŻGĦIR (jittawwal): Le, dik daħlet issa. 

			IL-ĦADDIEM: Immissjatek tarax. 

			IŻ-ŻGĦIR: Lilek mhux lili: dawk il-muskoli u s-sider muswaf li tant tħobb tippoppa. Jew dejqitha r-riħa ta’ baqar mir-razzett hemm isfel. -

			IL-ĦADDIEM: Jew immisjatek...

			IŻ-ŻGĦIR: Għandek tgħid x’faqgħa ta’ veduta għandhom. Għalkemm dawk il-palm wara r-razzett, dawk żgur wara qegħduhom – wara li żviluppaw il-wied. U mbagħad dik-ix-xtajta wara r-razzett... (jixref ’il barra donnu lemaħ xi ħaġa li laqtitu) U ara hemm! Rajtu dak l-anġlu hawn taħt? 

			IL-ĦADDIEM: X’anġlu? 

			IŻ-ŻGĦIR: Hemm isfel, f’dik il-bitħa, qalb is-siġar tal-larinġ. 

			IL-ĦADDIEM: Ħarrub rajt! ...X’anġlu? Ħallik mill-anġli. 

			IŻ-ŻGĦIR: Għidt jien dak ma rajtux. Dak għax kellek għajnejk band’oħra; forsi għalhekk... 

			IL-ĦADDIEM: Anġlu ta' ras ommok. 

			IŻ-ŻGĦIR: Dan ta’ ħdejhom, hemm isfel fil-bitħa. Naħseb li xi skultur. Fih raġel ukoll... Qed jonġor ġebla daqsiex għad-dell tad-dilja u l-kannizzati. U warajh, jixref minn fuq il-ħajt hemm anġlu kbir tal-kartapesta, jew tal-injam x’inhu. Lestieh għall-festa jkolli ngħid. Qisux San Ġużepp b’dak l-anġlu mperreċ warajh!... 

			IL-ĦADDIEM: San Ġużepp ma kienx naġġar, stuptu. 

			IŻ-ŻGĦIR: Eh, skużani, int l-espert tal-Kotba Mqaddsa, insejt! L-espert ta’ kollox int. (jittawwal) Ħasra li f’idu deffsulu dak il-brazz bil-bozoz tal-elettriku. Daqsxejn anakroniżmu u jħassrulek l-effett kollu. Għidt: anakroniżmu. Tifhem int għandi naħseb xi rrid ngħid?... Naturalment! 

			IL-ĦADDIEM: Stuptu. 

			IŻ-ŻGĦIR: Grazzi. (idur ’il ġewwa mill-gallarija) Le – tassew sabuh dal-post! U b’dik il-veduta mbagħad, bir-raħal kollu hemm taħt. Xi kemm tgħid li jiswa? (ebda tweġiba - ikompli) Kieku kelli l-flus jien!... M’hemmx isbaħ minn dar għadha kemm inbniet, qed ngħidlek! 

			IL-ĦADDIEM: Eh, u għalhekk ma tridx taf b’xogħol int. Tiġinix bil-paroli, ara. Kieku trid taħdem, taf li miegħi qatt ma jonqsok ix-xogħol... 

			IŻ-ŻGĦIR: M’għidtx li nħobb nibnihom. Jogħġbuni hekk, meta nsibhom lesti... 

			IL-ĦADDIEM: Tara, mur obsor! 

			IŻ-ŻGĦIR: Kulma qed ngħid li d-djar ġodda jogħġbuni ...basta għad m’hemm ħadd jgħix fihom! In-nies iħassru kollox. Jinfettaw kollox. Nobogħdu kemm nobogħodu x-xogħol tal-bini, m’hemmx isbaħ minn meta tidħol l-ewwel darba f’dar ġdida, bid-dawl ta’ twieqi ġodda, il-ħitan bojod karti, għadhom ma kerrhuhomx b’xi purtiera kollha ġmiemen jew xi biċċa inkwatru ikrah... bħal dan. (il-kwadru fuq il-kavallett żgħir) 

			IL-ĦADDIEM: Biex tara kemm tifhem. 

			IŻ-ŻGĦIR: M’hemmx isbaħ mill-ħitan bojod... U l-madum ileqq, frisk u niedi, u r-riħa ta’ ġir, riħa tfuħ ta’ siment frisk għadu qed joqgħod. 

			IL-ĦADDIEM: Trid titnejjek int dalgħodu.

			IŻ-ŻGĦIR: ...Turġien wisgħin tilgħin għal kmamar li se jinfetħu għall-ewwel darba, l-eku jirbombja minn swali vojta bla għamara... 

			IL-ĦADDIEM: Ble-ble-ble! Riħa ta’ siment!... Ble-ble! L-eku jirbombja fis-swali... Ble-ble! Taħsbekx xi poeta, jewwilla? Xi Dun Karm? Poeta tas-siment? 

			IŻ-ŻGĦIR: U tal-anġli tal-kartapesta. 

			IL-ĦADDIEM: Eh, tal-anġli... 

			IŻ-ŻGĦIR: ...Anġli b’idejhom minfudin u mtaqqbin bil-wajers tal-elettriku... 

			IL-ĦADDIEM: U aqtagħha, ara! Aqtagħha! X’tifhem int? Paroli kulma qatt tgħallimt. Imma m’int tajjeb għal xejn. Basta skola tal-Knisja! Basta skola privata! U skola u privatijiet, għidilha ’l ommok, u barra b’idek f’idek spiċċajt. U ħlief iddendel idejk ma tafx! Ngħidlek biex inhuma mtaqqbin idejk... Kieku kellek tgħaddi milli kelli ngħaddi jien, Alla jilliberak! Kieku rajt il-ġuħ li rajna aħna, il-ġlidiet li rajna aħna... 

			IŻ-ŻGĦIR: Ġlied iva – imma ġuħ?... Meta qatt rajtu l-ġuħ? 

			IL-ĦADDIEM: Meta? U jgħidlek meta!... Mela veru m’għallmuk xejn! Veru ma taf xejn! Flus il-baħar, għidilha ’l ommok! Issaħħan il-bankijiet biss! U sormok! Ħaġa ngħidlek – ara naqbdek ma’ dak Silfi – ara narak tittaqqab, għax addijo kollox! Żgur addijo kollox imbagħad. 

			IŻ-ŻGĦIR: Fejn qatt ittaqqabt? 

			IL-ĦADDIEM: Ara naqbdek. Dak ngħidlek. Dak Silfi m’għandux wisq, qed ngħidlek, dak jew daqt jispiċċa jkewwes waħda tal-aħħar – jew ikewsuhielu!... 

			IŻ-ŻGĦIR: Min ikewwishielu? 

			IL-ĦADDIEM: Ara naqbad lilek – dak li qed ngħidlek. Dak qed jistedinha hekk jew hekk, imma ara naqbad lilek. Għax veru tal-aħħar tkun. 

			IŻ-ŻGĦIR: X’taqbadni? (jersaq lejh – ifarfar it-trab minn fuq driegħu u jurihomlu) Ara – tara xi ħaġa, eh? Tara xi ħaġa? (jieħu s-sigarett għadu mkebbes f’idu u bil-mod, bla ma jitmeżmeż jagħfas il-ġamra ma’ driegħu u jitfih). Eh, rajt biżżejjed issa? 

			IL-ĦADDIEM: Toqtol ’l ommok bil-għali sejjer int. 

			IŻ-ŻGĦIR: Jien? Jien ... Ara tini xi ħaġa ħa mmur nixtri. 

			IL-ĦADDIEM: Tini – dejjem tini! Arak. Dejjem tittallab.

			IŻ-ŻGĦIR: Ħaqq dik il-qaħba bagħla!... Aqtagħha din ta’ tittallab! (itajjar il-banketta) 

			IL-ĦADDIEM: Ara x’int tkisser! Mela ħsibtha dar ommok di’! 

			IŻ-ŻGĦIR: Mhux dak li trid tara int? Mhux għalhekk dejjem imqabbad miegħi! Kuntent issa! Serraħtek! 

			IL-ĦADDIEM: Imqabbad miegħek jien? Mhux int ridt tiġi... 

			IŻ-ŻGĦIR: Jien ma ridt xejn! 

			IL-ĦADDIEM: ...Għax ma ħsibtx għall-ikel? Stennejt lili, lil ommok dejjem taħsiblek hi? Qisek għadek l-iskola? 

			IŻ-ŻGĦIR: Terġax issemmili skola. 

			IL-ĦADDIEM: Dażgur! Huwa l-froġa friska għadha!... Fejn sejjer? 

			IŻ-ŻGĦIR: Id-dar. 

			IL-ĦADDIEM: Id-dar xejn. Hekk trid ommok, tarak dieħel lura waħdek, biex żgur taqbad fija mbagħad. Dak li tkun tistenna. 

			IŻ-ŻGĦIR: Hawn mhux se noqgħod. X’nibqa’ nagħmel hawn – biex inpaxxik? Lili m’għandekx bżonni hawn... 

			IL-ĦADDIEM jaħtfu mill-kozz t’għonqu u jdawru lura ’l ġewwa. 

			IL-ĦADDIEM: Id-dar xejn, għidtlek! Għax naqbdek minn dik il-qaħba misluta... 

			IŻ-ŻGĦIR: Ħallini! 

			IL-ĦADDIEM: Mur – idħol hemm, 

			IŻ-ŻGĦIR: Nidħol fejn? – Ħallini! 

			IL-ĦADDIEM (jimbuttah lura): Hemm! Mur! Laħlaħ wiċċek u żdinga ruħek sew. Imbagħad mur kemm trid! Ma tridhiex tarak ġej lura hekk, jewwilla? Tal-anqas tqanfed sura ta’ nies... 

			Karozza tibda riesqa qrib sa ma tieqaf.

			IL-ĦADDIEM: Dawn huma?... 

			It-tnejn jersqu jittawlu mill-gallarija.

			IŻ-ŻGĦIR: Huma. 

			Bibien ta’ karozza jinfetħu u jingħalqu. 

			IŻ-ŻGĦIR: U issa, l-Imgħallem?... 

			IL-ĦADDIEM (jiddeċiedi): Ara – mur int. 

			IŻ-ŻĠHIR: Immur? Fejn? 

			IL-ĦADDIEM: Mur! Fejn trid. Basta mhux id-dar. 

			IŻ-ŻGĦIR: Fejn tridni mmur mela? Fis-sebgħa kelli noħroġ illejla... 

			IL-ĦADDIEM: Issa nċempillha jien lil ommok. Ngħidilha qiegħed miegħi. 

			IŻ-ŻGĦIR: U int fejn se tkun? 

			IL-ĦADDIEM (itih daqqa ta’ sieq): Aqtagħha! Tidħolx id-dar qabli, dak biss li ngħidlek. Nidħlu flimkien. 

			Bieb ta’ barra jinstema’ jinfetaħ. Passi telgħin it-taraġ. 

			IŻ-ŻGĦIR: Kemm beħsiebek iddum? 

			IL-ĦADDIEM: Kemm hemm bżonn. Stennieni l-Lido. Ikun xħin ikun.

			IŻ-ŻGĦIR: Il-Lido jkun hemm Silfi. Ma tridux jissogra jikkorrompini, jewwila, hux? 

			IL-ĦADDIEM: Stennieni l-Lido, għidtlek. Għax b’rasek idur. 

			IŻ-ŻGĦIR: Jekk isir il-ħin immur għand iz-ziju Abram. Ninħasel u niekol hemm.

			IL-ĦADDIEM: Tmur imkien! (idaħħal idu fil-but, joħroġ portafoll u jagħtih xi flus) Kul il-Lido. Hawn. U tiċċaqlaqx minn hemm. 

			IŻ-ŻGĦIR: Żgur sejjer Paċeville b’din. 

			IL-ĦADDIEM: Mur, għax bis-sieq noħorġok minn hawn! U ara x’għidtlek... 

			3 Xena

			Jidħlu KAREN u ALDO. KAREN b’idha nfaxxata, ALDO idejh il-leminija fil-but. 

			Il-missier u t-tifel jersqu qrib xulxin – jiffaċċjawhom flimkien. 

			KAREN: Xi dħaltu tagħmlu hawn? 

			IL-ĦADDIEM: Xejn, Sinjura. Ħsibna li mar id-dawl... Ġejna niċċekkjaw. 

			IŻ-ŻGĦIR: Kienet inqalgħet il-plakka, għalhekk. 

			Skuża żejda; IL-ĦADDIEM jimbotta IŻ-ŻGĦIR lejn it-taraġ biex joħorġu. 

			IL-ĦADDIEM: Se nkomplu aħna. 

			ALDO: Tkomplu?... Għad baqagħlkom xejn?... 

			IL-ĦADDIEM: Insomma. Irid jersaq l-armar l-ewwel. Inkomplu taħt il-gallarija jekk ma jimpurtax, Sinjura...

			Donnu jistenna tweġiba, iżda KAREN iddur u tagħmel biex tgħaddi għall-kamra ta’ ġewwa. 

			IL-ĦADDIEM (b’leħen għoli – sfiq): Jimporta, Sinjura? 

			KAREN: Agħmel int!

			IL-ĦADDIEM isegwiha b’ħarstu għal ftit, imbagħad jimbotta quddiemu Ż-ŻGĦIR u jinżlu t-taraġ.

			Joħorġu.

			4 Xena

			ALDO: X’wiċċ għandhom! X’wiċċ! Biex f’ġurnata sħiħa m’għamlu xejn!... 

			KAREN: Fejn taf x’għamlu? Kont magħhom? 

			ALDO: Ukoll! Iddefendihom! 

			KAREN: Minn xiex? Minnek? 

			Waqfet fil-bieb. Iddur donnha ma tafx xi jmisssha tagħmel issa. 

			Tersaq lejn il-gallarija, tkun se tittawwal imma jerġa’ jibdielha.

			Tmur lejn ir-rokna tal-lemin tal-kamra, tqalleb fost it-tili mistrieħa mal-ħajt, imbagħad, donnha b’estru, taqbad waħda minnhom u tqandilha b’id waħda lejn nofs il-kamra. 

			ALDO: X’se tagħmel? 

			Jgħaġġel jersaq biex jgħinha – joħroġ idu mill-but – idu nfaxxata wkoll, imma nfaxxatura pulita, anqas goffa minn ta’ KAREN. 

			ALDO: X’se tagħmel? 

			KAREN titlaq it-tila wiċċha ’l fuq fl-art u tmur iġġib pinzell kbir u patalott biż-żebgħa minn fuq il-bank tax-xogħol. 

			ALDO: Se ttiha l-ġesso? 

			KAREN (tinżel għarkopptejha ħdejn it-tila): X’qed tarani nagħmel? 

			ALDO: U idek?... 

			KAREN: Tal-anqas nagħtiha l-ġesso, OK? Jimporta? 

			ALDO: Agħmel int. Tajba din. 

			KAREN jirnexxilha bi ftit sforz tiftaħ l-għatu tal-patalott b’turnavit. Tbill il-pinzell. 

			ALDO: Li kont minnek nistiraha ftit ieħor. 

			KAREN: Xiex? 

			ALDO: Hawn. (itektek ħafif b’siequ rokna tat-tila) Għadha daqsxejn imbewqa. Trid tistiraha ftit ieħor qabel ittiha l-ġesso. 

			KAREN tħares, tinduna li għandu raġun. Taqbad turnavit f’idha x-xellugija u tipprova taqla’ l-istejpils, iżda jidher ċar li mhux se jirnexxilha. 

			ALDO jinżel għarkopptejh ħdejha. 

			ALDO: Ġib. 

			KAREN (taħtfu): Ħalliha! 

			KAREN terġa’ tipprova; kważ stintivament tkun se tuża idha l-leminija imma mill-ewwel tiġbidha lura muġugħa.

			Tieqaf bla ma titħarrek, id-dmugħ mhux bogħod minn xfar għajnejha, imma ma tridx iċċedi u tkompli tipprova taqla’ l-istejpils, 

			ALDO jissogra jpoġġ du bil-mod fuq spallejha. 

			ALDO: Karen... 

			Tieqaf. Ma tiċċaqlaqx. 

			ALDO: Aħfirli, Karen... I’m sorry. 

			KAREN (terħi n-nifs – mingħajr ma tgħolli rasha): I’m sorry too, Aldo... 

			ALDO: Ħallini ngħinek kultant, Karen. Int... int għad għandek bżonni, Karen... bħalma jien għandi bżonn lilek. 

			Tiela’ minn isfel jerġa’ jitfaċċa bil-kwiet IL-ĦADDIEM li jieqaf f’ras it-taraġ. 

			KAREN (tpoġġi rasha tistrieħ fuq spallet ALDO): Għajjiena... Għajjiena wisq, Aldo... 

			Pawsa 

			ALDO: Jiena mort, Karen. Mort. Tajtek żmien kemm ridt... 

			KAREN: Mhix kwistjoni ta’ żmien, Aldo. Issa naf. Għajjiena wisq... 

			ALDO: Int għandek bżonni, Karen. (imissilha kemm kemm idha nfaxxata – ibushieilha ħafif) Int... int l-id waħda l-muġugħa... u jien l-id l-oħra, Karen... 

			KAREN: Nitolbok, Aldo... 

			ALDO (jissokta minkejja li jħoss li l-irtubija ta’ kliemu mhumiex se jaslu): Imma b’id waħda tajba kull wieħed, forsi naslu... OK, Karen... OK? 

			KAREN (iċċedi – għajjiena wisq): OK... Aldo. OK... 

			Isserraħ rasha fuq sidru, donnha aktar biex tagħti wens lilu, milli biex tistrieħ fuqu. Ftit sekondi biss, imbagħad dlonk tqum. Titlaq it-turnavit fl-art. 

			ALDO (donnu jrid jgħid xi ħaġa imma ma jafx xiex — jiġbor it-turnavit): Ħalli. Issa nistiraha jien, Karen... 

			KAREN: OK, Aldo... OK. 

			KAREN toħroġ bil-mod mill-bieb tal-lemin. 

			5 Xena

			ALDO jibqa’ jħares warajha sakemm toħroġ imbagħad ikompli għal ftit jipprova jaqla’ l-istejpils iżda ma tantx jidher li se jirnexxilu lanqas. 

			IL-ĦADDIEM jitħarrek, jidħol ’il ġewwa u bla kliem xejn imur dritt lejn il-gallarija u jaqla’ l-‘extension wire’ mill-plakka mal-ħajt. 

			ALDO jieqaf, isegwih b’ħarstu waqt li IL-ĦADDIEM imur bil-wajer lejn il-gallarija, jixħtu għal isfel u jdur lura. 

			ALDO jdawwar għajnejh lura fuq it-tila. 

			Pawsa. 

			Fis-skiet IL-ĦADDIEM josserva lil ALDO fuq xogħlu, waqt li dan aktar ma jmur aktar jinfixel taħt ħarstu, u anqas u anqas jidher li se jsib irkaptu. Fl-aħħar ALDO jitlaq it-turnavit mal-art. 

			ALDO (b’nofs tbissima sfurzata): Din l-imnellħa id, ukoll! 

			IL-ĦADDIEM resaq bla kliem u waqaf dritt warajh. 

			Pawsa. 

			IL-ĦADDIEM: Qum minn hemm. 

			ALDO: Skużi? 

			IL-ĦADDIEM: Qum! 

			Maħsud, ALDO jagħmel kif jgħidlu. 

			IL-ĦADDIEM kważi jwarrbu min-nofs hekk kif jinxteħet għarkopptejh hu ħdejn it-tila. Jaħkimha, idawwarha fuq kuxxtejh u jħaxkinha soda mal-ġenb tal-bank. 

			IL-ĦADDIEM: Newwel l-istejpler. 

			ALDO jħares madwaru. 

			IL-ĦADDIEM: Hemm – fuq il-bank! 

			ALDO jfittex, isib stejpler u jgħaddihielu. IL-ĦADDIEM idawwar l-istejpler bil-maqlub u juża x-xifer li hemm apposta fuq wara biex jaqla’ l-istejpils. 

			ALDO: Taf x’int tagħmel donnok. Tinqala’... 

			IL-ĦADDIEM: Tgħid le? - Tkun tas-sengħa u tmidd idejk għal kollox. (jaħdem) Qisek qed tifrex sodda. Kont għamilt żmien inwaħħal l-iskrins għan-nemus – l-istess ħaġa. Toqgħod attent ma ġġebbidx wisq, ma tistirahiex żżejjed, dak kollox. Jgħaddi ż-żmien taf tibda titberfillek. 

			ALDO: X’jitberfel? 

			IL-ĦADDIEM: In-najlon, l-iskrin. Din ukoll, però, din ukoll. In-najlon aħjar, però tarf jaf jitberfel ukoll... 

			ALDO jwarrab. Idur lejn il-pittura fuq il-kavallett. Iħares lejn IL-ĦADDIEM, l ssa beda jistejpilja x-xoqqa lura f’postha waqt li kultant jgħaddi jdejh mal-wiċċ jiċċekkja kemm hu lixx. Donnu jimitah, ALDO jgħadd du ma’ wiċċ il-pittura fuq il-kavallett. 

			IL-ĦADDIEM: Hemm hi! Mifruxa u lesta! 

			6 Xena

			Tidħol KAREN. Biddlet u liebsa ‘dressing gown’. 

			L-ewwel ma tilmaħ hu lill-ĦADDIEM maġenb it-tila fl-art; ma tarax lil ALDO wara l-kavallett. 

			KAREN: X’int tagħmel! (tħares madwarha) Aldo fejn mar?... 

			ALDO jixref minn wara l-kavallett. 

			ALDO: Hawn, Karen. Hawn, għadni hawn. Skużani. Sejjer dalwaqt tibżax. Kellek raġun; dal-ħin tassew tibda taqa’ s-sirda hawn fuq. 

			Jerġa’ jgħaddi jdejh mal-ġenb tal-pittura, isib tarf ta’ fil tan-najlon u jkompli jberflu ’l barra. 

			ALDO: Skoprejthulek is-sigriet, by the way. Netting tan-najlon. Prosit! Però trid toqgħod attenta li ma jibdiex jitberfillek. Tal-anqas hekk jgħiduli. Għalkemm, m’għandix dubji li dal-kliem qaluhulek diġà. Hekk hu, bla dubju ta’ xejn – tas-sengħa. Iva – komplimenti għal darb’oħra, Karen. 

			Pawsa. 

			KAREN għajnejha dejjem fuq IL-ĦADDIEM, tkompli dieħla bla kliem u tmur tpoġġi fuq is-sufan. 

			ALDO (aktar kiebi): Iva.. Prosit. Skużani, imma issa veru li se jkolli mmur... (jersaq lejn it-taraġ) 

			KAREN: Aldo. 

			ALDO: (bla ma jdur lura)Yes?... 

			Imma għajnejn IL-ĦADDIEM, wieqaf b’idejh dritti ma’ ġenbu, huma fissi fuq KAREN. 

			Xi waqtiet ta’ pawsa. 

			ALDO: Ah, il-valiġġi. (jieqaf ħdejhom f’ras it-taraġ) Nieħu l-kbira. L-oħra, hekk jew hekk, għalik. Għandek xi suvenirs. Ngħaddi għaliha vojta darb’oħra. 

			KAREN: Grazzi... 

			Tieqaf dlonk hekk kif IL-ĦADDIEM jiċċaqlaq f’daqqa, jaqbad it-tila ġdida, ipoġġiha fuq il-kavallett u jgħatti l-pittura li kien hemm fuqha. 

			ALDO (qabel jibda nieżel): Kif bqajna; tridni nċempillu lil Jackie? 

			KAREN: Iva... ...Le.

			ALDO: Iva – le?... (pawsa) Insomma. Inħalli f’idejk. Meta tiddeċiedi, ċempilli. (joħroġ) 

			7 Xena

			IL-ĦADDIEM qisu ma ħareġ ħadd, qisu ma sema’ xejn. 

			Jibda l-preparamenti ħdejn il-kavallett, ritwal li drah: ilesti l-lampa ħdejn il-gallarija, iressaq il-paraventu, idawwar il-kavallett għad-dawl tal-gallarija, eċċ. Imbagħad jaqbad il-patalott bil-bjankett, isib pinzell oħxon u jibda jagħti passata lit-tila fuq il-kavallett. 

			IL-ĦADDIEM: Riħ fuq. Ħames minuti oħra tinxef. 

			Pawsa 

			IL-ĦADDIEM: X’taħseb? Tużaha l-banketta? 

			KAREN: X’int tagħmel? 

			IL-ĦADDIEM: Baqa’ siegħa sagħtejn dawl... 

			KAREN (tersaq lejh): Mur. 

			IL-ĦADDIEM: Tal-anqas tlesti l-ewwel skeċċ.

			Iniżżel il-pinzell hekk kif tasal ħdejh u bla għaġla jinża’ l-flokk ta’ taħt. KAREN dlonk iddur u titbiegħed minnu. 

			KAREN: Għidtlek mur. 

			IL-ĦADDIEM jidħaq u jkompli jiżbogħ. 

			KAREN: Ma nistax naħdem illum. M’intix tara? Weġġejt. Qas kapaċi naqbad pinzell. Qas kieku rrid... 

			IL-ĦADDIEM: Weġġejt? Weġġejt biex? Ħa nara. Din hu għamilhielek?... 

			KAREN: Mhux affarik. 

			IL-ĦADDIEM: Kellkom xi tgħidu? Għalhekk idu nfaxxata? Forsi għamel għalik hu. Kien ilu ma jarak u pprova jdur għalik.

			KAREN: Għaliex kellu jkollna xi ngħidu? 

			IL-ĦADDIEM (jgħolli spallejh): Forsi jgħir?

			KAREN: ...Mhux affarik. 

			IL-ĦADDIEM: Pittur hu wkoll, le? Forsi ra x-xogħol tiegħek. Ra kemm qed joħroġlok tajjeb ix-xogħol. Beda jgħir. Xi tgħid? 

			KAREN: Mur għidtlek – itlaq! Tindaħalx! Mhux affarik! 

			IL-ĦADDIEM (ikompli jiżbogħ): Li kont minnek nirrapurtah. Inċempel ’il-pulizija. Eh – xi tgħid? Il-pulizija nċempel kieku kont jien – dak li kont nagħmel. 

			KAREN: Mur. 

			IL-ĦADDIEM: Għax ma ċċempilx ’il-puliżija? Jekk xi ħadd idur għalik – jekk xi ħadd jagħmillek xi ħaġa li ma ridtux jagħmel – imissek iċċempel ’il-pulizija. Jew mur l-għassa. Li kont minnek ma nħallihx jgħaddiha lixxa. Immur l-għassa. (pawsa) Qas kieku kien żewġek. (pawsa) Ikollok bzonn xhud, nitlagħlek jien, tibżax... 

			KAREN: Int! — Mur! M’għandix bżonnok! 

			IL-ĦADDIEM: Le? Tort tiegħek mela. 

			KAREN: Tort tiegħi! 

			IL-ĦADDIEM: Dejjem għidtha: kollu tort tagħkom. 

			KAREN: Tort tiegħi? 

			IL-ĦADDIEM: Intom iġġibuh fuqkom. M’għandkomx guts. Irid ikollok il-guts, mhux tħallu raġel jagħmel li jrid bikom. Għalxejn tħambqu wara kemm qed tinħaqru. (iniżżel il-pinżell – imiss b’idu l-bjankett fuq it-tila) Hemm hu, kemm kemm nidja, imma tista’ tibda. 

			KAREN: Mur. (tersaq u titfi l-lampa) Illum le. 

			IL-ĦADDIEM: ...Jew forsi għax wara kollox, intom stess mhux veru tkunu tridu tgħidu le. Dik hi, mhux hekk? (jersaq u jerġa’ jixgħel id-dawl) Ersaq. ...Għax wara kollox tagħmlu tabirruħkom li tridu tgħidu le... Għax ma tafux tgħidu iva. jekk qabel ma tgħidux le. (ipoġġi fuq il-banketta) Ejja ħdejja. ...Ejja għidtlek! 

			KAREN (tersaq): Mhux illum...

			IL-ĦADDIEM joħroġ idu biex tagħtih idejha 

			KAREN: Mhux illum, Ġorġ. Ara. Qas naqbad pinzell ma nista’... 

			IL-ĦADDIEM: (joħdilha idha f’idu – ibushielha bil-ħlewwa): Hekk. (jibda jħoll il-faxxa) Ejja – ħalli narawh il-mimmi...

			KAREN: Ħallini, Ġorġ... 

			IL-ĦADDIEM (jgħajjeb – kliem ALDO): Int... int l-id waħda l-muġugħa... u jien l-id l-oħra, Karen. 

			KAREN iddur u tipprova tinġibed minnu iżda hu jiġbidha lua lejh minn idha. 

			KAREN twerżaq bl-uġigħ. 

			IL-ĦADDIEM (iżommha minn wara daharha, jilwilha driegħha ’l fuq): Xxx – tgħajjatx! – tgħajjatx ħanini!... Issa ninfaxxahielek jien idejk!... Issa tara kif jgħaddilek il-mimmi, tibżax... Anzi, ninfaxxahomlok it-tnejn jekk trid... 

			KAREN tipprova għalxejn tinġibed minnu – hu jagħmillha l-pala ta’ idu ma’ ħalqha. 

			IL-ĦADDIEM: Tgħajjatx... 

			Jerġa’ jibda jinfaxxalha idha l-leminija, imma mbagħad jiġbidlha idha x-xellugija lejh ukoll u jorbotilha bil-faxxa, hekk li tispiċċa b’idejha t-tnejn marbutin 

			IL-ĦADDIEM: Isa, ħanini... Issa tara kif jgħaddilek... U wara tkun tista’ tużaha idek, tibżax. Jew tuża idek ix-xellugija, min jaf?... Dik mhix idea tajba oħra, forsi? Bħan-netting stirat fuq it-tila? Eh? Afda fija – U turihom x’int kapaċi tagħmel... ukoll b’idek ix-xellugija... Jgħidu li l-ġenji – ġenji f’kollox! Jgħidu kien hemm mużiċisti torox, le? Ukoll pitturi għomja kien hemm!... U int, min jaf int x’kapaċi tagħmel fid-dlam, b’idejk wara dahrek, ħanini?... Min jaf, eh? Tibżax. b’id waħda tajba kull wieħed, naslu... OK, Karen... OK? Isa, ipprova... 

			Jitfi l-lampa ħdejn il-kavallett. 

			Dlam ċappa. 

			Ma jinstema’ xejn għajr KAREN, tolfoq – ilfiq maqtugħ, bilkemm jinstema’. 

			Tmiem l-Ewwel Att

1 Xena

			Xi ġimgħat qabel - jum sabiħ ta’ Ġunju. Filgħodu. 

			L-istess xena, biss il-gallarija tal-aluminju għadha ma twaħħletx f’postha. Minflokha, sakemm isiru l-aperturi, il-fetħa kollha tal-gallarija hija mgħottija b’folji kbar tat-triplaj u injam ieħor. 

			Il-folja triplaj tan-nofs hija mwarrba biex tħalli jidħol id-dawl. Bħal fl-ewwel att id-daħliet fuq iż-żewġ naħat għadhom bla aperturi u jinsabu mgħottijin biż-żewġ bibien antiki li rajna qabel, biss issa huwa l-bieb fuq ix-xellug li huwa mgħotti bit-tavluni, waqt li l-bieb fuq il-lemin huwa mikxuf hekk li jidhru l-graffiti ta’ fuqu li fosthom, miktub b’żebgħa ħamra, hemm “MLP No 1”. 

			F’ras it-taraġ, mitluqin mal-ħajt fuq ix-xellug, hemm xi partijiet mill-gallariji li għad iridu jitwaħħlu, xi strippi tal-aluminju kif ukoll xi tilar bil-ħġieġ jew bin-netting. 

			Għamara ftit li xejn. Fuq il-bank tax-xogħol fuq il-lemin hemm biss xi ftit tili ta’ pitturi lesti, il-biċċa l-kbira żgħar u xi tnejn oħra mdaqqsin bojod, stirati u lesti għall-pittura. 

			Irranġat ħdejn il-kavallett żgħir hemm tavolina b’sieq waħda fin-nofs u fuqha vażun bil-fjuri pjuttost kbir u goff wisq għad-daqs tagħha. Fuq il-kavallett hemm pittura kważi lesta tal-istess vażun bil-fjuri. 

			Minn barra jinstema’ l-ħoss ta’ radju qed idoqq arja minn xi opra. 

			KAREN tinsab bilqiegħda ħdejn il-kavallett tpinġi bil-paċenzja u bl-akbar attenzjoni; xogħol fastidjuż, donnha tibża’ tagħmel żball. 

			Tqum wara ftit u tmur lejn il-gallarija. Tittawwal ’il barra. Jinstemgħu xi għasafar. 

			Titbaxxa u tiġbor vidjowkamera żgħira li hemm ħdejn il-basket miftuħ tal-istess kamera. Tgħolli l-vidjowkamera u tittrombja lejn is-sema donnha qed issegwi l-għasafar. Wara ftit tifrex il-ħarsa tal-kamera madwar il-bqija tax-xenarju barra. 

			Il-mużika fuq ir-radju donnha togħla xi ftit. KAREN tinġibed lura wara t-triplaj biex ma tidhirx minn barra u bil-mod tniżżel il-kamera ’l isfel u tkompli tħares minn ġo fiha. 

			Jinstema’ d-daqq ta’ telefown minn ġewwa. KAREN tinħasad u tniżżel il-kamera. Tħaffef biex toħroġ tirrispondi t-telefown; tinduna li għad għandha idha mċappsa biż-żebgħa, taqbad il-biċċa ċarruta mill-kavallett u timsaħha malajr u timsaħ ukoll il-kamera bil-galbu u titlaqha fl-art ħdejn il-gallarija.

			Toħroġ. 

			Pawsa. 

			Iċ-ċempil tat-telefown jieqaf. 

			Wara ftit jinstema’ ħoss mill-gallarija bħal donnu ta’ xi ħadd qed jaqla’ u jċarrat l-imsiemer mill-injam u wara ftit waħda mill-folji triplaj titbewwaq ’il barra. Żarżira u tiċrita oħra, u l-folja tinqala’ ’l barra mill-gallarija u taqa’ għal isfel. 

			Fil-fetħa tixref ras IL-ĦADDIEM; jinsab fuq l-armar tal-iskafolding u f’idu għandu martell kbir li bih kien qed jolza u jaqla’ l-injam. Jaqla’ xi biċċa injam oħra, hekk li jkabbar il-fetħa tal-gallarija. 

			Imwaħħla fil-għoli fuq l-iskaffolding fuq barra hemm tabella maħruqa bix-xemx u mimlija tiċpis u siment b’miktub fuqha “W. G. & Sons Contractors” u xi numru tat-telefown bilkemm jinqara. 

			IL-ĦADDIEM jidher ifarfar it-trab minn fuq għajnejh, imbagħad jitbaxxa u jmexxi u jirranġa xi twavel taħtu biex ikun jista’ jitla’ skaluna oħra aktar fil-għoli. Meta jlesti, jittawwal għal ġol-kamra. 

			L-ewwel ma jilmaħ hija l-vidjowkamera quddiem imnieħru fil-gallarija u jwarrabha lura min-nofs. 

			IL-ĦADDIEM (ideffes rasu ’l ġewwa): Ello! 

			Mingħajr ma jdum wisq jistenna tweġiba, jolza ruħu mal-konkrit sporġut tal-art tal-gallarija u bla wisq tbatija jirnexxilu jixxabbat u jintasab hemm bilqiegħda jistrieħ. 

			L-attenzjoni kollha tiegħu hija mixħuta ’l isfel, lejn ix-xellug minn fejn jinstema’ xi daħq mhux bogħod wisq, imbagħad ħoss bħal ta’ xi ħadd qed jaqbeż fl-ilma, ħoss li jittenna għal darba tnejn immedjatament wara. Daħq u ċafċif ta’ ilma. 

			Bla ma jdawwar ħarstu ħlief għal xi sekonda jew tnejn, jintlewa lura u jaħtaf il-vidjowkamera minn warajh. 

			Jerfagħha malajr lejn għajnejh, iteftef xi ftit mal-buttuni, sakemm jirnexxilu jixgħelha. Jgħolliha m’għajnejh u jittrombja minnha dritt ’l isfel lejn ix-xellug. Imma għadu mhux sodisfatt: donnu biex jara aħjar, iqum bilwieqfa, jixxabbat ftit u jitla’ bilqiegħda fuq l-eqreb ħadida mimduda tal-iskafolding. Jibqa’ mperreċ hemm fuq, inkwadrat fl-ajru f’nofs il-gallarija, il-kamera mwaħħla m’għajnejh. 

			Ma tantx huwa mħażżem sew u sforz it-tixbit il-qalziet niżillu sewwa taħt qaddu u minn wara kixef biċċa sew minn dahru, hekk li jidher l-ilbies ta’ taħt.

			Tidħol KAREN mil-lemin.Tkun sejra lejn il-kavallett meta tilmaħ lill-ĦADDIEM. Tieqaf issummata. 

			Tersaq lejh. Tkun se tgħid xi ħaġa meta d-dehra diżutli ta’ lbiesu terġa’ tissummaha. 

			KAREN (bla ma tgħolli leħinha): Nista’ nkun naf x’inti tagħmel hemm? 

			IL-ĦADDIEM jinqata’ donnu sparalu xi ħadd. Jixxengel ’il quddiem u lura, kważi se jitlef il-bilanċ għal kollox. KAREN awtomatikament tipprova żżommu iżda tibża’ meta tarah se jaqa’ lura fuqha. Hu jferfer idu, jitlaq il-kamera għal ġewwa, jirnexxilu jaħtaf ħadida wieqfa, jixxengel waħda għal barra, oħra għal ġewwa u jispiċċa fl-art fil-gallarija. 

			Mal-waqgħa pprova wkoll iżomm ma’ KAREN hekk li hi tispiċċa fl-art miegħu.

			IL-ĦADDIEM (iqum): Ħaqq il-bagħla dinja! Mela qed tiġġennen int! Mela Alla qed iġennek lilek! Ħaqq dik!... 

			KAREN: Toqgħod tgħajjat xejn! Tini daqqa t’id! 

			IL-ĦADDIEM: ...Int trid toqtolni jew? Trid toqtolni jewwilla, għandek tliet sulari għal alla u ommu hemm barra! 

			KAREN: Tridx ma tgħajjatx!... 

			IL-ĦADDIEM: ...Tridhom isibuni hemm isfel b’għonqi miksur jewwilla! Mela veru qed tiġġennen int! 

			KAREN: Tgħajjat xejn għidtlek! Kollu tort tiegħek! 

			IL-ĦADDIEM: Tort tiegħi! Mela ostra veru!... 

			KAREN: Int il-miġnun! Xi tlajt tagħmel hemm fuq? (titbaxxa u tiġbor il-kamera – teżaminaha.) Issa hemm int: irranġajtha! Ma tridx tixgħel! Kissirtha! Taf kemm tiswa dik – eh taf?... 

			IL-ĦADDIEM: X’tiswa! Aħjar dik milli għonqi! U toqgħod tgħajjat miegħi xejn!... 

			KAREN: Int qed tgħajjat! 

			IL-ĦADDIEM: ...Dik taf tiddobba oħra bħalha, tibdilha! Imma mhux għonqi. Mhux rasi! 

			KAREN: Trid tara jkunx worth it. 

			IL-ĦADDIEM: Xiex? 

			KAREN: Xejn. 

			IL-ĦADDIEM: X’għidt mela? 

			KAREN: Xejn! Irranġajtha dik il-kamera, dak li għidt! Mur sewwiha issa. Fottej... (Tieqaf – iddur u titlaq il-kamera fuq is-sufan.) 

			IL-ĦADDIEM pront jiġborha. 

			IL-ĦADDIEM: U x’fottejt. Dik tissewwa. Tihieli jekk ma tridhiex taf? 

			KAREN (teħodhielu minn idu): Mela kif! Ara, mur kompli li kont se tagħmel. Ilek għodwa sħiħa hawn. 

			IL-ĦADDIEM: Allura? Naħdem qiegħed. Taħt xemx tisreġ! Taħseb forsi kont ittellgħu int waħdek dak l-iskafolding kollu kieku? 

			KAREN: Xiex waħdek? Fejn marru t-tnejn l-oħra? 

			IL-ĦADDIEM: Dawk mhux miegħi. Ġew iħottu biss. 

			KAREN: Nittama mela mhux se tiċċarġjani tagħhom tal-ġurnata kollha. 

			IL-ĦADDIEM: X’niċċarġja! Kif ftehemna. La inqas u 'anqas iżjed. 

			KAREN: Kif ftehemna, right! 

			IL-ĦADDIEM jerġa’ joħroġ fuq l-iskafolding u jagħmel biex jerġa’ jkompli jaqla’ l-injam. 

			KAREN: U min qallek tibda taqla’ dak l-injam? 

			IL-ĦADDIEM: Għidtlek kont – dak irid jinqala’ llum. 

			KAREN: Imma l-gallarija mhix se titwaħħal illum, hux hekk. 

			IL-ĦADDIEM: Dik għada. 

			KAREN: Naturalment. 

			IL-ĦADDIEM: Jonqoshom iġibu xi biċċtejn aluminju. 

			KAREN: Naturalment! 

			IL-ĦADDIEM: Ħalli f’idejja int, Dik s’għada titla’. Ma trid xejn. 

			KAREN: Huwa ta’ xejn qed inħallas. 

			IL-ĦADDIEM minn barra jaqla’ wkoll it-tabella ta’ King Real Estate bis-“SOLD BY” fuqha, u jitlaqha għal ġol-kamra għal saqajn KAREN.

			IL-ĦADDIEM: Int ma qed tħallasni xejn. Hu qed iħallas. 

			KAREN (tiġborha u tmur tpoġġiha mal-ħajt): Mhix affarik min qed iħallas! 

			IL-ĦADDIEM: Mhux int qed tgħid, jew, tiġi bil-paroli! 

			KAREN: Se tħallu l-iskafolding hemm il-lejl kollu allura? U jekk jidħlu n-nies? Jekk jidħol xi ħadd? 

			IL-ĦADDIEM: Tibżax. Issa naqla’ l-aħħar skaluni. Ħadd ma jkun jista’ jitla’. 

			KAREN: Ħadd tgħid int! 

			IL-ĦADDIEM (iħares madwaru): Mhux għax għad hawn wisq x’tieħu hawn ġew, hekk jew hekk. 

			KAREN: Mhix affarik x’hawn. 

			IL-ĦADDIEM: Ma jkunx hawn xi ħadd hawn il-lejla hekk jew hekk? (ma tweġibx) Jew mhux hawn torqdu intom? 

			KAREN: Mhux affarik min jorqod fejn! 

			IL-ĦADDIEM: U orrajt – orrajt! Mhix affarija! Aktar jien; veru mara trid tkun biex tqabbiżhielek! ...Af li mara jkun jonqosni jien... 

			KAREN: Hi tarax! Waħħal fin-nisa! Dejjem il-mara teħel. Tidher li miżżewweġ int! 

			IL-ĦADDIEM: Għal dnubieti! Miżżewweġ... U kieku stess! Min qatt seta’ jissaporti mara. Qas ix-xitan! 

			KAREN: Liema mara tissaportik lilek, dak li nixtieq naf. 

			IL-ĦADDIEM: Mara x’mara? M’għandix bżonn mara jien. 

			KAREN: Eh le? (turi barra l-gallarija) Tiegħek dik it-tabella, le? 

			IL-ĦADDIEM: Tiegħi, mela ta’ min. 

			KAREN: Int W.G. (alfabett Ingliż) għandi nissoponi mela. Ħa nara. ...X’ismek tgħid?... W. G... 

			IL-ĦADDIEM: Ta’ Wiġi jgħiduli... 

			KAREN: ...Le, tgħidlix. Forsi aħjar tħallini bil-kurżità, grazzi! Nuża ftit l-immaġinazzjoni tiegħi. 

			IL-ĦADDIEM ixengel rasu, idur biex imur ikompli jaħdem. 

			IL-ĦADDIEM: Immaġinazzjoni – x’immaġinazzjoni? Nista’ naf biex kont ġejja? Tatek f’għajnek it-tabella wkoll? 

			KAREN: Le. Sempliċement kont se ngħidlek għal dwar dik l-“and Sons”... 

			IL-ĦADDIEM (jibda nieżel l-iskafolding): X’endzans! X’int tgħid? 

			KAREN: Hemm – it-tabella: “And Sons”. 

			IL-ĦADDIEM: Eh dik.

			KAREN: Dik. Waħdek qed narak – m’iniex naralek “and sons” miegħek. Jew dawk ukoll jeħtieġli nuża l-immaġinazzjoni tiegħi biex narahom, kif forsi użajtha int? 

			IL-ĦADDIEM: X’int tgħid, nista naf!... Ara aqta’ l-paroli u ħallini naħdem lili. Aħjar mort ġibtli xi Seven Up. 

			KAREN: Hmm; naqta’ rasi li m’hemm ebda and sons! 

			IL-ĦADDIEM: Tfal jiġifieri? Għat-tfal qed tgħid?. 

			KAREN: Tfal. Lanqas wieħed. Jew waħda. 

			IL-ĦADDIEM: Eh! Eh għalhekk! Ma tridx tagħmel imħatra jew int hux? 

			KAREN: Imħatra? Le, grazzi. M’iniex lagħaba jien, grazzi. 

			IL-ĦADDIEM: Le; mara int. Paroli biss... 

			KAREN: OK! Tridni nagħmillek imħatra! OK, nagħmlu mħatra! 

			IL-ĦADDIEM: Eħe? Eh, u għal xiex? 

			KAREN: Xiex għal xiex? 

			IL-ĦADDIEM: L-imħatra hu! Għal xiex... 

			KAREN: OK. Però ma nesaġerawx. Ebda talbiet... eċċessivi! Li joffendu l-pudur! 

			IL-ĦADDIEM: Pudur miegħek! Lili tini birra u ħallini bi kwieti! Dak li rrid. 

			KAREN: Bil-qalb kollha. U jekk nirbaħ jien... irrispettali ftit il-pudur lili – jimporta? – u tħażżem sew. Kull meta titbaxxa u ttini dahrek tikxifli nofs il-warrani u ngħidlek is-sew niddejjaq il-ħin kollu ndawwar wiċċi kull meta rrid inkellmek. 

			IL-ĦADDIEM (jidħaq): Tgħid int, tippreferi wiċċi għal sormi. Skużani jekk offendejtlek... il-pudur! 

			KAREN: Apposta tagħmluha, hux veru, Sur Wiġi Endzans! Tieħdu pjaċir turu kemm intom vulgari. 

			IL-ĦADDIEM: Aħna min? 

			KAREN: Ara, insieha. Mur. Mur kompli. 

			IL-ĦADDIEM: Le! Issa le. Stenna. Trid tara l-endzans? Stenna!... Nurihomlok l-endzans!

			Idaħħal idu fil-but tal-qalziet – jipprova joħroġ kartiera – imma jeħtieġlu jitħażżem biex joħroġha. Iħoll iċ-ċinturin. 

			KAREN iddawwar ħarsitha eżasperata u twarrab minn ħdejh. 

			IL-ĦADDIEM jidħaq, imma malajr ilesti; jixxabbat mal-ħadid u f’tebqa’ t’għajn jerġa’ jidħol mill-gallarija. 

			KAREN qabdet il-pniezel u l-paletta u mhix se tħares lejh iżjed. 

			KAREN: Mur kompli! X’int tagħmel hawn?

			IL-ĦADDIEM: Hawn. (joħroġ il-kartiera mill-but) Ħares. (jiftaħha u joħroġ ritratt) Ħares! (taħt imneħirha.) 

			KAREN: Allura? 

			IL-ĦADDIEM: Dawk huma. Dawk l-endzans tiegħi! Uliedi. George u Alex. 

			KAREN: Ah. (pawsa qasira) U t-tifla? Mhix tiegħek dik? 

			IL-ĦADDIEM: Xiex, Rita? Marret soru dik. 

			KAREN (titbissem): Tara! The Lord works in mysterious ways! Temmen fil-pridestinazzjoni int? 

			IL-ĦADDIEM: X’int tgħid? U dak – arah – dak il-kbir. 

			KAREN: Ta’ fuq il-mutur? 

			IL-ĦADDIEM: Issa kiber ħeqq. Imma fih faqgħa, le? 

			KAREN: Malajr rabba l-ġwienaħ ukoll nassumi... 

			IL-ĦADDIEM: Qed jistudja għal tabib dak issa. 

			KAREN: Eħe! Mur obsor? 

			IL-ĦADDIEM: Mela! Dak kellu moħħ! 

			KAREN: Kellu? 

			IL-ĦADDIEM: U għandu. Tabib! – Sen’oħra u speċjalist! 

			KAREN: Iva eh. Ġinekoloġija jkolli ngħid. 

			IL-ĦADDIEM: Xiex? – Mela! Sen’oħra. 

			KAREN (sa fl-aħħar tieħu r-ritratt): Jidher. U ż-żgħir? Tgħidlix sejjer ners. 

			IL-ĦADDIEM: X’ners? Ħsibtu xi wieħed minn dawk jew! 

			KAREN: Jiddependi min huma dawk. 

			IL-ĦADDIEM: Ma tafx? Staqsi ’l ħabibek. Jara ħafna minnhom ma’ wiċċu jkolli ngħid! 

			KAREN: Hemm bżonn taqa’ dejjem hemm? U dejjem personali? 

			IL-ĦADDIEM: Personali? Jien! U int, mela, x’int tagħmel int? (jeħdilha r-ritratt minn idha) Ara ġib ’l hawn. 

			KAREN: Hi ara! Int ridt turihuli wara kollox. 

			IL-ĦADDIEM: Imħatra kienet, dak kollox. U jien irbaħtha. U mur ġibli dik il-birra! 

			KAREN: Ara – mela ħsibtni seftura lili!... 

			IL-ĦADDIEM: Le. Ħsibtek mara imma, u li kelma żżommha, paroli!... (ixengel rasu – idur lura għall-gallarija) 

			KAREN: ...Jew il-mara tiegħek jien! 

			IL-ĦADDIEM: ...Mara żgur m’intix. Aktar jien... 

			KAREN: Stenna! 

			IL-ĦADDIEM jieqaf.

			KAREN: Poġġi. (iddur u timxi lejn il-bieb ta’ ġewwa) Poġġi għidtlek! Issa nġibhielek il-birra, mela le. Imma wara ma nerġax nara wiċċek hawn ġew, OK? 

			IL-ĦADDIEM: Liema wiċċ? 

			KAREN: Ixrobha u oħroġ. (toħroġ) 

			IL-ĦADDIEM: OK. Thank you! Thank you very nice! 

			Jidħol lura ’l ġewwa. Joħroġ sigarett u jmur ipoġġi fuq is-sufan. Qabel ipoġġi jfarfar xi ftit il-warran mma mbagħad jintelaq b’ruħu u ġismu fuqu.

			Tidħol KAREN bi flixkun tal-birra miftuħ. 

			KAREN (tersaq lejh imma tieqaf qabel ittih il-flixkun): Jimporta tqum minn hemm? 

			IL-ĦADDIEM: Għaliex? Se nħammiġhulek? 

			KAREN: Yes. 

			IL-ĦADDIEM: Yes! (imma jqum) U orrajt, orrajt. (jieħu l-flixkun) Grazzi. Thank you very, very nice! (imur ipoġġi fuq il-banketta ħdejn il-pittura) Stajt ġibt tazza jew. 

			KAREN: M’hawnx tazez. Għadna ma ġarrejniex kollox. 

			IL-ĦADDIEM (xejn konvint): Mhux hekk. 

			KAREN tinjorah. Titlajja mal-kamra tistennieh jixrob. Timsaħ u tiġbor xi rmied inviżibbli tas-sigarett minn fuq is-sufan, tfarfru sew u tirranġa t-tapit f’postu. 

			IL-ĦADDIEM (jixrob bla għaġla - għajnejn jaqgħu fuq il-pittura): Allura din tiegħek? 

			KAREN: Tiegħi. 

			IL-ĦADDIEM: Xogħlok, eh? 

			KAREN: Xogħli. 

			IL-ĦADDIEM: Xogħol eh? (ikemmex xufftejh) Xogħol sabiħ! 

			KAREN: Xogħol iva. 

			IL-ĦADDIEM: Xogħol sabiħ. Aħjar milli tixxabbat ma’ skafolding u skaluni mogħla tliet sulari minn daqshekk! 

			KAREN: Xorta xogħol imma. 

			IL-ĦADDIEM: Iva, hux? Min jaf xi jtuk tad-danger money lilek wkoll... 

			Ineħħi l-flixkun minn ħalqu u jniżżlu fuq it-tavolina fejn hemm in-natura morta. 

			KAREN (twerżaq): Attent! Mhux hemm!... 

			Tard wisq. Il-mejda tiżbilanċja ruħha u l-vażun jispiċċa mkisser fl-art, il-fjuri jgħumu f’għadira ilma. 

			KAREN: Ara x’għamilt... Ara x’għamilt! 

			IL-ĦADDIEM: Tajba din! (pront jitbaxxa biex jiġbor il-flixkun birra li baqa’ ma nkisirx) Fejn kont naf! Biċċa tavolina mitruħa bħal dik! 

			KAREN: Prosit! L-aqwa li salvajt dak! 

			IL-ĦADDIEM: U mela! Żgur kont se ttini ieħor jewwilla int! 

			KAREN (għarkopptejha ħdejh tiġbor il-biċċiet tal-vażun): Tkisser biss taf! 

			IL-ĦADDIEM: (jgħaddilha l-fjuri li ġabar) Hekk jew hekk dik mhux lesta kienet? 

			KAREN: Kważi. 

			IL-ĦADDIEM: Jien lesta naraha. X’tagħmel biha issa – tbigħha? 

			KAREN tinjora l-fjuri u ma tweġibx. 

			IL-ĦADDIEM: Nibd’oħra li kont minnek. Xi ħaġa aktar... hekk, aħjar – aktar ħajja. 

			KAREN: Ukoll! 

			IL-ĦADDIEM: Tridnix nippużalek? 

			KAREN (sarkastika): Grazzi. 

			IL-ĦADDIEM: Bis-sod. Meta trid. 

			KAREN: Għaliex, m’għandekx x’tagħmel biżżejjed? 

			IL-ĦADDIEM: Għandi. Dejjem inlaħħaq ma’ kollox, tibżax... 

			KAREN toħroġ fil-kurutur biex iġġib xkupa u pala. 

			KAREN (hi u ħierġa): M’Alla u max-xitan ukoll ikolli ngħid. 

			IL-ĦADDIEM: Ma’ kollox 

			KAREN (minn barra, imma qrib): U l-mara? M’għandekx il-mara tistenniek id-dar? 

			IL-ĦADDIEM: X’mara?

			KAREN (l-istess, imma ġejja lura): Għadek kemm urejtni t-tfal – nissoponi li mara għandek ukoll. 

			IL-ĦADDIEM: Mara! (Kemm kemm pawsa; imbagħad) Kelli.

			KAREN: Kellek... (tidħol bl-ixkupa u l-pala) Kellek! Jiġifieri għandi nifhem li m’għadx għandek forsi? Forsi armel... Miskin! 

			IL-ĦADDIEM: Le, x’armel armel! 

			KAREN: ...Miskin! Mela? Forsi l-mara marida. Tinsab f’xi sptar? Marda inkurabbli forsi! U n-ners dejjem magħha. U ibnek biss jista’ jfejjaqha! Malli jilħaq speċjalist!... 

			IL-ĦADDIEM: Aqtagħha trid. 

			KAREN: ...Is-sena d-dieħla!... 

			IL-ĦADDIEM: Aqtagħha! 

			KAREN: OK! 

			Pawsa.

			KAREN tixkupa l-fdalijiet tal-flixkun imkisser. 

			IL-ĦADDIEM (jixrob – bejn belgħa u oħra – bilkemm jinftiehem): Isseparat. 

			KAREN (semgħetu): Skużi? 

			IL-ĦADDIEM: Isseparajna. M’għadniex flimkien. 

			KAREN: Ah! Annullament forsi? 

			IL-ĦADDIEM: Separazzjoni – annullament! Mhux xorta. 

			KAREN: Xorta. Għall-fini ta’ dal-mument – tal-okkażjoni imminenti – xorta. Ejja ngħidu li xorta. 

			IL-ĦADDIEM: X’int tgħid? 

			KAREN: Xejn. Qed inkompli miegħek. 

			IL-ĦADDIEM: Ma konniex naqblu. Dejjem tiffitta! Tiffissa! Għajjura daqs... daqs... 

			KAREN: Daqs xitan! 

			IL-ĦADDIEM: ...daqs mara! 

			KAREN: Mara – xitan!... 

			IL-ĦADDIEM: Eh! ...U fitta! Ostra fitta? Bħalek. Id-dar tridha dejjem pinna, ma tista’ tħalli xejn fuq siġġu, fuq mejda. U dieħla u ħierġa – dejjem dieħla u ħierġa – daqqa tal-ħaxix – daqqa tal-ħobż – daqqa pitrolju! Qas li konna nixorbuh! Dejjem sejra – dejjem dieħla u ħierġa! Alla jaf fejn! U lili: daqqa niżżel iż-żibel, oħra tella’ l-ħasla fuq il-bejt! Bibien u twieqi dejjem magħluqa ma tidħolx xi traba... Kienet se ġġenninni. 

			KAREN: Miskin. U mbagħad wara – wara kemm, tmintax-il sena?... ma flaħtx aktar! Separazzjoni. 

			IL-ĦADDIEM: Dsatax-il sena... Fejn taf kemm int? 

			KAREN: It-tfal. Il-kbir mhux xi daqshekk għandu? 

			IL-ĦADDIEM: Hmm. 

			KAREN: Wara dsatax-il sena!... U finita la commedia! Non ne posso più! Annulamento ò la morte! Consumatum est! Est jew non est! 

			IL-ĦADDIEM: Eh, annullament. Ma kenitx ħaġa faċli, ta. 

			KAREN (tiġbor il-fdalijiet kbar tal-vażun u tmur bihom lejn il-bank tax-xogħol): Nimmaġina. Diffiċli ma tikkunsmax żwieġ wara dsatax-il sena. U bi tlett itfal imdendlin ma’ djulkom. 

			IL-ĦADDIEM: M’intix temminni? 

			KAREN (tiġi lura lejn il-kavallett b’tila vojta): Għaliex m’għandix nemmnek? Ġrajja ta’ kuljum – taqraha fuq kull gazzetta! Tisma’ biha fuq kull programm – radju u televixin. U ma ninsewx il-kejbil!

			KAREN tneħħi l-pittura li kellha fuq il-kavallett u flokha tpoġġi t-tila vojta. 

			IL-ĦADDIEM donnu jieħu dan bħala stedina u jqum, jaqbad il-banketta u jersaq biha lejn il-gallarija.

			IL-ĦADDIEM: Id-dawl OK hawn? (iniżżel il-banketta) Allura mela! Kif tridni noqgħodlok? 

			KAREN: Toqgħodli? Skużi? 

			IL-ĦADDIEM: Nippużalek, hu. 

			KAREN: Trid tiċċajta! 

			IL-ĦADDIEM: Anqas xejn.

			KAREN: Tippużali! Qas kieku! U kieku stess, ix-xogħol hemm barra tispiċċah is-sajf li ġej?! 

			IL-ĦADDIEM: Għal-lum daqshekk. 

			KAREN: Xiex daqshekk? 

			IL-ĦADDIEM (jogħrok dahru): Jalla ġbidtx xi muskolu – l-ewwel meta waqajt – u mbagħad issa kif tbaxxejt għal dak il-flixkun... 

			KAREN: Ngħidlek xi ġbidt! Ara ħallik miċ-ċajt. Mur kompli. 

			IL-ĦADDIEM: Bis-sod. Daqshekk illum hekk jew hekk. Qas kieku; kellu jiġi wieħed mit-tfal jagħti daqqa t’id. Ili siegħa nistennieh! Ma ġiex s’issa, alla m’għamlu! 

			KAREN: U liema minnhom dan, it-tabib jew in-ners? 

			IL-ĦADDIEM: M’iniex niċċajta. 

			KAREN: Żgur mhux is-soru?

			IL-ĦADDIEM: Qed ngħidlek. Ma nistax inkompli waħdi llum. Jiddispjaċini. Issa affarik. Jien qed noffrilek minn qalbi. Biex inpattilek. Veru ma nista’ nagħmel xejn aktar illum. Però... jekk ma tafx tapprezza min jitolbok skuża mingħajr ma joqgħod jilgħaqlek saqajk... 

			KAREN: Mhux għalhekk. Taf li mhux għalhekk. 

			IL-ĦADDIEM: Naf? X’naf? Għaliex mela? Għandek xi ħag’oħra x’tagħmel? Sejra xi mkien? 

			KAREN: Ma sejra mkien... 

			IL-ĦADDIEM: Mhux ġej tal-pitrolju għal li jista’ jkun, hux? Mhux se nkun bejn tlieta mnejn sa fejn forsi! Jew trid titla’ tonxor int ukoll?... Tibżax – nistenna... 

			KAREN: Tistenna xejn. 

			IL-ĦADDIEM: Int ejja. Ipprova. Tgħidlix qatt ma pinġejt figura ta’ bniedem?... 

			KAREN: Kemm-il darba, grazzi. 

			IL-ĦADDIEM: ...Nudi, qatt pinġejt? 

			KAREN: ...Kemm-il darba! 

			IL-ĦADDIEM: Mela tapprezza. Jew forsi għax ma tridx tpinġi raġel? 

			KAREN: M’għandux x’jaqsam! 

			IL-ĦADDIEM: OK mela. Nissettjalek jien, tajjeb?... 

			KAREN: Tissettjali? 

			IL-ĦADDIEM: Il-poża! 

			KAREN: Ah! Anki dwar il-pożaturi tifhem issa? 

			IL-ĦADDIEM: Xi ftit. It-tifel għandu ħafna kotba. Rajthom kemm-il darba... 

			KAREN: M’għandix dubju! 

			IL-ĦADDIEM: ...Naf kif għandek toqgħod tibżax... 

			KAREN: Kotba tal-anatomija dawn ikolli ngħid. 

			IL-ĦADDIEM: Anatomija. U fotografija. Kont dilettant tal-fotografija meta kont żgħir... 

			KAREN: Aħa! Mela allura tifhem xi ftit fl-arti. 

			IL-ĦADDIEM: Xi ftit. Għala le? 

			KAREN: U fid-disinn. 

			IL-ĦADDIEM: Xi ftit. 

			KAREN: Really? Veru? OK. (turi lejn wieħed mill-bibien laterali tal-gallarija) Dak il-bieb mela, pereżempju – xi tgħidli fuqu? 

			IL-ĦADDIEM: Xi tridni ngħidlek? X’għandu x’jaqsam? 

			KAREN: Biċċa xogħol tal-arti dak, ma taqbilx? Forsi rajtu. Kien wieħed mill-bibien ta’ Villa Verdagna. Dik li waqqgħu s-sena l-oħra. Taf liema qed ngħidlek? 

			IL-ĦADDIEM: Smajt xi ħaġa... 

			KAREN: Kulħadd dejjem sema’ xi ħaġa kieku. Imma osservah ftit; ma jidhirlekx li fih valur artistiku, minbarra l-valur storiku?

			IL-ĦADDIEM: Fih mela ma fihx! 

			KAREN: Taf fejn sibtu dak? Fuq ħajt ta’ razzett. Remissa tal-ħnieżer! 

			IL-ĦADDIEM: Eh iva? 

			KAREN: Hekk hu. 

			IL-ĦADDIEM: Eħe? U dik il-kitba hemm – dik hemm kienet ukoll? 

			KAREN: Hemm – u fuq il-ħajt tar-remissa. Ħażżewha fuq kollox u kullimkien. 

			IL-ĦADDIEM: U x’kien ħallejthom hemm dawk il-kliem? Dawk l-ittri? Tgħidlix li għax iżżomm magħhom! 

			KAREN: Magħhom – magħna – mal-oħrajn!... 

			IL-ĦADDIEM: ...Naqta’ rasi li għax ma stajtx tneħħi ż-żebgħa! Għalhekk! Għax inkella kont tħassar... “il-kapolavur”! 

			KAREN: Għalfejn kelli nneħħiha? It speaks for itself. 

			IL-ĦADDIEM: Ehe? (iħamħam, imma jekk ma fehemx ma jurix) X’kien ma pittirtx xi kapolavur fuqha wkoll allura? 

			KAREN: Ħallejtha bħala conversation piece... Jew għax diġà fiha kapolavur intrinsiku, biex insejħulu hekk. Għax ma kellix għalfejn immissha. 

			IL-ĦADDIEM idawwar ħarstu lejn il-bieb l-ieħor fuq ix-xellug. 

			IL-ĦADDIEM: U dak allura? 

			KAREN: Dak xiex? 

			IL-ĦADDIEM ikompli jħares għal ftit, imbagħad jersaq lejh deċiż. 

			IL-ĦADDIEM: Ara qtajtx ħa. (Iwarrab it-twavel li jgħattu l-bieb - jikxef il-kitba “PN” bil-blu.) 

			IL-ĦADDIEM (ifaqqa’ daħqa): Eh, balleċ? Bsart tajjeb? Bsart tajjeb jew ma bsartx! Eh? 

			KAREN titbissem sodisfatta mbagħad tinfaqa’ tidħaq. 

			IL-ĦADDIEM: Biex qed tidħaq? Fiha biex tidħaq? 

			KAREN: Le, xejn! Ċajta privata. (tidħaq) 

			IL-ĦADDIEM: X’ċajta? 

			KAREN: Int ma tifhimhiex... 

			IL-ĦADDIEM: ...X'ma nifhimx!...

			KAREN: ...Ejja ngħidu li hi sempliċi conversation piece u naqtgħuha hemm. Int ma tifhimx. 

			IL-ĦADDIEM: Eh le? Ipprova, forsi nifhem!... 

			KAREN ixxengel rasha. 

			IL-ĦADDIEM: ...Ma tafx kif! 

			KAREN: Xi darba forsi tifhimha. Jew għid ’il ibnek ifehemhielek, ġenju bħal dak! 

			IL-ĦADDIEM iħares bl-akbar reqqa, irid jifhem akkost ta’ kollox. Fl-aħħar imur u jmiss iż-żebgħa. 

			IL-ĦADDIEM: Di’ friska. Di’ int għamiltha. 

			KAREN: Prosit! Irbaħt nofs punt! 

			IL-ĦADDIEM: F’ġieħ il-prularità, tgħidlix! Veru jew le? 

			KAREN (xi ftit impressjonata li wasal s’hemm): PLUralità! 

			IL-ĦADDIEM: X’għidt jien! 

			KAREN: PRUlarità! Mhux pluralità! 

			IL-ĦADDIEM: Jien x’għidt? Plural, (bl-Ingliż) singular – Plural! Plural-ità: X’għidt jien? Plu-ra-li-tà. 

			KAREN: Mhux hekk għidtha. 

			IL-ĦADDIEM: Mela x’għidt! 

			KAREN: U kieku stess għandek żball. 

			IL-ĦADDIEM: Xi żball? Prularità! 

			KAREN (tbissima): Il-pluralità. Mhux dak il-punt imma... 

			IL-ĦADDIEM: X’punt? Min qed isemmi punti? Min qed iżomm il-punti! 

			KAREN: Il-punt hu l-predittibilità... 

			IL-ĦADDIEM: ...Xi ħadd qed iżomm il-punti? 

			KAREN: ...Ħa nara, taf tgħidha? Predittibilità! Pre-dit-tibilità! 

			IL-ĦADDIEM: Predittidib... Predibibbiltà! 

			KAREN: Insomma, xi ħaġa hekk. Jew tista’ ssejħilha wkoll a political statement – dwar il-predittibilità tal-ġens tagħna. 

			IL-ĦADDIEM: Il-ġens issa? 

			KAREN: Il-ġens Malti. Mhux il-gazzetta. 

			IL-ĦADDIEM: X’gazzetta? X’int tħawwad? 

			KAREN: Il-gazzetta. Tal-Knisja. 

			IL-ĦADDIEM: Dieħla l-Knisja issa wkoll? 

			KAREN: Jista’ jonqos! Imħatra ma tafx li hemm gazzetta jisimha “Il-Ġens”. 

			IL-ĦADDIEM: Naf mela ma nafx! Meta kien l-aħħar li xtratha t-tifla? Jalla hux ilbieraħ... 

			KAREN: Ilbieraħ kien it-Tlieta. 

			IL-ĦADDIEM: Allura? U llum l-Erbgħa! 

			KAREN: Ilbieraħ ma... 

			IL-ĦADDIEM: ...u għada l-Ħamis! 

			KAREN: Ma jistax ikun... 

			IL-ĦADDIEM: ...U pitgħada l-Ġimgħa! 

			KAREN: Appuntu! 

			IL-ĦADDIEM: Appuntu! 

			KAREN ixxengel rasha. Tqum u tmur tpoġġi t-twavel lura, did-darba quddiem il-bieb bl-MLP fuqu u tħalli dak bil-PN mikxuf. 

			IL-ĦADDIEM: Għalfejn qed terġa’ taħbihom? 

			KAREN: Għax hekk imorru. 

			IL-ĦADDIEM: Jaqaw ġej xi ħadd? Ġej il-kappillan ibierek forsi! Ma tridux jaħsbek iżżomm mal-Labour jaqaw, Alla jilliberak? 

			KAREN: Ipprova ifhem; dik “Reaction Painting” – tipprova tantiċipa r-reazzjoni prevedibbli ta’ min jaraha l-ewwel darba. Hemm min jagħmel dak li hu mistenni minnu: jaraha, jaraha l-ewwel waħda, u jaċċettaha kif inhi. U hemm min jinduna, anzi, jistenna li jkun hemm bieb ieħor in-naħa l-oħra. U jkun jaf x’hemm fuqu... 

			IL-ĦADDIEM: Għaliex għandha jkollha żewġ bibien dar, ngħid jien? Eh, dik għidli. 

			KAREN: Għas-simetrija forsi? Jew f’ġieħ il-pluralità? Jew għax hemm min ifittex bieb ieħor... 

			IL-ĦADDIEM: ...Qatt rajthom jibnu dar b’żewġ bibien – ħdejn xulxin? 

			KAREN: ...Hemm min ifittex bieb ieħor u allura nħallih isib bieb ieħor. U meta jsibu, hemm min jaċċettah kif inhu – mingħajr ma tiġih il-kurżità jara x’hemm moħbi taħt it-twavel. ...U hemm min irid jaf aktar – min jissuspetta – u ma jiflaħx ma jmurx jara x’hemm miktub fuq il-bieb l-ieħor. Jew jekk hemmx xi ħaġa. Skont kemm hu akkanit... 

			IL-ĦADDIEM (pawsa qasira – forsi qed jipprova jifhem, josserva ż-żewġ bibien): U kieku stess poġġejthom bil-maqlub. 

			KAREN: Bil-maqlub? Il-bibien? X’jiġifieri? 

			IL-ĦADDIEM: Dak ried ikun hemm, u l-ieħor hawn. 

			KAREN: U għaliex? Le, ħa naqta’ jien! (tħares) Minħabba ċ-ċappetti?...

			IL-ĦADDIEM: U x’ċappetti! Dak, l-MLP fuq ix-xellug, il-PN fuq il-lemin: partit tax-xellug – partit tal-lemin! Eh! 

			KAREN: Prosit! (iċċapċap bil-mod) Prosit. Qed nara li nitfa xjenza politika rnexxielek titgħallimha mill-Brigata. Ċerti punti tal-anqas taf tammettihom kif inhuma. Għad hemm xellug u lemin għalik! 

			IL-ĦADDIEM (kburi bih innifsu): Għaliex le? B’daqshekk? Jien ma nistħix ngħid x’jien jien! 

			KAREN: Hemm min la jixtieq ikun irid jammetti li hu lemini u lanqas xellugi... 

			IL-ĦADDIEM: Jew wieħed jew l-ieħor – trid tkun. Tiġix tgħidli. Jew xi opportunist! 

			KAREN: Prikonċezzjoni komuni. Infatti qed terġa’ tiddiżappuntani. Nirtira ċ-ċapċipa. 

			IL-ĦADDIEM: Xi l-qaħbeċ! X’għidt issa? Jew wieħed jew l-ieħor!... 

			KAREN: Mhux bilfors. 

			IL-ĦADDIEM: ...Jew opportunist! Uwwejja! Tiġix tgħidli! Ma noqogħdux ngħattu x-xemx bl-għarbiel! 

			KAREN (daret tosserva l-bibien): Le. Definitely! Jibqgħu fejn huma. Dimensjoni oħra. Xejn xejn nara kemm ikun hemm min jinduna; min bħalek ma jarax ħlief sal-ponta ta’ mnieħru. 

			Taqbad il-pittura lesta minn fuq il-kavalett u tmur titfagħha fuq il-bank. 

			IL-ĦADDIEM reġa’ qabad il-banketta f’idu u qed jistennieha. 

			IL-ĦADDIEM: Fejn tridni allura – quddiem il-PN jew l-MLP? 

			KAREN (tipposponi d-deċiżjoni): Kieku int fejn tippreferi? Fejn tħossok komdu ...politikament? 

			IL-ĦADDIEM: Fejn tridni int. F’idejk. 

			KAREN (l-istess): Daqshekk ġwejjed eh! Tissorprendini tassew! Kieku stess, ma rridx inpinġi bibien. 

			IL-ĦADDIEM: Orrajt! No problem! 

			Imur isib post f’nofs il-kamra biswit il-gallarija u jizzetta l-banketta. Ipoġġi u jibda jassumi xi poża jew tnejn sakemm isib waħda tajba. 

			IL-ĦADDIEM: Hekk jew hekk, ma neħux għalija tgħidli ma nifhimx, ara taħseb. Huwa meta jibdew jgħiduli li jien nifhem, hemmhekk nibda nibża’ jien, meta jgħiduli int għandek dritt tifhem: hemmhekk inkun naf li qed jippruvaw jaħxuni... (sab il-poża) Hekk tajjeb? 

			KAREN (bilkemm għadha ħarset): Mhu tajjeb xejn... 

			Tħares. Tintebaħ kontra qalbha l stintivament assuma poża tajba – professjonali. U hu qisu mhux hu. 

			IL-ĦADDIEM (jibdel il-poża): Jew forsi aħjar hekk? 

			KAREN: Le. (pawsa – il-verità) L-oħra... Jekk għadek tiftakar kif kienet. 

			Bla kliem, IL-ĦADDIEM jerġa’ jassumi l-poża, ħarstu lilhinn minnha. 

			Pawsa. 

			KAREN (tosserva l-poża): ...Tibżax, jekk toqgħod tistenna lili ngħidlek kemm tifhem, iddum tistenna ftit. 

			IL-ĦADDIEM ma jitħarrikx. 

			Biċċa karbonella f’idha, KAREN tħares lejh imbagħad lejn it-tila vojta. Imbagħad, bil-mod, tipprova tħażżeż xi linja jew tnejn. Dlonk tieqaf. 

			KAREN: U kieku stess, kemm taħseb kapaċi tibqa’ hekk, bla ma tiċċaqlaq? 

			IL-ĦADDIEM: Kemm hemm bżonn. U twaħħalx fija jekk m’intix kapaċi tpinġi.

			KAREN: Ukoll! (terġa’ tibda tħażżeż xi linji bi ftit aktar konċentrazzjoni) Għandi nassumi mdorri hekk, bilqiegħda b’idejk fuq żaqqek ma tagħmel xejn. 

			IL-ĦADDIEM ma jweġibx. 

			KAREN tħares lejh, tistenna reazzjoni; għalxejn. Dlonk terġa’ tkompli taħdem. 

			Tieqaf, titlaq il-karbonella minn idha u tmur lejn ir-rokna tal-bank. 

			IL-ĦADDIEM (ma jiċċaqlaqx): Diġà lesta? 

			KAREN: Ibq’hemm. 

			IL-ĦADDIEM: Yes, Mam! 

			Tiġi lura b’vażett bit-terpentina, paletta bil-kuluri u xi pniezel. 

			IL-ĦADDIEM: L-istess poża? 

			KAREN: Iva... Tiċċaqlaqx. 

			IL-ĦADDIEM: Tibżax. Ħadida. 

			KAREN tibda tiskeċċja bil-pinzell, terpentina u ftit kulur. 

			IL-ĦADDIEM: Sod daqs blata. Ħadida. 

			KAREN tkompli, imma ftit inċerta u mifxula. Tieħu biċċa u tixxotta fejn għadha kemm lestiet. 

			IL-ĦADDIEM: Ittajmjani jekk trid. Nagħmillek kwarta qas inċaqlaqlek muskolu. 

			KAREN: Ħlief ħalqek. 

			IL-ĦADDIEM: Ħalqi xiex? 

			KAREN: Qed jiċċaqlaq. Muskolu wkoll dak. 

			IL-ĦADDIEM: Ingħid ukoll. 

			KAREN: Muskolu żejjed. Moħli fuqek. 

			IL-ĦADDIEM: Hekk taħseb? 

			KAREN: Żgur xejn ta’ siwi ma ħareġ minnu s’issa. 

			IL-ĦADDIEM: Hekk taħseb? 

			KAREN: U hekk hu. 

			IL-ĦADDIEM: Meta trid nurik... 

			KAREN: Tiċċaqlaqx. 

			IL-ĦADDIEM: ...Kemm trid. U meta trid. 

			KAREN: Qas ilek minuta!... 

			IL-ĦADDIEM (jipprova ma jċaqlaqx xufftejh): Hmm. Issa tara. Kwarta. Ittajmjani. 

			KAREN tgħolli ħarsitha u terġa’ ddur lura fuq xogħolha. Tkompli taħdem għal ftit. Terġa’ tħares. 

			Tieqaf. 

			Bla ma taħsibha darbtejn tersaq fuq IL-ĦADDIEM, teħodlu idu u tpoġġihielu fuq irkopptu. Hu iħalliha bla ma jitniffes. Tħares lejn wiċċu – iddawwarlu geddumu ħarira ’l fuq. Tneħħilu xi trab minn fuq għajnejh. Issa tinsab biswitu – wiċċhom qrib sew ta’ xulxin. 

			IL-ĦADDIEM: Meta trid... 

			KAREN ma tisimgħux. Tħares lejh imma donnha nsiet min għandha quddiemha. Moħħha fuq ix-xogħol biss issa. 

			KAREN (issikktu - tirranġalu jdejh fuq irkopptu) : Xxx. (issa kalma – qisha qed tkellem tifel żgħir imqareb) Titkellimx. U tiċċaqlaqx. 

			IL-ĦADDIEM: Qed nipprova: ma niċċaqlaqx.

			Tħares lejh. Titbiegħed minnu malajr u tmur lura mal-kavallett. Taħdem. U tkompli taħdem... 

			Id-dawl jitbaxxa bil-mod il-mod, imperċettibbli. U jkompli jitbaxxa. Id-dalma.

			2 Xena

			Huwa u jissaħħaħ id-dawl jinstema’ d-daqq ta’ qanpiena ġej minn knisja mbiegħda. 

			Barra l-gallarija, il-ħmura ta’ nżul ix-xemx. Għadda xi ftit ħin mhux ħażin. Minn barra jinstema’ t-tpespis geġwiġija tal-għasafar miġbura fis-siġar għall-għabex. 

			IL-ĦADDIEM, statwa tal-irħam, jinsab f’poża oħra, forsi poża aktar għerja. Ħdejn saqajh hemm xi flixkun birra u tazza xorb. 

			KAREN tinsab fil-gallarija tħares ’il ġewwa tosserva xogħolha, iżda ħaristha kultant timraħ’ il barra donnu hemm xi ħaġa qed tiġbidlha l-attenzjoni. 

			IL-ĦADDIEM: Lesta?

			KAREN ma tweġibx. 

			IL-ĦADDIEM: X’int tara sabiħ? 

			KAREN: Anġlu. Anġlu abjad. 

			IL-ĦADDIEM: Ija! Tarax! 

			KAREN: Veru. Hemm isfel, donnu tiela’ jixxabbat ma’ ħajt ta’ bitħa, ix-xemx eżatt wara s-sejf mgħolli f’idu... 

			IL-ĦADDIEM: Ijja! 

			KAREN: Le veru... Tal-anqas hekk donnu: sejf – f’idu ħierġa minn bejn il-ħarrub. Li kieku kelli l-kamera... U hemm xi-ħadd ħdejh ukoll. (tgħatti għajnejha, ir-raġġi tax-xemx nieżla jgħammxuha għal mument) 

			IL-ĦADDIEM: ...U tgħid mhux San Gużepp! (jiċċaqlaq – imattar driegħu u jiddritta dahru) U jien, nista’ narah jien ukoll dan l-anġlu?... 

			KAREN: Le. (iddur biex tidħol) Stenn, dalwaqt. Ftit ieħor!... 

			Iżda diġà nieżel mill-banketta. 

			KAREN: Għalfejn iċċaqlaqt! Kont kważi lesta. 

			IL-ĦADDIEM: (jersaq - jogħrok saqajh u jdejh iġġammjati): Ma ħassart xejn. Nistgħu nkompluha għada. 

			KAREN: Għada? 

			IL-ĦADDIEM: Jekk trid. (joħroġ ħdejha fil-gallarija) Trid inkomplu għada, le? Ma niddejjaq xejn jien. 

			KAREN: Agħmel int. Kif trid. 

			IL-ĦADDIEM: Fejn marlek dak l-anġlu? 

			KAREN (turi vagament): Leħqet niżlet ix-xemx. Hemm, taħt il-ħarruba... (tmur lejn il-pittura.) 

			IL-ĦADDIEM: Ma qed nara ebda anġli. 

			KAREN (tikkonċentra fuq il-pittura – ma tidhirx sodisfatta): Ma tafx fejn tħares, għalhekk. Ħallik mis-swimming pool. 

			IL-ĦADDIEM: Nippreferi dawk it-tip ta’ anġli. 

			KAREN: M’għandix dubju. 

			IL-ĦADDIEM: Għaliex int le, tgħid? 

			KAREN: X’taħseb li se tara f’dad-dlam? 

			IL-ĦADDIEM: Nara. Nara. 

			KAREN: Ilkoll l-istess... (Imbagħad: sajjetta fil-bnazzi) Naħseb kollu tort tagħha li għamlet li għamlet. 

			IL-ĦADDIEM: Min? 

			KAREN: Il-mara tiegħek. 

			IL-ĦADDIEM (idur mill-gallarija): X’mara? X’int tgħid?... Int fejn taf x’għamlet? 

			KAREN: Mhux wisq ikolli ngħid. Kieku m’għadekx tilbsu dak. (turi lejn idu) 

			IL-ĦADDIEM (iħares): Xiex? 

			KAREN: Iċ-ċurkett. Xorta għadek tilbsu.

			IL-ĦADDIEM: Allura? Għaliex m’għandix nilbsu?... 

			KAREN: Għadek... tħobbha għandi nimmaġina, le? Kieku ilek li nżajtu dak ukoll... 

			IL-ĦADDIEM: U għaliex m’għandix? Xi trid tgħid fuqha? 

			KAREN: Jien – ngħid? Int pjuttost, mela jien. 

			IL-ĦADDIEM: (jersaq iħares lejn il-pittura) Mhux li kien kont mara daqsha! 

			KAREN: Ukoll! 

			IL-ĦADDIEM: Qatt ma tkun mara daqsha int – bil-pittura u l-Ingliż tiegħek b’kollox! 

			KAREN: Eh, tajba! Issa jmiss lili niġi insultata! L-ewwel hi – issa jien... Hekk tagħmel man-nisa li ssir taf int? 

			IL-ĦADDIEM: Int bdejt! Ħalliha barra lil dik bejnietna... 

			KAREN: Bejnietna? U xi jġagħlek taħseb li jeżisti xi bejnietna... bejnietna? Li qatt jista’ jeżisti xi ħaġa bejnietna – li jekk id-dinja ddum millennju ieħor – li wkoll jekk tippużali għarwien għoxrin elf darba oħra, qatt jista’ jkun hemm xi ħaġa inkomuni bejnietna? 

			IL-ĦADDIEM: Għaliex le? 

			KAREN: Għaliex le?...Apparti affarijiet ovvji li mhux ta’ min lanqas isemmihom, int għadek miżżewweġ, hux veru? Mhux veru li sseparajt. 

			IL-ĦADDIEM: Min qallek mhux veru? 

			KAREN: Connie. 

			IL-ĦADDIEM (mismut): Min?... 

			KAREN: Martek – Connie. Il-mara tiegħek. 

			IL-ĦADDIEM: X’int?... (ma jafx x’se jgħid, il-fixla qed tinbidel f’rabja) Fejn tafha int lil dik? 

			KAREN: Lil Connie? Il-mara tiegħek? 

			IL-ĦADDIEM: Terġax issemmi isimha!... 

			KAREN: OK! Arani mmutajt! 

			Pawsa qasira. 

			IL-ĦADDIEM: Għid? Kif tafha? Fejn taf x’isimha? 

			KAREN: Lil min? Lil Connie? 

			IL-ĦADDIEM: Għidtlek issemmihiex! (jaħtafha minn spallejha – jissussaha u jixħetha lura għal daharha fl-art) 

			KAREN: Miġnun! Int taf x’int tagħmel? X’inhu jtik! 

			IL-ĦADDIEM: Jiddispjaċini! (itiha idu biex tqum) Tort tiegħek!... 

			KAREN (tqum weħedha): Itlaqli ’l barra!... 

			IL-ĦADDIEM: Mhux għax ridt!... Imma tort tiegħek! (terġa’ r-rabja) Għalfejn ridt issemmiha – tħassar kollox? Fejn tafha int, għid? Qed tfittixli passija? Eh? Qgħadt tispjuna fuqi int ukoll?... 

			KAREN: Ukoll! Jien! Infittex passik! Lilek! 

			IL-ĦADDIEM: Mela kif taf?... 

			KAREN: Għax ċemplet hi. Aktar kmieni dalgħodu. Fuq it-telefown: hi kienet. Biex tara intix hawn, biex tara intix veru hawn. Għax ma tafdakx, għalhekk! Għax tafek tajjeb lilek. U ċemplet kmieni qabel ġejt ukoll, jekk trid taf. Biex tara jekk wasaltx, biex tkun żgura li mort fejn kellek tmur. U qaltli – wara li għidtilha li m’intix hawn – trid taf x’qaltli, qaltli “Jekk ma jiġix, ċempilli, please, OK!” Għedtilha “OK” u hi pronta “ “U isma’– stajt titkellem bil-Malti taf, Miss!” Dak li qaltli. U sabbtet it-telefown. Hekk kif naf! 

			IL-ĦADDIEM: X’ħin kien? 

			KAREN: It-tmienja u ħamsa. Fi x’ħin ħriġt dalgħodu, għid il-verità? 

			IL-ĦADDIEM: Fis-sitta... Fi x’ħin! Fis-sitta... Int x’inhi affarik?... 

			KAREN: Hi qalet li mhux soltu toħroġ qabel is-sebgħa. Fejn mort qabel ġejt hawn? 

			IL-ĦADDIEM: Fejn mort? Fejn mort?... X’inhi affarik, int? Fejn mort... Il-garaxx mort! Ngħabbi! Inġib il-planki mort! L-għodda... 

			KAREN: U domt mis-sitta sat-tmienja u nofs?... 

			IL-ĦADDIEM: Eh. Mis-sitta sat-tmienja u nofs, eh! 

			KAREN: Mill-Kalkara – hux hemm toqgħod? – s’hawn allura ħadt sagħtejn u nofs? Biex ġejt mela – bil-ġemel – mhux bit-Transit? 

			IL-ĦADDIEM: OK...Tajjeb. Trid taf? Trid taf int? OK, ngħidlek. M’intix ommu int – u m’għandek ebda dritt, imma lilek nista’ ngħidlek, mela ma ngħidlekx. ...Għalkemm lanqas ’l ommu m’għidt! Ngħidlek fejn mort. Imma m’għandek ebda dritt! Mort ħadt it-tifel – dak li għamilt. Mort ħadt iż-żgħir... 

			KAREN: Lit-tifel. Ħadtu fejn? 

			IL-ĦADDIEM: Fejn? Għand xi ħadd biex jgħidli hux iddrogat jew le. Hemm fejn. Biex jgħiduli għaliex jagħmel il-mutetti li jagħmel, għalhekk! Kelli nieħdu filgħodu kmieni, taparsi ġej għax-xogħol miegħi! U kelli noqgħod miegħu sakemm daħħluh – biex inkun żgur li mar! Tawh appuntament kmieni – biex ommu ma tkunx taf... 

			KAREN: Għaliex m’għandhiex tkun taf? 

			IL-ĦADDIEM: Għax ma rridhiex tkun taf! Għax jekk mhux iddrogat – jekk mhux qed jieħu xi ħaġa – dak mhux ibni allura! Kieku mhux qed jirvina ruħu kif qed jagħmel. Wara dak kollu li tajnieh! Għalhekk. Għax kieku ma jagħmilx li jagħmel; kieku jisma’ minn ommu. U minni. Għalhekk. 

			KAREN: Oh. Jiddispjaċini.

			IL-ĦADDIEM: Tassew jiddispjaċik tgħid imma, int li wlied m’għandekx? Ma tafx x’jiġifieri int. 

			KAREN (minnufih iebsa): U tistagħġeb daqshekk li ma jismax minnek? Taħseb li tajtu tant eżempju tajjeb int wara kollox? 

			IL-ĦADDIEM: Int... Int m’għandekx qalb. Ma tafx x’inhuma tfal int. 

			KAREN: U m’għandi ebda ħajra nkun naf. Mhux qabel inkun naf x’inhu l-missier. 

			IL-ĦADDIEM: Jimlewlkom raskom, dak li qed jagħmlu. Waħda minnhom int, tgħidlix. Xammejtek, u kif xammejtek! Irvinawkom. Dik hi. 

			KAREN: Skużi? Għal min qed tgħid issa? Għan-nisa, forsi? 

			IL-ĦADDIEM: Nisa! Kieku għad baqa’ nisa! X’jgħidulhom issa? Femministi... dak biss li baqa’, mhux hekk? Tgħidlix li int mhux waħda minnhom! 

			KAREN: Waħda minnhom, ħatja. Xammejt tajjeb. U m’iniex se niskuża ruħi. Ma’ xi ħadd bħalek bilfors insir waħda minnhom. Ħasra li martek milli nista’ nifhem għadha ma... 

			IL-ĦADDIEM: Għidtlek lil dik ħalliha barra! 

			KAREN: U nħalliha! U int – tħalliha int? Jew tippreferi tħalliha biss id-dar, ħafja u mċerċra fil-kċina. Jew fis-sodda. 

			IL-ĦADDIEM: Hemm int! Mingħalik taf kollox! Taħseb għax aħna mhux bħalkom, taħseb m’aħniex nies aħna wkoll. La trid taf dik għandha kollox! Imċerċra sabiħ! Tajtha kollox lil dik jien, la trid taf! Tajtha dar b’kollox – bi kċina daqs tiegħek darbtejn! – ħwejjeġ kemm Alla ħalaq, għandha built-in kabinet mimli ħajt sħiħ żraben. Kollox tajtha. 

			KAREN: U tajtha iben ukoll għall-grazzja t’Alla. 

			IL-ĦADDIEM: Iben mela, u għal wieħed tlieta.

			KAREN: U int tajthulha 

			IL-ĦADDIEM: Mela min! Min tridu jtihomlha? Ara toqgħodx tinsinwa... 

			KAREN: Ma qed ninsinwa xejn! Qed ngħid li jekk int tajtu lilha... 

			IL-ĦADDIEM: ...Xi trid tgħid biha! Dak il-mitruħ li għandek int ridtu jtihulha! 

			KAREN: ...Jekk int tajtu lilha!... hi tatu lilek ukoll. Hi... mertu tagħha hi wkoll. Mhux kollox tajtha int, tajtha int!.. Mhux int biss tajt. Tat lilek hi wkoll! Hi wkoll! Mhux tajtha jien, tajtha kollox jien, kif tgħid int! 

			IL-ĦADDIEM: Jien m’għidtx hekk... 

			KAREN: ...Jekk tajtha iben int, tajthulha bid-difetti tiegħu kollha wkoll. Xi ftit tal-ħtija tiegħek ukoll mela. U mhux twaħħal fid-droga u mhux droga! U lanqas kieku kienet id-droga, mhux bilfors tort tiegħek jew tagħha... Jew tiegħu. Mhux bilfors tort ta’ xi ħadd. Jekk mhux tal-anġlu kustodju... U forsi lanqas dak mhu tort tiegħu, lanqas hu wara kollox, jekk qata’ qalbu minnek... 

			IL-ĦADDIEM: Af li int veru... veru... 

			KAREN: ...jekk qata’ qalbu minna lkoll. Lanqas hu mhu tort tiegħu forsi, le. 

			Pawsa. 

			IL-ĦADDIEM: U tiegħek fejn hu? Fejn mar l-anġlu kustodju tiegħek, għid?

			KAREN: X'int tgħid? X’anġlu? 

			IL-ĦADDIEM: L-anġlu kustodju tiegħek. Kemm għidt li ilu ma jersaq ’l hawn? 

			KAREN: Ma nafx għal min... 

			IL-ĦADDIEM: Kellu jsiefer qalli – vaganza – meta qabbadni x-xogħol hawn. Fejn mar? Reġa’ l-Libja jaqaw?

			KAREN: Il-Ġermanja. 

			IL-ĦADDIEM: U lilek ħalliek hawn...

			KAREN: Il-Ġermanja tal-Lvant! 

			IL-ĦADDIEM: Mal-Komunisti tarax! Min kien jgħidlek. U sa ftit snin ilu!... 

			KAREN: Working holiday! 

			IL-ĦADDIEM: U ħalla lilek werkink hawn u hu holiday hemm! 

			KAREN: Se jiftħu sussidjarja hemmhekk la trid taf! Ma’ kumpanija li diġà kkwotata fuq l-istokmarkits tad-dinja kollha! 

			IL-ĦADDIEM: Dażgur. Għax il-purtiera tal-ħadid saret purtiera tad-deheb issa tarax – purtiera tal-liri... jew x’jgħidulhom il-liri tagħhom hemm... tar-rubi jew rubini x’inhuma... 

			KAREN: Rubli. U dawk fir-Russja, mhux il-Ġermanja. 

			IL-ĦADDIEM: Rubli, eh.. Għalhekk. Għax sar hemm suq hemm ukoll... X’rubli, dawk mhux ġojjelli jew djamanti? 

			KAREN: Dawk rubini – mhux rubli. ...Jippreferu d-dollaru imma. 

			IL-ĦADDIEM: Of course! Le, tal-għaġeb. Kollox inqaleb ta’ taħt fuq. Dik hi. Filli huma magħna u kontra tagħkom... Filli baħħ, sparixxew – sparixxa kulħadd! Qisu ħadd ma jafek! Filli kulħadd kontrihom, filli kulħadd magħhom. U kulħadd magħkom. U filli aħna weħedna. U ħadd magħna... Qisu għandna l-pesta! Anki hu. Kien joħroġ magħna dak ukoll. Kont taf hux li kien joħroġ magħna? 

			KAREN: Kien żgħir. Missieru... 

			IL-ĦADDIEM: Żgħir! Skuża tajba. 

			KAREN: Hawn min jikber, jibda jaħseb b’moħħu. 

			IL-ĦADDIEM: U hawn min jaħseb bil-but, trid tgħid. 

			KAREN: U int... biex taħseb int? 

			IL-ĦADDIEM: Naħseb? Trid taf biex naħseb jien? Ikolli ngħid li jien u int, it-tnejn naħsbu bl-istess mod. Hekk ikolli ngħid. 

			KAREN: Hekk taħseb? 

			IL-ĦADDIEM: Minkejja kollox, hekk ikolli ngħid. Ikolli ngħid... ma tantx jaħseb bħali u bħalek il-ħabib tiegħek, xi tgħid? (ma tweġibx) Baqa’ innoċenti wisq. Ikolli ngħid kien, baqa’... u għadu żgħir. Minkejja kollox. Ma tantx kiber kemm xtaqtu int... 

			KAREN (bla rabja): Int raġel vulgari... 

			IL-ĦADDIEM: Naf. 

			KAREN: Baxx. Raġel bla skrupli... 

			IL-ĦADDIEM: U rozz. Tibżax; ma neħux għalija. Imma l-aqwa li ħalliek hawn lilek hux veru, paxxuta. Pinġuta! Għid il-verità però, wara kollox ma jdejqekx da’ kollu, hekk, hekk kollox pulit, kollox... ċass! Kollox nadif u lixx? L-istess bħax-xogħol tiegħek... 

			KAREN: Ukoll. Sirt kritiku tal-arti int ukoll issa? Mhux għax għandi għalfejn niskanta!... 

			IL-ĦADDIEM: Għaliex ? Ara  dit-tila stirata lixxa, lixxa qisha plastik!... id-daqqiet ta’ żebgħa preċiżi, pinzellati tal-qies,waħda ħdejn l-oħra, kuluri jinħallu f’xulxin qishom ilma.Tgħidlix ma tarahiex int ukoll, hux? U safrattant kollox imrażżan, kollox ċatt u f’postu fejn ma jistax jiċċaqlaq. Kollox lixx... Li kont minnek taf x’kont nagħmel, hux?...

			KAREN: X’kont tagħmel li kont minni? 

			IL-ĦADDIEM: ...Li kont minnek? Kont nipprova xi ħaġa ġdida,  dak li kont nagħmel li kont minnek. Insib xi ħaġa ġdida. 

			KAREN: Ġdida? 

			IL-ĦADDIEM: Ibda biex, kieku jien nuża xkora mhux kanvas... 

			KAREN: Diġà hemm min użaha. Xejn ġdid... 

			IL-ĦADDIEM: Tassew? Mela... xi ħag’oħra, mela. Xi ħaġ’oħra tgħid ma nsibux? 

			KAREN: Xi nsibu! Għedt insibu?... Mela saret tiegħek! 

			IL-ĦADDIEM: (poża drammatika - jipponta lejn il-pittura ) Għaliex le! Dak min hu? Eh? 

			KAREN: Issa... hekk jew hekk issa too late! Nofsha lesta... 

			IL-ĦADDIEM:Togħġbok lilek imma? Hekk?... 

			KAREN: Iva, togħġobni. Insomma, ma nafx. 

			IL-ĦADDIEM: Le. ...Le – stenn. Ngħidlek x’tagħmel. Tridni ngħidlek jien x’tagħmel? Naf x’tagħmel... Nużaw din. 

			Jersaq lejn it-twieqi tal-aluminju mistrieħa mal-ħajt. Jieħu tilar bin-netting tan-najlon ta’ waħda minnhom. Joħroġ mus u jibda jċarrat in-netting. 

			KAREN: X’int tagħmel? X’taħseb li qed tagħmel? Ara kif għarraqtha tieqa! 

			IL-ĦADDIEM, in-netting f’idu, idur lura għat-tila u jifrixha fl-art wiċċha ’l fuq. 

			IL-ĦADDIEM: Ipprova għid fottejtha. Ħa nara – għidha: fot-tej-tha. 

			KAREN: Fottejtha! 

			IL-ĦADDIEM: ...Niktha? 

			KAREN: Niktha! 

			IL-ĦADDIEM: Tara? Mhux tant diffiċli. 

			KAREN: X’int tagħmel! Ħalliha! 

			IL-ĦADDIEM: Tibżax. Di’ mhux se nfottihielek! Isa – erġa’ għidha. (imur mal-bank u jġib l-istejpler) ...Jgħiduha ħafna nies, tibżax. Nies kolti wkoll. Imma mal-ħbieb, mhux quddiem in-nies, mhux id-dar quddiem it-tfal. Jekk mhux bl-Ingliż. Kont tgħid bloody meta kont żgħira int, għid? Jew damm u hell biss? 

			KAREN: Ħalliha! 

			IL-ĦADDIEM: ...Forsi shit ukoll! U l-Mummy u d-Daddy, kienu jgħiduha?... 

			KAREN: X’se tagħmel?... 

			IL-ĦADDIEM: Tibżax. Mhux se mmisshielek. 

			KAREN: Għadha ma nixfitx... 

			IL-ĦADDIEM: Ħalli f’idejja. (iqiegħed it-tila fuq ġenb, jaqbad in-netting u jpoġġi tarf minnu mal-ġenb tat-tilar tat-tila) Żommha stirata ’l fuq – tħallihiex tmiss maż-żebgħa. 

			Jibda jistejpilja n-netting, KAREN tindiehex ma’ kull ħoss tal-istejpler. 

			KAREN: Ieqaf. 

			IL-ĦADDIEM: Żommha! 

			Meta jlesti jwaħħal in-najlon mal-ġenb tat-tilar, ipoġġih lura ċatt fl-art wiċċu ’l fuq, waqt li KAREN tibqa’ b’tarf tan-netting f’idejha tipprova ma tħallihx imiss ma’ wiċċ il-pittura. Tibda l-operazzjoni delikata li jitniżżel u jinfirex in-najlon ċatt fuq il-wiċċ impitter tal-kwadru.

			IL-ĦADDIEM: Issa jien inżommha soda u int stiraha. Tħallihiex tmiss mal-wiċċ qabel ngħidlek! Żommha mit-tarf tiegħek. Stira! ...Aktar – iġbed. Bil-mod! Hekk... 

			KAREN: Le... Se tgħarraq kollox. 

			IL-ĦADDIEM: Ibqa’ żomm! 

			KAREN: Se tgħarraq kollox... 

			IL-ĦADDIEM: Jekk titlaqha issa, int tkun fottejtha!... Issa – niżżel bil-mod... Niżżel. Tibżax! Agħfas kontra t-tarġa... żomm.Tħallihiex tiċċaqlaq. Se nitlaqha. Żomm sod. 

			Idur in-naħa tagħha. Jieħu tarf tan-najlon f’idu, jaqbad l-istejpler u jagħtiha stejpil. Bil-mod il-mod, hekk kif KAREN tressaqlu u terħilu n-najlon f’idejh, hu jibda biex jistejpilja n-naħa l-oħra kollha. 

			KAREN (ma tiflaħx aktar, tintefa’ fuqu tipprova tiġbdu lura minn fuq it-tila): Le! Ħalliha!... 

			IL-ĦADDIEM pront idur fuqha jipprova jimbuttaha iżda hi ma ċċedix. Tispiċċa li jirbaħ hu u jiġbidha fl-art, hekk li hi taqa’ u titgerbeb għal fuq it-tila. Hu jdur għal fuqha u jżommha taħtu tilheġ. Imbagħad jieqfu soptu – jirrealiżżaw li rvinaw it-tila. 

			IL-ĦADDIEM: Rajt x’għamilt! X’għidtlek? 

			KAREN: Ħallini! 

			IL-ĦADDIEM: Rajt? Se twaħħal fija issa wkoll? Fija se twaħħal hux hekk? 

			KAREN: Ħallini... 

			Pawsa – jibqgħu ma jiċċaqalqux.

			IL-ĦADDIEM (f’daqqa waħda jitbaxxa għal fuqha, irid ibusha): Inħallik? Tridni nħallik? 

			KAREN: Ħallini. (iddawwar wiċċha). 

			Imma l-ĦADDIEM ma jitlaqhiex. 

			KAREN, bil-mod, iddawwar wiċċha lura lejh. 

			KAREN (bla għajjat) Ħallini. 

			Skiet perfett. 

			IL-ĦADDIEM jitbaxxa għal fuqha. 

			Jitbaxxa d-dawl. 

			3 Xena

			Jerġa’ d-dawl, imma issa dalam sew. KAREN u l-ĦADDIEM jinsabu għarkopptejhom,waħda fuq naħa, l-ieħor fuq oħra tat-tila. KAREN, ma titħarrikx, għajnejha ffissati fuq it-tila rvinata. 

			KAREN: It-tort mhux kollu tiegħu. Kont naf li ma stajtx nagħmel mod ieħor – li hekk ridtha tispiċċa – li kelli nagħmel dak li kelli nagħmel. U jiġri dak li jiġri. Għax hekk kien jeħtieġ. Biex nuri li hi kienet il-belha – mhux jien. Hi, bir-raġel tagħha – għax għandha raġel mingħaliha! – hi, kburija bit-tfal – għax għal wieħed għandha tlieta – kburija bid-dar mgħammra b’kollox – għax hu kien taha kollox! U kburija bis-servilità tagħha: is-servilità minkejja kollox, minkejja li togbħodni u ma tafnix – tobgħobni bl-għira tagħha kollha moħbija – mhux l-għira tiegħi – mhux tiegħi biss! – l-għira tagħha mgħobbija servilità – għira għal min taħseb li hu aħjar minnha, jew għal min taħseb li jista’ jaħseb li hu aħjar minnha! Allura għidt: Ħaqqha mela. Ħaqqha r-raġel li għandha, jekk dan hu r-raġel li għandha! U ħaqqha nħallih jagħmel li jrid jagħmel. Bħal ma jagħmel lilha. —  Għax kienet taf. U safrattant qaltli “Tkellem bil-Malti, jekk jogħġbok...” U jien ukoll kien jeħtieġ nuriha – li bħalha naf nitkellem bil-Malti – li bħalha naf nitkellem bil-Malti. U t-tort mhux tiegħi... u lanqas tiegħu. 

			IL-ĦADDIEM (jilbes il-flokk): X’int taħseb? 

			KAREN (bla mrar): Irvinajtha... Mhux tort tiegħek. Fottejtha... 

			IL-ĦADDIEM: X’fottejt? Ħares, araha ż-żebgħa ħierġa minn bejn it-toqob – ftit ieħor u qas biss tinduna x’hemm taħt. 

			KAREN: Jiena ninduna. Naf x’hemm taħtha... 

			IL-ĦADDIEM: Issa tara! Dak in-najlon jisparixxi. Qisu qatt ma kien hemm xejn. Anzi tiġi aħjar. Effett ġdid. Għandek fuqiex taħdem issa. Ixgħel id-dawl. 

			KAREN: Fottejtha. 

			IL-ĦADDIEM: X’fottejt? Aħjar minn kif kienet żgur. Ħares! Dak għax ma tafx x’kont qed tistenna, għalhekk! – Iva, ħares! Ixgħel id-dawl! 

			KAREN: Fottejthieli. Bħalma jien... 

			IL-ĦADDIEM: Mur ixgħel!... Orrajt! Fottejthielek! Ħxejtha, la trid hekk – kollox sew! Ħxejtha! Tajjeb hekk? Ħxejtha! Mur għid lid-dinja kollha jekk trid li ħxejthielek! 

			KAREN u L-ĦADDIEM jibqgħu għal xi waqtiet siluwettati kontra d-dawl dieħel mill-gallarija sakemm bil-mod il-mod , dahru lejna, naraw tiela’ minn isfel l-Anġlu - figura ta’ anġlu kbir tal-kartapesta, jew tal-injam – it-tip ta’ anġlu li wieħed jara fuq xi pedestall f’xi festa. 

			KAREN u l-ĦADDIEM jibqgħu ma jiċċaqalqux. Meta sa fl-aħħar l-Anġlu jasal inkwadrat eżatt f’nofs il-gallarija, idur bil-mod fuq il-ħabel imdendel bih u sa fl-aħħar jibqa’ wieqaf hemm iħares ’il ġewwa għal xi ftit sekondi bi ‘spotlight’ fuqu. 

			Id-dawl jitbaxxa bil-mod il-mod, iżda hekk kif jasal biex jintefa għal kollox. jinxtegħlu f’daqqa għadd ta’ bozoz ikkuluriti mwaħħlin girlanda fuq wajer imperreċ barra l-gallarija: gwarniċ madwar l-Anġlu. 

			Jintefa l-ispotlight. 

			Siparju. 

			Tmiem it-Tieni Att

The Heavenly Arcana

			Since angels are men and live together in society like men on earth therefore they have garments, houses and other things familiar to those which exist on earth, but of course infinitely more beautiful and perfect. 

			The garments of the angels correspond to their intelligence. The garments of some glitter as with flame and those of others are resplendent as with light. Others are of various colours and some white and opaque.

			The angels of the inmost heaven are naked because they are in innocence and nakedness corresponds to innocence. It is because garments represent states of wisdom that they are so much spoken of in the Word in relation to the Church and good men.

			EMANUEL SWEDENBORG

			(1688-1772)

		


		
		


		
			


Qabel ma jinfetaħ is-siparju: 

			Mużika korali, kant Gregorjan, jibda jinstema’ minn ftit qabel il-bidu tat-Tielet Att. Forsi tfewweġ ukoll kemm kemm riħa ta’ inċens u ta’ xemgħat mixgħula. 

			Jinfetaħ is-siparju. 

			Ikompli fejn ħalla l-ewwel att; xi ġimgħat wara. 

			Bidu tal-ħarifa. Tard waranofsinhar. 

			L-istess xena tal-ewwel att. 

			L-Anġlu għadu mdendel barra l-gallarija;  it-twieqi tagħha  huma miftuħin beraħ hekk li wieħed jista' jarah fil-glorja tiegħu kollha minn ġewwa l-kamra. Jekk ikun hemm bżonn jiġu żarmati wkoll biċċiet tal-gallarija għal dan il-għan. 

			Miftuħa maż-żewġt iġnub tal-gallarija hemm purtieri mġerrija tal-bellus aħmar, imma għad hemm ukoll iż-żewġ bibien qodma bil-graffiti fuqhom li rajna qabel. Il-bieb tax-xellug huwa mikxuf u l-kitba PN tidher sew. L-ieħor huwa mgħotti bil-fallakki bħal qabel. Purtieri tal-bellus imdendlin ukoll fuq l-indana tax-xellug mnejn wieħed jitla’ minn isfel, kif ukoll fuq l-indana tal-lemin li tagħti għal ġewwa. 

			Ħdejn din l-aħħar daħla, espost fuq il-kavallett hemm kwadru: “L-Anġlu Ħabbar”; ħdejh tavolina żgħira bil-programmi tal-wirja fuqha, waqt li mdendel quddiemu hemm lampier b’xemgħa tnemnem. Minn wara l-purtiera nofsha mġerrija wieħed jista’ jara dawl ħamrani pjuttost baxx u forsi xi kwadru ieħor illuminat; is-sala fejn hemm il-wirja tax-xogħlijiet ta’ KAREN. 

			Fir-rokna tal-lemin fejn qabel kien hemm il-bank tax-xogħol u l-pittur ssa hemm mejda twila mgħottija bi dvalja bajda u mħejjija għal riċeviment: xi platti b’hors d’œuvres, bieqja tal-ħġieġ bil-‘punch’, fliexken tax-xorb, xampanja, fjuri tal-okkażjoni f’xi vażun jew tnejn, kif ukoll gandlieri bix-xemgħat mixgħula. 

			F’ras it-taraġ fuq ix-xellug, eżatt fl-indana minn fejn jidħlu l-mistednin, hemm leġiju. Fuqu hemm miftuħ ktejjeb imdaqqas miksi bil-ġild, b’dehra rikka u maestuża. Quddiem il-leġiju, blandun u xi erba’ xemgħat kbar kbar, qishom tal-Avvent, imma mhumiex mixgħula.

			1 Xena

			RAĠEL LIEBES BLEJŻER AĦDAR jinsab ħdejn il-mejda tar-riċeviment jaqra l-programm tal-wirja u jieħu drink. Ħdejn it-taraġ fuq ix-xellug, bilqiegħda fuq żewġ siġġijiet hekk li jistgħu jaraw min tiela’, hemm IL-KURATUR u s-SEGRETARJA, kwieti josservaw u kultant jgħidu xi kelma. Bejn is-siġġijiet hemm ‘briefcase’ żgħira sewda. 

			KAREN, liebsa libsa ħamra pjuttost seduttiva u bi drink f’idha, tinsab ħdejn il-gallarija fejn ALDO xiref biex ikun jista’ jitkellem fuq telefown ċellulari, iżda moħħ KAREN huwa aktar f’li qed jiġri fil-kamra. 

			RAĠEL li kien barra FIL-GALLARIJA jidħol u jersaq bil-mod lejn il-mejda. Huwa żagħżugħ ta’ xi għoxrin sena, liebes pjuttost pulit għalkemm mhux li tgħid għall-okkażjoni. Jieqaf josserva ż-żewġ bibien mal-ġenb tal-gallarija, speċjalment dak bil-PN fuqu. Minn ħin għal ieħor iżda, jagħti ħarsa bis-serqa lejn KAREN, donnu qed jistenna l-mument xieraq biex jersaq ikellimha. 

			ĠUVNI u TFAJLA jitilgħu minn isfel. Jidhru xi ftit imgerrxin, speċjalment IT-TFAJLA; mhumiex it-tip li wieħed jistenna jidħlu jaraw wirja tal-arti. IL-ĠUVNI jagħmel kuraġġ lit-TFAJLA li donnha trid iżżommu lura hekk kif tiskopri x-xena li hemm tilqagħhom hemm fuq. 

			IL-ĠUVNI jressaqha dritt lejn il-kwadru ta’ ġewwa. Jipprova jaħbi tbissima xehwiena u jagħmillha sinjal diskret imma ovvju biex tħares lejn il-kwadru. IT-TFAJLA tberraq għajnejha, imbagħad ittella’ idha ma’ xufftejha biex titboq fommha. 

			IS-SEGRETARJA (osservat kollox – lill-KURATUR): It-tieni darba dak. L-ewwel ġie waħdu u issa ġab lil dik... 

			IL-KURATUR, inkwetat u imbarazzat, iħares lejn KAREN fid-daħla tal-gallarija mnejn qed tosserva kollox hi wkoll.

			IL-KURATUR (lis-SEGRETARJA):Xi tridni nagħmel? Nitfgħu ’il barra? 

			Tard wisq imma, għax IL-ĠUVNI u T-TFAJLA jaħtfu programm u jidħlu fis-sala. IS-SEGRETARJA xxengel rasha b’diżapprovazzjoni. 

			KAREN, kemm kemm tbissima qarsa fuq xufftejha, iddur fuq ALDO li jagħlaq it-telefown u jitfgħu fil-but. 

			KAREN: Allura? 

			ALDO (jevitaha – jimxi lejn il-mejda bl-ikel): Not good. Not good at all. 

			KAREN (għal warajh): Min? Jerry? Mhux ġej?... Lanqas hu? 

			ALDO: U le! X’Jerry. 

			KAREN: Mela min issa? 

			ALDO (iduq xi hors d’œuvres – ma togħġbux it-togħma): Dawn ħela. Dawn ħallejthom barra mill-bieraħ? 

			KAREN: Issa nneħħihom. 

			ALDO: ...U dak il-kavjar żgur li mar. Għidtlek tiffriżah... 

			KAREN: Issa nneħħih. – Min kien fuq it-telefown? 

			ALDO: Ħadd. L-Arċipriet. 

			IR-RAĠEL BIL-BLEJŻER AĦDAR jersaq lejn RAĠEL FIL-GALLARIJA u għalkemm huwa ovvju li ma jafux lil xulxin, jidħlu f’diskussjoni fuq iż-żewġ bibien – diskussjoni mmexxija mir-RAĠEL BIL-BLEJŻER AĦDAR, waqt li l-ieħor ilissen biss xi kelma kultant. 

			KAREN: ...L-Arċipriet? Reġa’? Għadu ma qatax jiesu? 

			ALDO: Nibża’ li se jkollna nneħħuh, Karen... 

			KAREN: Issa nneħħih! Mhu se javvelena lil ħadd. Daqs ilbieraħ ġejjin nies illum. hekk jew hekk! 

			ALDO: Mhux il-kavjar. L-anġlu. (Pawsa) Aħjar inneħħuh, Karen. L-Arċipriet... 

			KAREN: Ħallih jgħid l-Arċipriet! 

			ALDO: Jekk ma nneħħuhx aħna – ineħħuh huma! 

			KAREN: Mela ħallihom jiġu jneħħuh huma! Biss jekk narahom taħt il-gallarija mmur hemm ġew u taf biex inbexxixhom hux! U mhux bil-‘punch’ lanqas! (ittih daharha – tixrob il-‘punch’ u terġa’ tersaq mal-mejda biex timla t-tazza vojta.) 

			ALDO jxengel rasu u jmur lejn IL-KURATUR u s-SEGRETARJA li dlonk iqumu malli jarawh riesaq. Diskursata taħt l-ilsien u kemxejn sfurzata bejn it-tlieta.

			2 Xena

			IR-RAĠEL li kien FIL-GALLARIJA sa fl-aħħar jinfired mir-RAĠEL BIL-BLEJŻER AĦDAR u jerġa’ joħroġ fil-gallarija, jitlajja jħares ’il ġewwa minn ħin għal ieħor.

			IR-RAĠEL BIL-BLEJŻER AĦDAR iħares kurjuż għal xi waqtiet lejn iż-żewġ bibien tal-gallarija, imbagħad idur biex jieħu tazza ‘punch’ hekk kif KAREN tasal mal-mejda. 

			RAĠEL BBA: Punch? 

			KAREN (bilkemm tagħtih ħarsa): Iva, jekk jogħġbok. 

			RAĠEL BBA (jieħu l-kuċċarun u jimlielha t-tazza): Prosit! 

			KAREN: Sorry? 

			RAĠEL BBA: Prosit! 

			KAREN: Oh, grazzi. 

			RAĠEL BIL-BLEJŻER AĦDAR jgħolli t-tazza donnu jistennieha tagħmel l-istess biex jagħmlu ‘toast’. 

			KAREN: Oh! Thank you. 

			RAĠEL BBA: U prosit doppju! (jgħolli t-tazza lejn is-sala wkoll.) 

			KAREN (tgħolli tagħha): Prosit! (tkun se tniżżel it-tazza imma IR-RAĠEL BBA jerġa’ jgħolliha għal darba tnejn, did-darba fid-direzzjoni taż-żewġ bibien bil-graffiti). 

			KAREN: Oh! Thank you! (tixrob kemm kemm) ...Ara jien, qisni belha! – Indunajt bihom allura? 

			RAĠEL BBA: Iva. Interessanti. Però ma ċedejtx għat-tentazzjoni. It-twavel bqajt ma missejthomx. 

			KAREN: Aaah! Indunajt. 

			RAĠEL BBA: Mhux għax it-tentazzjonijiet dejjem negħlibhom. 

			KAREN: Ah! Ikolli ngħid l-Anġlu Kustodju tiegħek dejjem attent. Moħħu f’xogħlu u mhux f’x’inhu liebes jew mhux liebes! 

			RAĠEL BBA: Mhux dejjem; nissajjah kultant jaqla’ ħarstu – jitħażżem xi ftit! 

			KAREN (tidħaq): Fejn kont taf li jien l-artist?... l-artista! Żgur mhux mir-ritratt fuq il-programm. Ma setax joħroġ agħar. 

			RAĠEL BBA: Veru. Ħasra. Ma jagħmillekx ġieħ. 

			KAREN (kuntenta): L-istampatur, xi skuża tas-soltu... Kif kont taf?... 

			RAĠEL BBA: Li int l-artista? Kont naf. Xi ħadd qalli fuqek. 

			KAREN: Fuqi? U x’jgħidu fuqi? 

			RAĠEL BBA (jgħolli spallejh – dlonk ikompli): Jogħġobni ħafna wkoll il-ħsieb – insejħulha l-ispirazzjoni? – tal-pittura tiegħek. (ħarsa lejn il-programm) Ngħidlek is-sew, imnalla għandek din id-daħla fuq Swedenborg, dik il-kwotazzjoni. Qrajt ħafna fuqu? 

			KAREN: Ftit li xejn, ngħidlek is-sew. Qrajtu? 

			RAĠEL BBA: Lil Swedenborg?  - Qatt qabel. Però d-daħla qrajtha. 

			KAREN: L-unika ħaġa li ħarġet sura ta’ nies... 

			RAĠEL BBA: Ma ngħidx l-unika... 

			ALDO jidher li qed jaqta’ qasir id-diskursata mal-KURATUR, iwarrab u jinżel it-taraġ. Xi ħaġa teħtieġ l-attenzjoni tiegħu immedjatament. 

			KAREN (tosservah ħiereġ): Donnu xi ħadd għamel apposta biex jirvina kollox. 

			RAĠEL BBA: U le. Dan ħareġ tajjeb ferm. Apparti r-ritratt. Jispjega tajjeb kif qassamthom l-anġli tiegħek – biex insejħulhom hekk! Forsi mhux eżatt kif kellu f’moħħu Swedenborg... 

			KAREN: Għandek xi dubji humiex anġli jew le? 

			RAĠEL BBA: Insomma, żgur mhux anġli kif imdorrijin narawhom. U din l-atmosfera li ħloqt (fis-sala) tkompli tkabbar il-kuntrast... Għalkemm hawn (il-programm) int tgħid li qassamt il-pitturi tiegħek f’serje ta’ erbgħa... 

			KAREN: Hekk hu. (bi sforz – ma tħosshiex komda tispjega xogħolha) Is-sbuħija tal-anġli, kif l-intelliġenza tagħhom isseddaq sbuħithom, anġli bi ħwejjeġ kulur ix-xrar u anġli bojod u opaki... 

			RAĠEL BBA: Hekk hu; madankollu l-aktar li tispikka, u l-akbar u l-aħjar parti, huma l-Anġli Għarwenin... 

			KAREN: L-għarwenin – l-eqreb ta’ Alla. Għax innoċenti, minkejja l-għera tagħhom. 

			RAĠEL BBA: U għorrief, għax jafu li huma għarwiena... 

			KAREN: U ma jistħux juru x’inhuma. 

			RAĠEL BBA: U fuq kollox tas-sess maskil. U nammettu, mhux daqstant innoċenti. 

			KAREN: Hekk hu – għaliex le? Għax impinġijin minn mara? Ninsew kemm pinġew nisa għarwenin pitturi rġiel? 

			RAĠEL BBA: Issib min jgħidlek hemm poża u poża... 

			KAREN: Ma niċħadx. U ma niskużax ruħi. 

			RAĠEL BBA (jirreferi għall-pittura barra d-daħla għas-sala): Dan eżempju tipiku – l-Anġlu Ħabbar. Ma tafx hux xi speċi ibrida ta’ għasfur, jew ġisem ta’ bniedem maqbud f’xi għanqbuta... jew xibka?... 

			KAREN: Xibka tal-insib infatti... 

			RAĠEL BBA: Ah, Hekk hu. Tmiem ikreh. Ma ħallejt ebda dubju però li huwa raġel – anġlu jew mhux. 

			KAREN: Għaliex kelli jkolli xi skruplu u naħbi li huwa raġel? Għaliex l-għera biss donnha hi dnub? Ngħidlek is-sew, kont naħseb li dan diskors ormai sorpassat! F’Malta Ewropea!... 

			RAĠEL BBA (iniżżel it-tazza): U safrattant, smajt li kellkom xi problemi. 

			KAREN: Problemi... Iva, problemi... Nuqqas ta’ ftehim żgħir mal-Arċipriet. 

			RAĠEL BBA: Dwar l-anġlu hemm barra? 

			KAREN: Naturalment! Hemm barra – mhux l-anġli għarwenin hawn ġew. Ma rridux nagħtu l-impressjoni li għandna xi għamla ta’ ċensura, allaħares qatt. Akkost li b’dit-trasparenza kollha kulħadd jispiċċa għarwien! 

			RAĠEL BBA: Ma tantx mar tajjeb l-opening ilbieraħ għandi nifhem. 

			KAREN: Tajjeb? Le, ma ngħidx tajjeb. Mhux kemm xtaqtu... 

			3 Xena

			Jitla’ u jidħol JACKIE ma’ ALDO, b’pass imgħaġġel u diskursata intensiva, ALDO bl-isprej f’idu għal-lest, JACKIE jħambaq u jferfer pipa ddaħħan. Huwa raġel ta’ xi erbgħin, liebes pulit, xagħar twil u miġbud f’toppu, arja sofistikata u studjata għall-aħħar. KAREN tilmħu u tieqaf. 

			JACKIE (jilmaħha hu wkoll iżda donnu ma jixtieqx jieqaf – jgħolli l-pipa b’tislima): Karen! 

			KAREN (tisforza tbissima enormi): Jackie! Hi!... 

			JACKIE (bla ma jliġġem il-pass): Tibżax – kompli! Issa narak! M’aħniex se naħarbu! 

			KAREN: OK, Jackie! 

			JACKIE jieqaf sekonda quddiem il-pittura tad-daħla. Iħares għal ftit u jkun se jibqa’ dieħel. ALDO malajr jgħaddilu programm. JACKIE jagħtih daqqa t’għajn – ikemmex xufftejh xejn impressjonat u jibqa’ dieħel. KAREN ixxengel rasha. ALDO jagħtiha ħarsa, imma jgħolli spallejh: “Xi tridni nagħmel?” u jibqa’ dieħel warajh. 

			RAĠEL BBA: Qed inżommok... 

			KAREN: Iżżommni?... Le. anzi! Imnalla kont int illum... 

			RAĠEL BBA: Dak Jackie Russell, le? Tal-Galleriji Olympus. In-nemeżi number one tiegħek, qed nassumi. 

			KAREN: Mhux number one. In-number one għadu ġej. Kif qed tara. 

			IL-KURATUR u s-SEGRETARJA qamu flimkien u resqin lejn KAREN. 

			RAĠEL BBA: F’dak il-każ... Con permesso. 

			KAREN: M’hemmx għalfejn tmur. M’għandi xejn x’naħbi – li mhux diġà mikxuf. 

			RAĠEL BBA: Nippreferi nammira dak li tagħżel li tikxef... darb’oħra. A bientôt. 

			Iniżżel it-tazza, isellem lil KAREN, isellem ukoll bi tbissima lill-KURATUR u lis-SEGRETARJA, iwarrab u jidħol fis-sala tal-wirja. 

			Huwa u dieħel jaħbat mal-ĠUVNI u t-TFAJLA li ħerġin imgħaġġlin, jippruvaw irażżnu l-għaxwa ta’ daħq li qabdithom, speċjalment IT-TFAJLA. Isibu ruħhom wiċċ imb wiċċ mal-KURATUR u s-SEGRETARJA li ma jaħbux id-diżapprovazzjoni tagħhom. 

			Iż-żgħażagħ jieqfu maħsudin għal mument imbagħad ibewġu ’l barra, ma jistgħux irażżnu lilhom infushom aktar, id-daħqa tat-TFAJLA tidwi warajhom. 

			4 Xena

			KAREN: Allura. Kif sejrin, sur Kuratur, Sinjorina? 

			IL-KURATUR: Taf tajjeb li m’iniex. 

			KAREN: Kuratur? Tippreferi nsejjaħlek, Father? Għidt Kuratur aktar adattat għall-okkażjoni. Tagħti anqas fil-għajn. Jekk fhimtha tajjeb il-missjoni tiegħek hija li kollox jagħti anqas fil-għajn. Diskretu – diskreditandum! 

			IL-KURATUR: Ma nixtiqekx teħodha hekk ħażin. Niżgurak li m’hemm ebda intenzjoni malizzjuża, Sinjura. 

			KAREN: Taf tajjeb li m’iniex. Sinjorina. 

			IL-KURATUR: Skużani. Ma kelli ebda intenzjoni... 

			KAREN: Persważa. Però lanqas jien; ma kelli ebda intenzjoni malizzjuża. Niżgurak. Lejn ħadd! Ngħidlek is-sew, li kieku kien għalija, bir-rispett kollu lilek, u lis-Sinjorina... 

			IS-SEGRETARJA: Sister. 

			KAREN: Lis-Sister ...Personalment m’għandi xejn kontrikom, imma li kieku bagħtu ’l xi ħadd ieħor – u mhux lilek – kieku kien ikun mod ieħor. 

			IL-KURATUR: Napprezza. 

			KAREN: Xorta ma nifhimx il-ħtieġa għala intom tinsabu hawn. 

			IL-KURATUR: Taf imma. Dak l-inċident tal-ftuħ ilbieraħ meta ġabu l-istudenti tal-Kulleġġ – tifhem li kien daqsxejn inċident... li seta’ sar, eh, skandaluż kieku ma ġiex iħħandiljat kif ġie ħħandiljat. 

			KAREN: Veru. Irrappurtawni u dlonk bagħtu lilek biex tieħu b’idejn in-nies deħlin. U biex – diskretament – tbewweġ ’il barra min jidhirlek li mhux... kolt u istruwit biżżejjed. 

			IL-KURATUR: Mhux eżattament... Emminni. Nippreferi qiegħed għassa mal-bieb tal-Purgatorju milli hawn. 

			KAREN: Serp jonqosna!... Skużani. Il-ħasra hi li l-Purgatorju dan l-aħħar intilef xi ftit mill-mappa tas-Sema: forsi nfetħet xi ħofra fl-ozone layer ikolli ngħid – xi ħofra li tbewqet iżżejjed! You never know! 

			IL-KURATUR: Forsi darb’oħra, kieku jkun hemm żmien wieħed jagħmel ftit pubbliċità biex min jiġi jkun jaf x’se jsib. Tammetti li dak l-anġlu hemm barra huwa misleading ħafna – propju issa li bdew iċ-ċelebrazzjonijiet taċ-Ċentenarju. Jista’ joħloq ċerta misrepresentation... allarmanti. 

			IS-SEGRETARJA: Jekk tippermettili ngħidlek, kieku jkollok udjenza aktar istruwita, li ma tidħolx hawn b’ċerti prikonċezzjonijiet dwar dak li se ssib... 

			KAREN: Dik hi l-problema. Jien xtaqt li min jidħol iħalli l-prikonċezzjonijiet tiegħu fil-bieb. Kieku San Ġużepp ta kas il-prikonċezzjonijiet tan-nies kieku lill-anġlu tal-bxara t-tajba kien bilġri jqalftu ’l barra. U mbagħad la kien ikollna anġli, la kampnari u wisq anqas arċiprieti. 

			IL-KURATUR: Tammetti li mhux lakemm tiġġustifika kollox b’silloġiżmu, jew aħjar, espedjent, hekk sempliċistiku... 

			KAREN: Int rajthom il-kwadri. U bla dubju qrajt il-programm ukoll... 

			IL-KURATUR: Iva. U jien, personalment, m’għandi xejn x’neċċepixxi. Però ħaddieħor... 

			KAREN: Ah, ħaddieħor! 

			SEGRETARJA: Tammetti li Emanuel Swedenborg mhux xi awtorità ekleżjastika rikonoxxuta. La hu u la qatt kien... 

			KAREN: Int qrajtu ’l Swedenborg? 

			SEGRETARJA (difensiva): Qed naqrah. 

			KAREN: Xi qrajt? 

			SEGRETARJA (toħroġ ktieb): Bdejtu lbieraħ. (tkompli malajr) Però kont diġà studjajtu... 

			KAREN: M’hemmx għalfejn apoloġiji. U tista’ ma taqrah xejn. Diġà qrajt aktar minni. (pawsa) M’hemmx għalfejn tistagħġbu. It’s all rubbish anyway! Qatt ma ppretendejt li jien xi filosofu jew teologu! ...Teologa naturalment qatt ma jista’ jkun hawn! Għalija biżżejjed l-ispirazzjoni. U l-espressjoni. Il-bqija! Paroli, paroli, paroli, kif kien jgħid xi ħadd. ...Xi ħadd li telaqni, abbandunani, wara li sserva bija. 

			SEGRETARJA: Jiddispjaċini. 

			KAREN: Jien ukoll. Jew forsi le. M’għandekx għalfejn. Isservejt bih jien ukoll. 

			Jidħlu n-NUTAR SACCO u s-SINJURA TIEGĦU, b’ŻEWĠT ITFAL ta’ xi għaxra, ħdax-il sena – żewġ pupi mlebbsin ħwejjeġ moda ġovanili par excellance.

			IL-KURATUR (jilmħu): Ah, in-Nutar Sacco... 

			IS-SEGRETARJA immedjatament tfesfes xi ħaġa f’widnejh. ...U dawk it-tfal issa!

			IL-KURATUR (ixengel rasu , did-darba jaqbel magħha): Skużawni ftit. 

			KAREN: Diplomacy in action. Nosservaw! 

			5 Xena 

			IL-KURATUR imur fuq IN-NUTAR. Jieħdu b’idejn xulxin. IN-NUTAR jintroduċi lis-SINJURA SACCO li pronta ddeffes IT-TFAL fin-nofs. 

			IL-KURATUR jitbissem, imellsilhom ħaddejhom. Imbagħad bla għaġla, diskret, jieħu lin-NUTAR fil-ġenb. 

			IS-SINJURAA SACCO tieħu xi hors d’œuvres imma malajr tneħħiha minn ħalqha u ma tħalli t-tfal imissu xejn mill-mejda. 

			Sadanittant IL-KURATUR ikellem lin-NUTAR. Bil-mod il-mod in-NUTAR jilbes in-nuċcali u jdawwar ħarstu lejn il-kwadru fid-daħla tas-sala. 

			Ikompli jisma’. 

			Ħarsa kerha lejn KAREN; hi titbissimlu u xxejjirlu ħafif b’idejha. Hu mismut, jisforza ħjiel ta’ tbissima, imma dlonk jieqaf hekk kif iħoss il-qilla tal-ħarsa ta’ martu fuqu. Jagħmillha sinjal biex tistenna hemm, imbagħad jersaq lejn il-pittura. 

			Iħares lejha għal ftit. 

			Jidħol passejn taħt il-purtiera fl-indana tas-sala tal-wirja. Iħares madwar is-sala għal ftit sekondi. 

			Malajr idur lura u jmur b’pass sod lejn il-familja tiegħu, jieħu b’idejn IL-KURATUR għal darb’oħra, jirringrazzjah donnu evitalu l-pesta u jagħmel biex ibewweġ il-familja ’l barra. 

			KAREN (tħaffef għal warajh): Diġà sejjer, Sur Nutar! 

			NUTAR: Eh, iva... kelli appuntament fil-ħamsa! Kont insejtu... 

			KAREN: Imma bilkemm ilħaqt rajt xejn! Tridx indawrek dawra malajr! Nurik kollox personalment! 

			IN-NUTAR: Skużani imma sarli l-ħin... Daqs kieku! 

			KAREN (taħtaf il-ktieb fuq il-leġiju): Tal-anqas imma ma tiffirmalix il-visitors’ book! 

			IN-NUTAR: Eh... ah, bil-qalb kollha! (iħarbex firma) Prosit, eh! – Grazzi ħafna! 

			KAREN: Grazzi lilek! 

			IS-SINJURA SACCO teħodlu l-pinna minn idu – iddawwar il-ktieb – ħarsa toqtol lejn KAREN u tikteb hi wkoll. Titlaq il-pinna f’idejn KAREN, iddur u tbewweġ ’il barra, iġġebbed lit-TFAL warajha. 

			KAREN taqra x’kitbet u ddur pronta tgħajjat warajhom, huma u neżlin it-taraġ:

			KAREN: U lilek ukoll, Sinjura Sacco! 

			Jersqu S-SEGRETARJA u L-KURATUR. 

			KAREN: Tassew minn tagħna miskina! 

			KAREN iddawwar il-ktieb biex IL-KURATUR jista’ jara aħjar. 

			IL-KURATUR (ixengel rasu b’diżapprovazzjoni): Kelma adatta; miskina. Veru għad hawn nies, b’xorti ħażina, li ma jitgħallmu qatt. 

			KAREN: Min tridu jgħallimhom taħseb? U kieku stess – billi għajritni “Anġlu tal-Qħab”! – mhux se nieħu għalija. Tal-anqas sinċiera. U isimha ffirmatu. Għandha dritt għall-opinijoni tagħha. Li ma nissaportix l-ipokrisija ta’ żewġha. Ara tagħrafx x’ħarbex hu. 

			Titlaq il-ktieb lura f’postu. Tmur lejn il-mejda u biex tiżvoga tibda tiżbarazza xi ftit tazez. IS-SEGRETARJA tersaq diskretament lejn il-leġiju – tittawwal u taqra. Imbagħad tmur u tpoġġi fuq is-siġġu fl-indana. 

			Tiftaħ il-‘briefcase’ li kellha f’idha u wieħed jinduna li hija kompjuter laptop żgħir. 

			IL-KURATUR ipoġġi ħdejha imma bħal donnu ma japprovax dak li qed tagħmel. Hi tagħtih ħarsa imma tkompli tittajpja. Hu jiftaħ il-ktieb fuq Swedenborg li ġabet magħha u jaqra ossessivament. Imiss lilha tagħtih ħarsa ta’ diżapprovazzjoni. It-tnejn ikomplu fis-skiet. 

			KAREN tiżvoga tixrob, tnaqqar u tiżbarazza. 

			6 Xena 

			JACKIE joħroġ mis-sala ma’ ALDO. Iħares lejn il-pittura tad-daħla. Għandu ‘notebook’ żgħir f’idu u qed iħarbex xi ħaġa fih. 

			JACKIE: Two hundred... Three hundred tops! (jagħlaq in-notebook u jixħtu fil-but. Jieħu b’idejn ALDO) Nitkellmu wara aħna, eh! U tinsiex!... Skużani, imma kif għidtlek, illum hekk ġiet. 

			KAREN qabdet platt hors d’œuvres bil-kavjar, idduqu u pronta tobżqu lura ġo tazza. 

			KAREN (weħedha, imma b’leħen għoli biżżejjed li kulħadd jismagħha): L-anġlu tal-qħab! 

			JACKIE (jilmaħha): Ah, Karen! 

			KAREN (tilmħu – eku): Ah, Jackie! 

			JACKIE jersaq u jipprova jbusha fuq ħaddejha hekk kif hi ddawwar wiċċha minn naħa għal oħra bla ma titlaq il-gabarrejiet minn idejha – tgħanniqa grotteska, KAREN bil-gabarrejiet miżmuma wara dahar JACKIE, wieħed f’kull id. 

			KAREN (tinħall minn miegħu): Skużani ftit. Dalwaqt ġejja – kemm inpoġġi dal-gabarrè ġewwa... 

			JACKIE: Aħa, dak donnu kavjar! Irrid ngħid – kavjar tabilħaqq... 

			KAREN: Hekk hu! Ġabu miegħu Aldo l-aħħar darba li kien Moska! X’għidt li kien jismu, Aldo?... 

			ALDO: Cossack Golden Black. Però forsi... 

			JACKIE: Eh, lili ma ġablix ftit imma, Karen! 

			KAREN: Tassew? Ma tridx idduqu forsi? 

			JACKIE: ...Xejn ma ġabli lili! 

			KAREN: Ħa, ħu kemm trid! 

			JACKIE: Grazzi! Meta taqbadni kilba għall-kavjar ma nieqaf qatt! 

			Jieħu biċċa, imbagħad tnejn. 

			KAREN tħares lejn ALDO, li jidher skunċertat u xi ftit irrabjat. 

			KAREN tinjurah. 

			KAREN (tagħti d-dixx lil JACKIE) Ħa, Jackie – żommu. (taqbad gabarrè ieħor u toħroġ taħt il-ħars ikreh ta’ ALDO) Eqq – eqq! Don’t be naughty now! Ħalli xi ftit għall-Kuratur ukoll! 

			JACKIE: Il-Kuratur?... Min?...

			KAREN: Hemm (turi lejn ras it-taraġ) – mur kelmu – naħseb issibu xi ħaġa in komun fuqiex titkellmu! (toħroġ mill-indana ta’ ġewwa.) 

			Malli jismagħha ssemmih, IL-KURATUR pront iqum u jersaq lejn JACKIE u ALDO. 

			IL-KURATUR: Bonswa għalikom. 

			IS-SEGRETARJA tagħlaq il-kompjuter u ssegwih malajr. ALDO jmur idur irrabjat mal-mejda, jitfi x-xemgħat u mbagħad jaqbad xi gabarrè u joħroġ bih wara KAREN.

			JACKIE: Ah, int il-Kuratur li semmietli Karen! Bonswa. Pjaċere! Qatt ma ltqajna qabel sa fejn naf jien! 

			IL-KURATUR: Le, ma naħsibx. 

			JACKIE: U s-Sinjorina?... 

			IL-KURATUR: Is-Segretarja.. 

			JACKIE (impressjonat, jiekol il-kavjar): Ah! Pjaċere! Tiegħi ma stajtx inġibha llum. Qiegħda l-Gallerija tistenna ’l-Ministru. Għandna opening ieħor illum hemmhekk. Ta’ Peacock Brown! 

			IL-KURATUR: Smajt biha. 

			JACKIE: Ejja s’hemm ikollok ċans. Taf fejn! (jagħtih biljett) 

			IL-KURATUR: Grazzi. 

			JACKIE joffrilu l-gabarrè bil-kavjar. 

			IL-KURATUR (ixengel rasu): Grazzi. 

			JACKIE (jiekol): Kont hawn għall-opening? 

			IL-KURATUR: Ġejt ftit tard. 

			JACKIE: Ah, nifhmek. Anki jien ġejt bil-ħarba llum ngħidlek is-sew. Hekk jew hekk, jekk mhumiex se jkunu għall-bejgħ għalissa... (ixengel rasu – din isibha tassew ridikola) Insomma – taf int, ma se titlef xejn! Mhumiex se jaħarbu! Għalkemm, tara wħud minn dawk ix-xogħlijiet... (tisfira ta’ apprezzament) Ma kontx niddejjaq narahom imdendlin fil-kamra tas-sodda tiegħi! U probabbli lanqas is-Sinjorina! 

			IL-KURATUR: Niddubita. 

			JACKIE (business): Int tixtri? 

			IL-KURATUR: Kultant. 

			JACKIE: Ah. 

			IL-KURATUR: Rari. Rari ħafna. 

			JACKIE: Ah. 

			SEGRETARJA: Xi biċċa li veru togħġbu. 

			IL-KURATUR: Rari ħafna però. 

			JACKIE: Ah. (ma jarax prospetti – jitlef l-interess malajr. Iniżżel il-gabarrè vojt u jdur biex jitlaq) Hekk hu... Jien ukoll. Għaddi s’hemm ikollok ċans. Malli teħles minn hawn. 

			7 Xena 

			Tidħol tħaffef KAREN, b’ALDO jsus warajha donnha trid taħrab xi argument li ried jaqbad magħha. 

			KAREN: Ah, ġa sejjer, Jackie? Qed nieħu gost li ltqajtu. Xtaqt stajt nintroduċikom jien, Father. 

			JACKIE: Father? 

			KAREN: Father Borg. Tal-Kurja. 

			JACKIE: Father Borg? Int m’għidtlix li?... (Lill-KURATUR) Skużani, Father... Mingħalija qaltli – għidtli li kien Kuratur. 

			KAREN: U iva, jekk ġej mill-Kurja, x’tgħidlu, mhux Kuratur? Skużawni imma l-Malti nsibu hekk diffiċli kultant! Ma ssibx il-kliem eżatt – preċiż – bħal ma ssib f’lingwi oħra! Don’t you think? 

			JACKIE: Hekk hu... That’s right!... Anyway, (jiħdilha b’idha) Prosit, Karen. Għandek żewġ biċċiet eċċellenti! Eccellent! Really! Meta tiddeċiedi aqbeż qabża bihom, jew ġib is-slajds. U niftiehmu, OK? Tassew eċċellenti! 

			KAREN: Thank you, Jackie! Qed tfaħħarni żżejjed. 

			JACKIE: Not at all! U nerġa’ ngħidlek – titlaqhomx minn taħt idejk. Tbigħ xejn għalissa. Kważi kważi... (ibaxxi leħnu) Fuq hekk ridt inkellmek. (lill-KURATUR, hekk kif jieħu lil KAREN minn minkbejha u jressaqha fil-ġenb) Jimporta?... 

			IL-KURATUR: Lanqas xejn. Pjaċere. 

			JACKIE: Tant ieħor. (iwarrab lil KAREN lejn il-mejda tar-riċeviment) Ismagħni, Karen... 

			Imma ALDO resaq warajhom u JACKIE donnu ma jridx jitkellem quddiemu lanqas. 

			JACKIE (jgħaddilu l-gabarrè vojt): Eccellent, Aldo! Excellent! ...Jimporta? (U jkompli jdur mal-mejda u jmexxi lil KAREN ftit aktar ’il bogħod). 

			ALDO jħares iddiżgustat lejn il-gabarrè vojt f’idu, idur u jerġa’ jidħol ġewwa bih. 

			JACKIE: Ismagħni, Karen... 

			KAREN (taqtagħlu): M’għedtlix x’jidhirlek minn din, Jackie! (turi lejn il-bieb bil-PN) X’taħseb għid? 

			JACKIE: Xiex? 

			KAREN: Il-bieb. Bil-PN fuqu. 

			JACKIE: Insomma, ah – inkun minnek inneħħih. Too... Too bold! Le, anzi! Too obvious! Anki jekk jiġi l-Ministru!... Too obvious! 

			KAREN: Ah. Hemm bieb ieħor hemm, rajtu? 

			JACKIE: Iva. Ismagħni... 

			KAREN: Taf x’hemm taħt it-twavel? 

			JACKIE: X’hemm? Għidli int! 

			KAREN: MLP – number 1. 

			JACKIE: Veru? Qed tiċċajta! 

			KAREN: Għidt forsi tip ta’ Pop Art! Jew għidt forsi nsejħilha Reaction Painting! X’taħseb? 

			JACKIE (jikkoreġiha): Action – Action painting! (jikkonsidraha – imma malajr ikemmex xufftejh) No. No. Too gimmicky! Taf int; il-Pop Art – għadda żmienha ormai! ...Purtroppo! Imma ismagħni ftit... 

			KAREN (tinsisti): Ittik x’taħseb però, le! Ħares! 

			JACKIE (iħares – imma m’għandux moħħ): Hekk hu... 

			KAREN: Jew għidt insejħilha Co-Op Art – bejn Conceptual u Operational Art! X’taħseb? 

			JACKIE (jipprova jsegwi): Ah! Aha! Hekk iva... Aah – qed nifhem... CO-OP! Pjuttost Cooperational Art imma. Kieku jien hekk insejħilha. Co-operational, C0-operational – trid tikkopera – dik hi – biex wieħed jasal xi mkien! It-tifsira moħbija tiegħek! Dik hi: sejħa għall-koperazzjoni – id taħsel l-oħra! Tikkopera! 

			KAREN (sarkażmu): Tikkollabora wkoll, forsi! 

			JACKIE: Hekk hu! Rajtx! Ismagħni imma! Ismagħni ftit! Dwar dawk ...Dawk! (juri lejn is-sala tal-pitturi) Tliet pariri ntik, Karen, ħanini. Li kont minnek... 

			KAREN: Tliet pariri?... 

			JACKIE: Tlieta... 

			KAREN: Lussu, eh! 

			JACKIE: ...Li kont minnek, Number one – jekk jiġi xi ħadd tal-gazzetti, tar-ritratti, ma nħalli lil ħadd jieħu ritratt! 

			KAREN: U għaliex? 

			JACKIE: Ismagħni! Għax jekk għandek ħabib hawn ġew huwa jien... 

			KAREN: Am I lucky! 

			JACKIE: Ismagħni. ...Tħalli ’l ħadd jieħu ritratt. U t-tieni: agħlaq. 

			KAREN: Nagħlaq. Nagħlaq xiex? 

			JACKIE: Hawn. Il-wirja. Agħlaq. Illum qabel għada jekk jista’ jkun. 

			KAREN: Nagħlaq! Qas ilna jumejn miftuħa! 

			JACKIE (jipprova jsib kompromess): OK – kemm se ddum, ġimgħa? 

			KAREN: Xiex? Il-wirja? Suppost!... 

			JACKIE: ...OK. OK mela. Jien nifhmek; l-ewwel wirja! – l-eċċitament u x’naf jien – il-kontroversji! Ir-ritratt tiegħek fil-gazzetti! Nifhem... OK, ħalliha miftuħa mela... 

			KAREN: Thank you. 

			JACKIE: ...Imma dak l-anġlu – dak neħħih! 

			KAREN: L-anġlu! Erġajna bl-anġlu!. 

			JACKIE: Qed ngħidlek; idea stupenda. Gimmick kapolavur! Ġenjali! Min tak il-parir ġenju tal-marketing! 

			KAREN: Taħseb? Xi darba nlaqqgħek miegħu! L-istess wieħed li pprovda l-mudell għall-pittura kollha hemm ġew! 

			JACKIE: Rajtx! Imma neħħih minn hemm. 

			KAREN: ...Lill-anġlu – inneħħih? U għaliex? 

			JACKIE: Għax anqas ma tqajjem kjass – kontroversja – aħjar. Għalissa. 

			KAREN: U għal imbagħad? 

			JACKIE: Għal imbagħad ħalli f’idejja. 

			KAREN: F’idejk. 

			JACKIE: Afdani, Karen. Tliet xhur oħra ntellagħlek wirja jien. Imbagħad tara. 

			KAREN: X’nara? 

			JACKIE: Inkellmek wara. Ngħidlek biss għandi post – (sigriet) kappella – kienet tal-Luterani. Il-Furjana. Hemm. Tliet xhur oħra. U niftħu bik. U dak l-anġlu nużawh hemm – imdendel fuq iz-zuntier. 

			KAREN: Minn għonqu? 

			JACKIE: Xiex? 

			KAREN: L-anġlu. Imdendel minn għonqu? 

			JACKIE: Minn għonqu, minn fejn trid! (jidħaq) Forsi; min jaf! Ma tridx tesaġera, naturalment; hemm San Publiju faċċata... 

			KAREN: Thank you, Jackie. Nipprova ma nesaġerax. Inwiegħdek. Nikkontrolla ruħi. 

			JACKIE: Jiġifieri, OK? Li għidtlek?... 

			KAREN: Naħsibha. U nipprova ma nesaġerax. 

			JACKIE: Bis-serjetà, Karen. Aħsibha bis-serjetà. 

			KAREN: Thank you, Jackie. Jimporta issa – irrid nipprepara ftit aktar ‘punch’. Kellhom jiġu Jerry Randall u tar-Republic, x’ismu? 

			JACKIE (sorpriż aktar milli impressjonat): Eħe? Jerry? Hawn? 

			KAREN: Iva – skużani... 

			JACKIE: Issa?

			JACKIE ħalqu miftuħ, donnu se jgħid xi ħaġa. Jibdielu u jkun se jdur biex jitlaq. 

			KAREN: Għaliex għidt “hawn”... hekk – donnok sorpriż? Għaliex m’għandhomx jiġu hawn? 

			JACKIE: Għax... Le, ifhimni... Għax sa fejn naf jien... diġà qegħdin għall-wirja tiegħi. Kellhom ikunu hemm (iħares lejn l-arloġġ) ...kwarta ilu. Naturalment ma jfissirx li ma jiġux hawn ukoll wara, hux hekk? Wara d-diskors tal-Ministru u l-introduzzjoni ta’ Peacock Brown. Hemm ċans li ma joqogħdux għar-riċeviment lanqas. Infatti però – u din ikolli ngħidha, skużani – dak żball ieħor. 

			KAREN: Xi żball? 

			JACKIE: Id-dati; kif ikklaxxjana. Int taf però naturalment li d-data tiegħi ilha mħabbra mill-bidu tal-istaġun! Ħeqq. Trid tqishom dawn l-affarijiet! Daqsxejn prudenza. Professjonaliżmu! Trid tħalli ’l min hu tal-business imexxik, Karen. Aldo... Kultant Aldo... 

			KAREN: X’għandu x’jaqsam Aldo?... Din il-wirja tiegħi – mhux ta’ Aldo! 

			JACKIE: Right! Right! Anyway – ikolli nħallik. Imma aħsibha sew, Karen. Ma nixtiqekx tifhimni ħażin... (jara lil ALDO dieħel lura fil-kamra) ...Anyway! (jgħannaqha waħda ħafif u jagħmel għat-taraġ) Ċaw!... (jgħaddi minn quddiem IL-KURATUR) Ċaw, Father! (Lis-SEGRETARJA) Sister! 

			8 Xena 

			ALDO (jersaq lejn KAREN): X’ġara issa? 

			KAREN: Xejn. Anġlu kustodju ieħor... Tassew ixxurtjata!

			ALDO: X’ġara? Qallek xi ħaġa? 

			KAREN: Għandi suspett li qed jipprova... ifottini. Biex ma nużax kelma oħra. Biex inkun prudenti. (tferra’ – tarah iberraq b’diżapprovazzjoni) Il-bar għadu m’għalaqx għal li jista’ jkun, hux hekk? 

			ALDO: Ismagħni, Karen... 

			KAREN (tixrob): Mhu ġej ħadd, Aldo – għidli l-verità – Mhu ġej ħadd hux veru?... Tibżax. 

			ALDO: Ismagħni Karen... 

			KAREN: Nisma’. Dejjem nisma’ jien, Aldo. 

			ALDO: Ismagħni; jaqaw qallek xi ħaġa dwar l-anġlu? 

			KAREN: Ma rridx nisma’ kelm’oħra fuq dak il-misħut anġlu! 

			IL-KURATUR u s-SEGRETARJA jqumu u, forsi għax jintebħu li ġejja xi tilwima u jridu jħalluhom weħedhom, forsi sforz xi qbil li leħqu bejniethom, jidħlu fis-sala biex jaraw il-wirja, għalkemm IL-KURATUR ftit jidher li għandu ħajra. 

			ALDO: Ismagħni, Karen! Reġgħu ċemplu miċ-Ċentru. Ġejjin jeħduh. 

			KAREN: Jeħduh? Lill-Anġlu! 

			ALDO (iżomm sod): M’hemmx x’tagħmel! Ma nħalluhiex tikber iżjed. Taf il-plejtu li qajmu. U pprova ifhimhom, Karen. Ma kenux jafu għalfejn ridtu... 

			KAREN: Ridtu? Għall-wirja ridtu – u għidtilhom li għall-wirja ridtu! 

			ALDO: Iva, imma ma kenux jafu. Ħasbu li bħala attività kulturali kienu lesti... 

			KAREN: Kulturali! Mela din x’inhi! Gorboġ tal-qħab! (Iddur madwar il-mejda donnha ma tafx x’se tgħid jew tagħmel. Akkuża) Int għidtilhom biex jiġu jeħduh! 

			ALDO: Ismagħni... Kulturali kemm hi kulturali ma jistgħux jassoċjaw ruħhom mal-kontroversja li tista’ tinqala’... 

			KAREN tiżvoga billi ttajjar platt bil-pasti minn fuq il-mejda. 

			ALDO: Ismagħni, Karen!... 

			KAREN: Le, ma nisimgħekx. Ma nisimgħek xejn! (tieqaf soptu.)

			Pawsa. 

			KAREN: (trażżan ruħha) Tgħidli xejn. Naf x’se tgħid. U m’hemm xejn x’tgħid. Jekk iriduh, jeħduh l-anġlu. Ma rridhomx jaħsbu li rrid nistuprahulhom! 

			ALDO: Ma kenux jafu... Ifhem. Tħabbilx rasek għall-ispejjeż. Qaluli li lesti jħallsu huma għall-vjeġġ u l-krejn... 

			KAREN: Iżżihom ħajr! U meta ġejjin għalih?... 

			ALDO: Illum qalu. 

			KAREN: Illum wara li nkunu għalaqna nispera. Mhux qabel! 

			ALDO: Ma qalulix fi x’ħin. Dawk qatt m’għandhom ħin hekk jew hekk... 

			KAREN: Dawk? U min huma dawk? 

			ALDO: Tal-krejn... tal-Wiġi. 

			KAREN: Dawk!... 

			ALDO: Huma kienu tellgħuh. 

			KAREN: Dawk. Hekk hu. Xieraq... Iva. Hekk jixraq. Ħallihom iniżżluh huma mela. 

			ALDO: Qas ħaqq dak ix-xogħol kollu. Dik il-gallarija rvinawha issa. Bl-iskuża li jdendlu l-anġlu. 

			KAREN: Twaħħalx fihom. Jien għidtilhom ridtu jidher kollu – inkwadrat f’nofs il-gallarija. 

			ALDO: Fottewha gallarija! 

			KAREN: Uuh! X’forza! X’timpressjonani!... M’għidtx li sibt xi ħadd hekk jew hekk biex jagħmilha tal-injam? – Kif ridtha int! – Tas-sengħa? 

			ALDO: Għandu jgħaddi... La neħilsu minn dal-ġenn. 

			KAREN: Hekk issibu dan – ġenn? (pawsa qasira) Int kont bgħatthulhom l-invit lill-gazzetti kollha, hux hekk Aldo? 

			ALDO: Il-gazzetti... iva. 

			KAREN: U r-radju u t-televixin. 

			ALDO: Lil kulħadd. 

			KAREN: Kulħadd... Għaliex taħseb kważi ħadd ma ġie allura lbieraħ? 

			ALDO: Ma nafx. Forsi minħabba ta’ Peacock Brown. 

			KAREN: Dik illum imma! 

			ALDO: Naf. Imma żewġ wirjiet fuq xulxin – żewġ openings – ġurnata fuq oħra... 

			KAREN: U int ma kontx taf li kien hemm ta’ Jackie llum? 

			ALDO: Taf li m’għadnix naqra gazzetti... 

			KAREN: Possibbli Jackie ma semmihielekx? Jew Jerry? Jew Walter?... 

			ALDO: Ara, il-fatt hu li hawn wisq wirjiet, u dik hi! Dik hi, ibqa’ ċerta... Faqgħu s-suq! 

			KAREN: Is-suq. Faqgħu s-suq! Min qalhielek din – Jackie? 

			ALDO: Imma veru. Iffladdjaw Malta bil-galleriji u l-wirjiet! Ma tgħaddix ġimgħa... 

			KAREN: Spare me, please!... 

			IL-KURATUR joħroġ mis-sala, jarahom għadhom jitlewmu u jibqa’ ħiereġ għall-arja fil-gallarija, iħares lejn l-arloġġ, donnu issa fuq ix-xwiek biex jeħles. 

			KAREN (ma jimpurtahiex min jisma’): ...Taħseb hemm ċans li forsi deffes denbu Jackie wkoll? 

			ALDO: Jackie? F’xiex? 

			KAREN: Li forsi sefsef xi ħaġa f’widnejn xi ħadd?... 

			ALDO: Għalfejn?... F’widnejn min? 

			KAREN: Fejn naf f’widnejn min! Mela jien naħseb bħalhom! F’widnejn tal-gazzetti! Tat-televixin! F’widnejn Walter! F’widnejn l-Arċipriet biex jeħodli l-anġlu! Fejn naf f’widnejn min!... 

			ALDO: Karen... 

			KAREN: Karen, Karen... Karen xiex? Taħseb mhux kapaċi? 

			ALDO: Kapaċi xiex? U għalfejn? 

			KAREN: Għalfejn! Biex jibbojkottjawni – għalhekk! Ara għalxiex! Biex!... OK.. Naf. Qed taħseb li din xi persecution mania din tiegħi. OK. Għandek raġun. Forsi għandek raġun... 

			ALDO: Ma kontx qed infittex li jkolli raġun. 

			KAREN: OK. Insieha... Però Walter D’Anastasi żgur li ġej, right? 

			ALDO: Right. (imma mhux konvinċenti u KAREN tinduna) 

			KAREN: Right? 

			ALDO: Right! Right! Taf li diġà wrejtu s-slajds. 

			KAREN: Naf. Imma ġej? Is-slajds ma juru xejn! Trid tarahom – tara u tmiss b’idejk! 

			ALDO: Right. Tara u tmiss b’idejk... 

			KAREN: U dik irridu jaraha wkoll (turi lejn il-bibien bil-graffiti) – Kważi daqs l-oħrajn, jekk mhux aktar! 

			ALDO: Għidtlu. 

			KAREN: Għidtlu? 

			ALDO: Għidtlu – dażgur li għidtlu. 

			KAREN: Fuq dik ukoll! X’għedtlu? 

			ALDO: Mela!... (jinduna li jeħtieġlu joqgħod attent) Għidtlu u m’għidtlux! 

			KAREN: Għidtlu u m’għidtlux... Għidtlu u m’għidtlux... 

			ALDO (iqis kliemu): Għidtlu li hemm xi ħaġa oħra barra, fil-foyer, biex joqgħod attent... 

			KAREN: Fil-foyer... Jekk għidtlu hekk probabbli għamilt ħażin. 

			ALDO: Probabbli għamilt ħażin... Qed tisimgħek? Taf x’int tgħid? 

			KAREN: Għidtlu u m’għidtlux!... Taf x’int tgħid int! 

			ALDO: Jiena naf. 

			KAREN: Jekk għidtlu, issa se jidħol ippreparat. U jekk ikun ippreparat, jekk ma jkunx spontanju, titlef l-effett kollu. 

			ALDO: Naħseb li qed tesaġera... (jinduna li uża l-kelma żbaljata) Insomma, m’għandekx imniex tibża’; naf żgur li ġej u se jagħtik a fair appraisal. 

			KAREN: Żgur. 

			ALDO: Żgur.

			KAREN: Int m’għidtlu xejn, dwar l-oħrajn? Dwar dawk? 

			ALDO: Għidtlu xi ħaġa. Issa jara hu, le? 

			KAREN: Però għidtlu li għoġbuk. 

			ALDO: Ma nafx... Ma nafx hix ħaġa prudenti timlielu rasu minn qabel li se jsib xi kapolavuri... 

			KAREN: Għaliex? Forsi mhumiex? 

			ALDO: Għalik... iva. Allaħares le!... 

			KAREN: U għalik ukoll. 

			ALDO: ...mhux għax mhumiex! 

			KAREN: ...Għalik għadhom kapolavuri, le? Li ġara – iċ-ċirkustanzi – ma jibdlux il-fatt li huma xogħol eċċellenti! Tiftakar x’għidtli meta rajt l-ewwel wieħed? 

			ALDO: Niftakar. 

			KAREN: U dak li għidtlu lil D’Anastasi nittama. Dak li għidt lili l-ewwel darba, għidtu lilu wkoll... 

			ALDO: Ifhem ftit, Karen; għadek kemm qed tgħidli x’ngħidlu ma ngħidlux! Fuq kollox dak li għidt fis-saħna tal-mument... 

			KAREN: Ah! Fis-saħna tal-mument! Tajjeb. Qed nifhem iva... (tixrob) Qed nifhmek tajjeb, Aldo. Ħallejt is-saħna tal-mument ixxelliflek l-opinjoni artistika tiegħek, tgħammadlek is-sagra intellettwalità tiegħek!... Qed nifhem. U hu – staqsiek lilek hu jekk jogħġbukx? 

			ALDO: Staqsieni. 

			KAREN: U int m’għidtlux. Għax kont taf, hux? Kont taf li jekk ma tgħidlu xejn int, jassumi li għax mhumiex tajbin! Jew mhumiex tajbin biżżejjed. 

			ALDO: Le. Ħaseb biss li qed inkun prudenti — dak li għandu jaħseb. Li ma rridx nidher li qed inkun parzjali minħabba raġunijiet personali. 

			KAREN: Għaliex għandhom jaħsbu li hemm xi ħaġa personali bejnietna? Int qatt m’għidtlu le, dwari u dwarek? U dwar x’hemm bejnietna. 

			ALDO: Qatt. Qatt fuq li qatt. Emminni. 

			KAREN: Nemmnek. Tippreferi tibqa’ b’sieq waħda fuq l-istaffa. 

			ALDO: Xi trid tgħid biha? 

			KAREN: Għedltek nemmnek, le? Nemmnek mela. 

			ALDO: Għaliex għidtha hekk? 

			KAREN: Hekk kif? (tferra’ u terġa’ tixrob) 

			ALDO: Nemmnek. 

			KAREN: Għax nemmnek. Li lilu qatt ma għidtlu. 

			ALDO: Qatt m’għidt lil ħadd. 

			KAREN: Appuntu. Ċerti nies però jkunu jafu kollox. Ħlief min imissu jkun jaf. Allura, x’se tgħidlu fuq il-kwadri? M’int se tgħidlu xejn? 

			ALDO: Kapaċi jevaluwa waħdu. Espert daqsu – integru daqsu – m’hawnx. Afdah, Karen! 

			KAREN: Iva! Anġlu kustodju ieħor! Le grazzi! Aħjar ix-xitan li naf! Jekk m’intix se tgħidlu Aldo, ma se jikteb xejn. 

			ALDO: Int qed tgħid hekk. 

			KAREN: Jew jekk jikteb, jikteb is-soltu taħlita ta’ erudità u belle lettere kif jaf hu – u ma jgħid xejn. Ma jikkommetti ruħu xejn. U jista’ ma jikteb xejn. 

			ALDO: Inwiegħdek li mhux se jagħmel hekk. 

			KAREN: Twegħidni. 

			ALDO: Issa nara kif ngħidlu... 

			KAREN: Iva, hekk agħmel. Ara kif tgħidlu. Int, intom, nies bħalkom, nies integri bħalkom, dejjem issibu taraw kif tgħidu li għandkom tgħidu. U ma tgħiduhx. 

			ALDO: Mhux kulħadd jista’ jaffordja jkun bħalek, Karen, spuntata u... 

			KAREN: Vulgari... Rozza. Bħali. 

			ALDO: Int qed tgħidu. 

			KAREN: Bħali. Iva. Għax jien il-problema, wara kollox. Mhux intom. Mhux dawk... (IL-KURATUR) Mhux is-Sinjura Sacco. Mhux dawk... Wiġi Endsans! Mhux Connie... 

			ALDO: Connie? Connie min? 

			KAREN: Ma tafhiex. Ma tafhomx... U żgur mhux tort tal-Anġlu, lanqas, li dendluh hemm barra. Bilfors li tort tiegħi mela... 

			IS-SEGRETARJA toħroġ mis-sala u tmur dritt fuq is-siġġu u terġa’ tiftaħ il-kompjuter. 

			IR-RAĠEL FIL-GALLARIJA jitfaċċa għal mument u jittawwal ’il ġewwa donnu sema’ xi ħaġa. Immedjatament isib lil ALDO u KAREN iħarsu lejh u jerġa’ jinġibed lura. 

			KAREN: Dak min hu? 

			ALDO: Ma nafx. (jagħti pass lejn il-gallarija) Wiċċu nafu xi mkien. 

			KAREN (tħares lejn id-daħla tas-sala fuq il-lemin fejn għal waqt wieħed kien deher ir-RAĠEL BIL-BLEJŻER AĦDAR) U dak? Tafu?... 

			ALDO: Fejn? (idur). 

			KAREN: Hemm... (iżda R-RAĠEL BBA reġa’ daħal) Kien hemm dak ieħor – hemm. Fejn mar? 

			ALDO: Min? 

			KAREN: Wieħed... wiċċ ta’ anġlu! Fejn mar?... (isejjaħ – taħt l-ilsien) Anġlu – fejn int? Anġlu... Anġlu bellu? (Kantaliena) Anġlu beelluu?... Anġlu bellu... Saqajh tal-... 

			ALDO: Aħjar ma tixrobx aktar, Karen... 

			Sadanittant, tiela’ minn isfel jitfaċċa f’ras it-taraġ IŻ-ŻGĦIR – liebes aktar għal Paceville milli għax-xogħol. Iħares madwaru xejn komdu. Jilmaħ lil KAREN. 

			9 Xena

			KAREN (tgħanni): Anġlu Bellu... (tiħħammjaha donnha qed tipprova tiftakar għanja – tiftakar! ) Aaa! (leħen għoli): Anġlu Bellu, saqajh tal-fildiferru!... 

			ALDO (isikkitha): Karen!... 

			KAREN (leħen ogħla): Anġlu bellu, saqajh tal-fildiferru... Isa – kompliha int. Għaliex ma tridnix inkompli? Int taf kif tkompli, Aldo?

			ALDO: Naf. 

			KAREN: Ah. Il-prudenza! Il-pudur mela! Għaliex għandi niskot! Mela hawn xi ħadd hawn! Hawn ċimiterju hawn! Ċimiterju! Kuntent issa! Kuntenti issa? 

			ALDO: Nitolbok Karen.(jilmaħ IŻ-ŻGĦIR). 

			IŻ-ŻGĦIR (jersaq): Skużi, Miss... 

			KAREN (għadha bil-fawra – iddur għal fuqu): Yes! Xi trid? 

			Maħsud, IŻ-ŻGĦIR jinġibed lura. Iħares lejn ALDO. Għandu biljett f’idu – mhux ċert lil min se jaqbad itih. 

			ALDO: Yes! X’għandek bżonn? 

			KAREN: Int? Int żgur li hawn ridt tiġi? Ma ntliftx hux?... (tieqaf) Lilek nafek. 

			IŻ-ŻGĦIR: Iva, Miss. Jien... 

			KAREN: Int...iż-Żgħir! 

			IŻ-ŻGĦIR: Iva, Miss... 

			KAREN: Xi trid?... 

			IŻ-ŻGĦIR: Ġejna... Ġejna għall-anġlu, Miss. 

			KAREN: Għall-anġlu... L-Anġlu! 

			IŻ-ŻGĦIR: Iva, Miss. 

			KAREN: Biex jeħduh?... U bagħtu lilek! Proprju lilek! 

			IŻ-ŻGĦIR: Iva, Miss... (ma jafx eżatt x’jaqbad jagħmel, jgħaddilha l-biljett) 

			Ir-RAĠEL FIL-GALLARIJA jisma’ l-ilħna jogħlew u jidħol fil-kamra. 

			KAREN (taqra l-biljett): Wiġi Endsans! U bagħtu lilek – propju lilek... Għax ma ġiex missierek? Ma kellux kuraġġ jiġi hu? Għax ma tgħidlux jiġi hu jekk iridu l-Anġlu? 

			ALDO: Karen! 

			IR-RAĠEL FIL-GALLARIJA jibda riesaq dritt għal fuq KAREN. 

			ALDO (leħaq dar fuq IŻ-ŻGĦIR): OK, mur. Tistgħu teħduh. Mur. Ċaqlaq. U kif tkunu hemm neħħu dik it-tabella minn quddiem il-faċċata. Ħadd ma takom permess twaħħluha hemm. 

			IŻ-ŻGĦIR: U iva! Dik toqgħodx tgħidha lili... (jieqaf soptu malli jilmaħ lir-RAĠEL FG) George! Għidilhom int, George! Dejjem iżżeffnu lili fin-nofs! 

			KAREN u ALDO jduru fuq ir-RAĠEL FIL-GALLARIJA/GEORGE. 

			Pawsa qasira. 

			RAĠEL FG (liż-ZGĦIR): Mur. Ħaffef. 

			IŻ-ŻGĦIR: U sejjer. Ar’ejj’agħti palata int ukoll, ta! Darba f’għomrok! 

			RAĠEL FG: Issa niġi. Ċaqlaq. 

			IŻ-ŻGĦIR joħroġ. 

			IS-SEGRETARJA semgħet kollox u toħroġ tfittex lill-KURATUR fil-gallarija. 

			KAREN: Ah. allura mela int... George. George – il-fustani!

			ALDO: Dan min hu issa? Fejn tafu? 

			KAREN: Ma tafux? Imissek tafu. It-Tabib ta’ Wiġi Endsans! 

			ALDO: Tabib?... X’tabib? 

			GEORGE: Le, mhux... 

			KAREN: Ah, m’intix tabib mela, wara kollox? Kif qed tiskantani! Kif iddiżappuntajtni! Mhuwiex tabib, Aldo! 

			GEORGE: Baqagħli sena. Imbagħad l-internship St Luke’s. 

			KAREN (tinstaram — iddur): I’m ... I’m sorry. Skużani. Naħseb xrobt wisq ‘punch’ . 

			GEORGE (jimxi lejha): Jekk ma jimpurtax... Jimporta nkellmek ftit waħdek, Miss?

			KAREN: Lili? 

			GEORGE: Jekk jogħġbok. M’iniex se ndewmek. 

			10 Xena

			ALDO jieqaf għal mument iħares lejhom hekk kif jidħlu L-KURATUR u S-SEGRETARJA mill-gallarija. 

			IL-KURATUR: Aħna... Aħna se ninżlu isfel mela... 

			ALDO: Ah? OK! Ġew għall-Anġlu.

			IL-KURATUR: Naf, rajniehom. Issa la jmorru naħseb aħna nistgħu nitilqu wkoll. 

			IS-SEGRETARJA tagħlaq il-kompjuter u timxi lejn it-taraġ. 

			IL-KURATUR: Hekk jew hekk... hekk jew hekk ma tantx jidher li se jkun hawn wisq nies. (imbarrazzat) U la jneħħu dak l-anġlu naħseb... naħseb il-preżenza tagħna tkun superfluwa. Aktar minn superfluwa naħseb. Bonswa. Bonswa għalikom. (Jinżel it-taraġ u joħroġ.) 

			ALDO jibqa’ waħdu ma' KAREN u GEORGE. 

			Pawsa. 

			ALDO, wara indeċiżjoni ta’ mument, idur f’daqqa u joħroġ fil-gallarija. 

			GEORGE: Miss... 

			KAREN: Għid tibżax. 

			GEORGE: Skużani. L-ewwel nett li se ngħidlek, qed ngħidhulek jien. Ħadd ma bagħatni.  

			KAREN: For a change. 

			GEORGE: I’m sorry? 

			KAREN: Xejn. Għid. 

			GEORGE: La missieri, la ħija... la ommi. Ħadd ma bagħatni. Anzi, kont nippreferi li lanqas ħija ma jarani hawn.

			KAREN: Ah – tippreferi tkun inviżibbli. Tħabbira oħra misterjuża. Mirakoluża wkoll forsi...

			GEORGE: Jiddispjaċini m’iniex nifhmek... 

			KAREN: Le. Skużani. I can't help it... Jien imissu jiddispjaċini... Kultant mhux għax inkun irrid... Imma għid. Mela, x’ridt tgħidli hekk sigriet? 

			GEORGE: Li ...lil missieri m’għandekx xi tridu. 

			Pawsa. 

			KAREN: Dak li għandek tgħidli? 

			GEORGE: U ħallih. Tfittxux iżjed. 

			KAREN: I see. U trid tgħidli li mhux ommok bagħtitek... 

			GEORGE (imbarazat – imbagħad): OK. Qaltlek ommi... lil missieri m’għandekx xi tridu. (malajr) Jiddispjaċini imma kienet ġejja hi. Hawn. Illum. Biex tgħidlek li lil missieri m’għandekx xi tridu, biex tħallih fil-kwiet... U biex tiggranfalek wiċċek u ċċarratlek kull pittura li għandek. U kieku ma żammejthiex jien, kieku ma ġejtx jien, dak li kienet tagħmel. Jew wisq agħar. 

			KAREN: Qed theddidni? 

			GEORGE: Le, Sinjura! Il-verità. Emminni. 

			Pawsa żgħira. 

			KAREN: Nemmnek. Nemmnek. U... lil ommok għidilha... Għidilha din... Għidilha li ...jiddispjaċini. 

			GEORGE: Grazzi, Sinjura... 

			KAREN: Le, tassew jiddispjaċini. 

			GEORGE: Grazzi. Jien... jien naf li missieri mhux xi... 

			KAREN (issikktu): Xxx! M’hemmx għalfejn. Naf li taf. Għidilha lil ommok... Għid lill-Mamà... Hux hekk isejjħilha ’l ommok?... 

			GEORGE Lil ommi?... Ma. 

			KAREN: Mela, għid lill-Ma li tassew... tassew jiddispjaċini. U lil missierek m’iniex se nfittxu qatt iżjed. Tista’ sserraħ moħħha. Qatt u qatt iżjed. U jekk trid... għidilha wkoll li kien kollu... kien kollu tort tiegħi. 

			GEORGE: M’hemmx għalfejn. Naf li mhux ... 

			KAREN: Xxx. Igdeb għalija mela. U għal ommok. 

			GEORGE: Ommi taf. (mhux b’insulenza jew ftaħir - sempliċi fatt) Ommi m’għandhiex bżonn gideb, Miss.

			KAREN: Imbierka hi.

			GEORGE: U... lanqas int, Miss, jekk trid. M’għandekx bżonn... 

			KAREN: Lanqas jien. (tersaq fuqu, trid tmissu – tiżżih ħajr) Grazzi... Grazzi, George. (iddur, tpoġġi fuq l-ewwel siġġu li ssib, għajnejha jdemmgħu) Mur... Mur issa. U għidilha... 

			GEORGE: Bonswa. Miss. U skużani jekk... 

			KAREN: Bonswa. Nawguralek... U meta tiggradwa... (iddawwar wiċċha u tibki - bikja ħiemda). Qatt u qatt iżjed...

			GEORGE mifxul, ma jafx x’jista’ jagħmel, ipoġġi idu kemm kemm fuq spallitha, imbagħad idur u joħroġ bla ħarsa oħra lura. 

			11 Xena 

			IR-RAĠEL BIL-BLEJŻER AĦDAR jidħol mis-sala tal-lemin. 

			Storbju minn barra, xi magna (krejn) tistartja, xi ħsejjes ta’ xogħol ta' żarmar, u xi għajta jew tnejn. 

			L-anġlu jidher jitheżżeż donnu qala’ xi daqqa ftit goffa żżejjed. Ħoss ta’ xi ħadida tal-armar qed taqa’, forsi narawha wkoll nieżla sserrep minn quddiem il-gallarija. 

			ALDO (fil-gallarija): ...Ħej hemm! Ara ibżgħu għal dawk il-karozzi, f’ġieħ kemm hemm! Tridx insuqhielkom il-bajda? 

			Xi għajta minn barra bi tweġiba. 

			ALDO (xejn konvint): OK. Però oqogħdu attenti f’ġieħ kemm hemm!. 

			Għajta – l-anġlu jerġa’ jitheżżeż. 

			ALDO: Issa tara! (bilkemm jissaporti jarahom iżjed) Jekk joborxuha ħażin għalihom!

			Ir-RAĠEL BIL-BLEJŻER AĦDAR imur mal-mejda u jferra’ ftit ilma. Jersaq lejn KAREN minn warajha u jagħtiha t-tazza. 

			KAREN qed tiġi f’tagħha xi ftit, teħodha bla ma tħares lejh. 

			KAREN (taħsbu ALDO): Ħallihom joborxuhielek... 

			RAĠEL BBA: M’għandhomx x’joborxuli lili. Bil-mixi ġejt. 

			KAREN (iddur): Ah. Huwa int. 

			RAĠEL BBA: Niskanta m’għaraftnix l-ewwel. 

			KAREN: Kelli nagħrfek? Nafek xi mkien... 

			RAĠEL BBA: Ħsibtek għaraftni. Min jaf kemm rajtni. Noqgħod hawn wara. Għandi l-workshop kif iddur l-isqaq, qrib dik il-ġnejna bil-ħarrub... Tarah mill-gallarija żgur. 

			KAREN: Ah. Iva. Dak int?... 

			RAĠEL BBA: Kolli kemm jien. 

			KAREN: ...San Ġużepp. (titbissem) 

			RAĠEL BBA: Skużi? – Ah. Xi laqam li tajtni forsi... 

			KAREN: Hekk hu. Jiddispjaċini. Għandi vizzju nittimbra n-nies, jien ukoll. 

			RAĠEL BBA: M’hemmx għalfejn skużi. Seta’ kien laqam agħar. 

			KAREN: Kollox seta’ kien agħar. Imma ma jiddispjaċinix ta’ li ġara. Taħseb li jiena mara daqshekk ħażina, int ukoll? 

			RAĠEL BBA: Ġeneralment ikolli nagħti parir, dejjem ngħid ir-rimorsi ma jtaffu ebda piena... 

			ALDO (jersaq – għadu bis-saħna ta’ x’qed jiġri barra): Hello!... U issa int min int?... 

			KAREN (tagħmel sforz biex tiġi f’tagħha): Aldo, dan... 

			RAĠEL BBA (jieħu b’idejn ALDO): Hello, Aldo. 

			ALDO: Oh. Ara, huwa int! Qas għaraftek b’dak il-blejżer! Skużani!!

			RAĠEL BBA: Naf, is-soltu tarani bil-ġagaga fil-workshop u miksi trab u verniċ! 

			ALDO: Hekk hu! Allura – għidtilha lil Karen? Qed nara li ġa ltqajtu... Karen, dan... 

			RAĠEL BBA (bi tbissima lejn KAREN): San Ġużepp. Iltqajna iva. 

			KAREN titbissem imma tibqa’ siekta, issa reġgħet suspettuża. 

			RAĠEL BBA: Imma milli jidher għadek m’għidtilhiex. 

			ALDO: Le? Oh! Karen – dan li għidtlek li se jagħmillek il-gallarija ġdida tal-injam. Jien ġa għidtlu x’għandek f’moħħok u urejtu d-disinn ta’ Villa Verdagna... (lir-RAĠEL BBA) X’dehrlek – taħseb idea tajba, issa li rajt il-post? Ħadt xi qisien? 

			RAĠEL BBA: Għadni kemm bdejt... 

			ALDO: Tibżax għandi kollox hawn... (imiss il-but ta’ ġewwa tal-ġlekk) Imma l-ewwel bejn wieħed u ieħor għandek idea kemm? 

			RAĠEL BBA: Kemm flus? Jew kemm żmien? 

			ALDO: Flus! 

			KAREN: Żmien? 

			Pawsa. 

			KAREN: ...Flus. 

			RAĠEL BBA: Forsi s-Sinjorina – Karen? – Jimporta nsejjaħlek Karen?... 

			KAREN (ixxengel rasha).

			RAĠEL BBA: ...Għidt forsi Karen tkun trid tiddeċiedi hi. Dwar id-disinn. Int deċiża li trid replika?... 

			KAREN: Għaliex? Ma taħsibx li idea tajba?... 

			RAĠEL BBA: X’naħseb jien ftit jimporta. Xi trid int li jgħodd. 

			ALDO: Għandi d-disinn hawn. Ħadtu għand wieħed, graphic designer professjonali. Għamilhuli bil-kompjuter, Autocad 3D – bil-qisien b’kollox! (joħorġu mill-but u jagħtih lir-RAĠEL BBA) Hemm is-CD ukoll. Jekk kapaċi daqs kemm jgħidu li int kapaċi se jkollok replika ma tagħrafhiex mill-oriġinal! 

			RAĠEL BBA (jgħaddi l-envelop lil KAREN): M’għandix dubju... Naturalment – sakemm Karen trid replika. Jien nagħmel xogħol oriġinali wkoll. Anki tal-ġebel jekk trid. 

			ALDO: U bl-istess prezz?... 

			KAREN: L-istess żmien? 

			L-anġlu jitheżżeż sew u jibda jixxengel. Aktar għajjat minn barra. “Attent, Silfi... Ara dik il-karozza, ċuċ... Iġbed lejk... Iġbed, Silfi, a mitruħ!” eċċ. 

			ALDO: Skużani!... (jiġri lejn il-gallarija) Attenti! Attent hemm! Ojj! Żomm – żomm! Issa nneħħihielkom – żomm! Ġej! 

			ALDO idur lura u jgħaddi sparat minn ħdejn IR-RAĠEL BBA.

			ALDO: Se jkolli mmur! Qabel jgħaffġuhieli... Ċaw (jeħodlu b’idu) Inħalli f’idejk. Ċempilli kif sejrin! 

			KAREN (twaqqfu): Ċaw, Aldo. 

			ALDO (idur): Ċaw. (ħarira bewsa fuq ħaddejha – jerga’ jaħrab) Għandek il-pjanta, Karen! F’idejk!. (lir-RAĠEL BBA) Ċempilli.

			L-anġlu issa beda nieżel bil-ħeffa – jerga’ jitbandal. 

			ALDO: Jesus Christ! 

			ALDO jinżel xprunat it-taraġ. Joħroġ. 

			12 Xena

			KAREN u r-RAĠEL BBA josservaw l-anġlu jixxengel għal xi waqtiet imbagħad donnu jissoda f’daqqa u jibda nieżel ħelu ħelu, bla theżżiż, bil-mod, sa ma jisparixxi. 

			KAREN: Telqu. L-anġli kollha. Minbarra dawk. (turi lejn is-sala) Ċerti spirti tibqa’ ġġorrhom miegħek ħajtek kollha. 

			RAĠEL BBA: Mhux bilfors. Trid tkun taf tħallihom imorru. 

			KAREN: Mhux faċli. 

			RAĠEL BBA: Mhux faċli. 

			KAREN: Fejn konna? (tħares lejn l-envelop għadu f’idejha) Il-gallarija... Trid tara l-pjanta? 

			RAĠEL BBA: M’hemmx għalfejn illum. Int ma kellekx xi idea oħra – xi idea tiegħek – kif tridha? 

			KAREN: Kelli. Ħażżiżt xi ħaġa ilu. Xi mkien hemm ġew... Stenn ftit jekk jogħġbok. (tersaq lejn is-sala, tieqaf indeċiża fil-bieb) 

			Xi storbju minn barra: karozzi u makkinarju. 

			RAĠEL BBA: Naħseb lestew. Sejrin. 

			Wieħed jara xi żewġ ħadidiet tal-iskafolding għaddejjin iserrpu huma u qed jitniżżlu minn quddiem il-gallarija. L-aħħar waħda hemm fuqha t-tabella ta’ WG & Sons. Minn barra jibda kant ta’ “Olè! Olee...!” imbagħad il-kantaliena: 

			“Anġlu Bellu 

			Saqajh tal-fildiferru

			Sormu tar-rix 

			Meta jkakki ma jbatix!” 

			Terġa’ l-“Olè”, imma issa diġà bdiet titbiegħed.

			 KAREN: Olè, Olee! U niżel ukoll l-arblu ta’ Wiġi Endsans. Tmiem l-imperu. 

			KAREN u RAĠEL BBA iħarsu lejn xulxin, imbagħad, kważi taħt l-ilsien ikantaw flimkien, “Olè! Olee..!” imbagħad “Anġlu Bellu...” medley li tkompli wkoll wara li l-kant barra jieqaf u tinstema’ l-aħħar karozza jew trakk jitbiegħed. 

			Skiet. 

			KAREN tmur lejn is-sala. Titfi d-dawl u tniżżel il-purtiera. 

			IR-RAĠEL BBA imur lejn il-gallarija u jagħlaq il-bibien. Jiġu lura lejn nofs il-palk. 

			KAREN: U int?... Int ukoll għandek il-bandiera tiegħek? Jekk tiġi taħdem hawn se jkolli l-bandiera tiegħek tperper quddiem dari? 

			RAĠEL BBA: Jekk trid. Jekk taħseb li jkun hemm bżonn. Biex ma jiġix ħaddieħor jaħseb li jista’ jidħol hu. 

			KAREN: U jekk ma nkunx irrid? 

			RAĠEL BBA: F’idejk. Inħallik tagħmel int. 

			KAREN: U kemm beħsiebek iddum int? 

			RAĠEL BBA: Sakemm ikollok bżonni. Għidli int. 

			TMIEM

		


		
			


IL-ĦTIEĠA TA’ DRAMA 

			KONTEMPORANJA 

			Il-ħtieġa ta’ drama kontemporanja li tirrifletti fuq soċjetà li għaddejja mill-iżvilupp imħarrek li għaddejja minnu s-soċjetà tagħna hija ħtieġa hekk kbira li huwa inutli, pwerili u ħela ta’ żmien li wieħed jipprova jidħol f’diskussjonjiet vagi u irrelevanti dwar x’forma jew forom trid tieħu din id-drama ...relevanti li attwalment ilha żmien twil ma tiġi mgħotija l-għarfien meħtieġ, u wisq anqas l-appoġġ li jistħoqqilha fuq il-Palk (ineżistenti?) Malti. 

			Dan it-tip ta’ drama ma hux tip ‘komdu’, anzi, huwa skomdu ħafna. (Forsi għalhekk in-nuqqas ta’ rifda.) Mhux dejjem iħallik bi tbissima fuq xufftejk – meta tidħaq, tidħaq biex ittaffi l-għera tal-panorama insensata madwarna – biex taħrab mix-xena imbarazzanti li qed tiġi mġiegħel tagħraf u tassisti għaliha. Forsi hemm min isibu aktar komdu jara x’inhu jsir lil hinn mix-xefaq dejjaq ta’ gżiritna. Imma jekk hemm bżonn jeħtieġ li niġu nitnelħu minn x’qed jagħmlu l-Ewropa jew l-Amerika fuq il-palkijiet stabbiliti tagħhom. Ejja naraw x’se nagħmlu aħna. Jekk veru għadna rridu u nippreferu l-kumdità ta’ sterjotipi drammatiċi barranin (komdi għax jistgħu jolqtuna kollettivament l-aktar bħala msieħba tar-razza umana in generali... imma mhux bħala Maltin in partikolari) mela għadna nitgħażżnu fl-inerżja kulturali li dejjem għożżejna. 

			Għax partikolarment – direttament – jeħtieġ tip ta’ drama ieħor. U tas-sengħa kemm huma tas-sengħa x-xenarji barranin, qatt ma jiffukaw ruħhom bi preċizjoni biżżejjed biex joħolqu l-ambjent partikolari Malti. Qatt ma jqajmuna mill-anestesija komda tat-tejatrin għall-ansjetà skomda tal-kontemporanju. 

			Jekk wieħed jaħseb li l-ambjent Malti, għax żgħir, ma jasalx biex jiġbed riflessjonijiet artistiċi ta’ rilevanza universali, sejjer imqarraq. (Għad hemm bżonn nirrepetuha?) L-għana ta’ Malta tinsab f’li strata u fis-substrata ta’ dan ġensa antik li għadu qatt ma tħalla jittella’ fil-wiċċ: fil-għera tal-Palk Relevanti Malti. Għadna qas biss bdejna noborxu l-wiċċ imballat zonqor ta’ din l-art torba. Għadna qatt ma ppruvajna niftħu vina maġġura fejn iserrpu l-kurrenti u kontrokurrenti mniġġsa ta’ ġensna. Mhux fuq il-Palk Malti. Imma għall-kittieb li jrid jimpenja ruħhu, il-materja prima għadha verġni. L-orizzonti illimitati. Il-vjaġġ fil-bidu. 

			Imma jrid imur waħdu... Ikollu jmur waħdu. B’żewġ bagalji (vojta?) f’idu, b’saqajh tal-fildiferru, u... b’ebda garanzija li ma jbatix. Tal-anqas f’din gżiritna ċkejkna ffulata wisq. Fejn kulħadd irid jaf fejn sejjer. Kulħadd jippretendi li jaf fejn mort. U ħadd ma jridek tmur. U safrattant nimpenjaw ruħna biss biex... niddiskutu x’jista jsir (fl-anno mai?). Sakemm jasal iż-żmien meta dramm kontemporanju jixjieħ. U ma jibqax aktar kontemporanju; isir storiku – isir – wisq isbaħ – Oh! Isir FOLKLOR. U allura jsir komdu. 

			U b’hekk, IL-ĦTIEĠA TA’ DRAMA KONTEMPORANJA li tirrifletti eċċ, eċċ... (tista’, jekk tixtieq, terġa’ tara aktar ’il fuq) tibqa’ suġġett ta’ diskussjoni periferika, distakkata u lil hinn mill-ħajja u mill-ġrajja ta’ dan pajjiżna newtrali... u newtru u sterili. Tal-anqas fuq il-palk. 

			Dwar “U l-Anġlu Ħabbar.” 

			F’Diċembru tal-1994, wara ġirja ta’ gimgħa xogħol lestejt l-ewwel abbozz ta’ dan id-dramm. Dan fih innifsu kien diġà għalija okkażjoni ta’ serħan kreattiv li meta ġġarrbu jħallilek sodisfazzjon bla qies, lil hinn u wisq aqwa minn kwalunkwe ħag’oħra li jista jiġri mid-dramm wara li jinkiteb. Illum, ħames xhur wara, nittama li min... jaqrah, iħoss xi ftit mill-istess sodisfazzjon. 

			Safrattant, fid-dramm U L-ANĠLU ĦABBAR missejt bla ebda premeditazzjoni ossessiva u bla ebda pjan strutturali (ta’ ħames xhur) dogmatiku... punti mill-verità Maltija ta’ llum kif naraha u nħossha jien. Il-karattru prinċipali ta’ Karen, imwieżna fuq ġwienaħ (mhux dejjem sodi) tal-anġli kustodji (dejjem irġiel) tagħha nifhem li jista’ jirrapreżenta l-essenza femminili Maltija, maqbuda bejn impulsi soċjali differenti li għadhom ma ħallewhiex issib l-identità sħiħa tagħha. Hu żgur li hi mhix xi anġlu (imma l-anġli fejn qegħdin?), għalkemm ta’ min wieħed jikkunsidra jekk l-adulterju u l-infedeltà, li tagħhom hija l-vittma jew il-kawża, humiex id-dnub li tiegħu tfittex il-kastig... jew il-ħelsien imfittex u mixtieq. Jekk fl-aħħar tad-dramm imbagħad issibx anġlu kustodju jew xitan ieħor huwa fih innifsu l-bidu ta’ ġrajja li qed tkompli.

IL-KWISTJONI KRUĊJALI TAL-IDENTITÀ

			Il-kwistjoni kruċjali tal-identità, li għalina l-Maltin kolonjalizzati kienet dejjem storikament kwistjoni posposta, hija issa aktar relevanti minn qatt qabel. Lil hinn mill-kwistjoni ta’ Karen innfisha fuq livell personali, wieħed jista’ jistaqsi mingħajr ma jgħabbiha wisq b’piż ta’ natura arċitipikali: x’inhi “mara” fis-soċjetà tagħna hija u riesqa lejn millennju ġdid? Min hu l-Ħaddiem u kif jiffittja f’dinja teknoloġika li (b’xorti tajba) tidher li hija sa fl-aħħar miftuma mill-inkubi tal-imgħoddi; l-istess dinja, però, imgħaġġla u sterilizzata ta’ Aldo fejn m’għadx hemm lok għal san ġużeppijiet u wisq anqas għal anġli, jekk mhux imdendlin minn għonqhom b’kullana dawl elettriku. 

			U l-ġenerazzjoni futura min hi? L-ulied jiddefendu ġieħ ommhom, jew l-ulied li ħarbu b’anġlu mdendel fuq gaffa jkanataw l-Olè, O-lee! 

			Dawn ma kenux il-mistoqsijiet li bdejt bihom meta bdejt nikteb – huma biss il-mistoqsijiet li staqsejt wara. U ma nippretendix li bilfors tinsab tweġiba għalihom fid-dramm. Tal-anqas naħseb li rnexxili nagħtihom sura aktar konkreta. It-tweġibiet mhux xogħli li nagħtihom. Hemm oħrajn lejn min għandhom jiġu indirizzati. Sehmi għamiltu. Issa nkompli nterraq.

			OC - San Ġiljan, 1994

			(mid-daħla tal-ewwel edizzjoni)

			--------------------------------------------------------------------------

		


		
			


_________________________________________

			POST SCRIPTUM

			It-Teatru tal-mistħija

			jew

			It-Teatru tal-BiżÀ? 

			
	Snin wara armajn, ta’ min wieħed jirrevedi dan id-diskors dwar id-drammaturgu Malti?... Kieku jkun tajjeb li meta forsi jinstab xi ħadd li għadu jinteressah f’dana kollu, naraw nistgħux niġbdu xi ftit konklużjonijiet li jitfgħu  ftit dawl, jew tal-anqas jingħata riassunt ta’ kif inbidlu l-affarijiet, jekk inbidlu, mill-punt di vista tad-drammaturgu Malti: kemm remah ’il bogħod jew kemm żvija. Jew kemm drammaturgi sakkru l-kexxun u rmew iċ-ċavetta darba għal dejjem. 

				Daħla li għamilt għax-xahar ta’ Ġunju (2016) fil-blog tiegħi, http://teatrumalti.blogspot.com.mt forsi tirrefletti tajjeb dawn l-istess sentimenti:

			“Si scrivono ancora commedie, 

			ma con vergogna o con paura”

			                                         Ruggero Jacobbi

			 

				I was struck by an article in Hystrio (February 2016) by Fabrizio Sebastian Caleffi* which brought to mind an article I wrote some years ago about what eventually became Sunday paper correspondence fodder regarding Dead Playwrights Revisited, a rare moment of introspection for a very limited few about the state of playwrighting and Maltese theatre, at a time when theatre in Malta required the perennial infusion of new blood. That, of course, no longer raises the blood pressure of our new generation of scribes. 

			As Caleffi puts it: “Cinquantaquattro anni dopo, The Cat on a Hot Tin Roof scotta ancora o ė cotta e, se é cotta, di chi?”

			And to quote another volley by Caleffi:

			“Quanti fantasmi circondano I’autore drammatico italiano? (...) il fantasma di Pirandello, che schiaccia i suoi continuatori... il fantasma della critica letteraria, col suo disprezzo pel teatro, il fantasma della critica teatrale, con la sua religione della struttura, dell’interesse, del ritmo... il fantasma del provincialismo per i cosmopoliti, il fantasma del bozzettismo per i regionali e i popolareschi... Che fare?”

			It would be interesting to elicit a translation (in English or Maltese) which however puts all this in the context of Maltese theatre or theatre in Malta today. And more to the point, in the context of playwrighting in Malta today.

			*Fabrizio Sebastian Caleffi, (April/June 2016),

			 ‘Tennessee William Shakespeare’, HYSTRIO (XXIX - 2/2016), p.20.

			OC. Ġunju 2016
_______________

